BREAKING: Raees Solih Covid'ah Fassi Vehje - Vaguthu\nރައީސް އިބްރާހީމް މުހައްމަދު ސޯލިހް ކޮވިޑް-19 އަށް ފައްސިވެއްޖެއެވެ.\nރ. އަލިފުށީގައި ބާއްވަން ހަމަޖެހިފައިވާ ރައީސުލްޖުމްހޫރިއްޔާގެ ވާދައިގެ ތަށީގެ ފައިނަލް މެޗާއި ކޮމަންޑޫ ދާއިރާގެ ބައި އިލެކްޝަންގެ ކެމްޕޭންގައި ބައިވެރިވެވަޑައިގަންނަވަން ރައީސް ވަނީ ޓެސްޓް ކުރައްވައިފައެވެ.\nރައީސް މިއަދު ކުރެއްވި ޓްވީޓެއްގައި ވިދާޅުވީ، އަތޮޅުތެރެއަށް ދަތުރުފުޅު ކުރެއްވުމަށް ހެއްދެވި ޕީސީއާރު ޓެސްޓްގެ ނަތީޖާ ލިބިވަޑައިގެންނެވިއިރު، އެމަނިކުފާނު ވަނީ ބައްޔަށް ފައްސިވެފައި ކަމަށެވެ.\n"އަޅުގަނޑު ކޮވިޑް-19 އަށް ޕޮޒިޓިވް ވެއްޖެ، އެ ކަން އެނގުނީ އަތޮޅު ތެރެއަށް ދަތުރު ކުރުމަށް ރޭގަ ޕީސީއާރު ހެދުމުން، މާތް ﷲ ގެ ރަހުމަތްފުޅުން ހާލު ރަނގަޅު، މި ވަގުތު މި ހުރީ ގޭގައި އެކަހެރި ވެގެން،" ރާއްޖޭގެ ހަތްވަނަ ރައީސް ސޯލިހް ލިޔުއްވާފައިވެއެވެ.\nރައީސް ސޯލިހްއާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ބައިވެރިވެވަޑައިގަންނަވާ ގޮތަށް ށ. ފޯކައިދުއަށް ވަޑައިގަތުމަށް ފަހު، ރ. އަލިފުއްޓަށް ވަޑައިގަންނަވާ ގޮތަށް އޮތީ ހަމަޖެހިފައެވެ.\nއަޅުގަނޑު ކޮވިޑް 19 އަށް ޕޮޒިޓިވްވެއްޖެ، އެކަން އެނގުނީ އަތޮޅުތެރެއަށް ދަތުރުކުރުމަށް ރޭގަ ޕީސީއާރް ހެދުމުން. މާތް ﷲގެ ރަޙްމަތްފުޅުން ޙާލު ރަނގަޅު. މިވަގުތު މިހިރީ ގޭގައި އެކަހެރިވެގެން.\n— Ibrahim Mohamed Solih (@ibusolih) January 22, 2022\nދުނިޔެއަށް ކުރިމަތިވެފައިވާ މި އާލަމީ ބަލިމަޑުކަމުން އަރައިނުގަނެވި ދެ އަހަރަށް ވުރެ ގިނަ ދުވަސް ހޭދަވެގެން ދިޔައިރު، މިއީ މި ބައްޔަށް ރައީސް ސޯލިހް ފައްސިވި ފުރަތަމަ ފަހަރެވެ. އެމަނިކުފާނު ވަނީ ކޮވިޑްއިން ރައްކާތެރިވާން ޖަހާ ވެކްސިންގެ ދެ ޑޯޒް ވެސް ޖައްސަވައިފައެވެ.\nމީގެ ކުރިން އެމަނިކުފާނުގެ އަނބިކަނބަލުން ފަޒްނާ އަހްމަދު މި ބައްޔަށް ފައްސިވިއެވެ. ފަހުން އެކަމަނާ ވެސް ބަލިން ރަނގަޅުވެ، އިޖުތިމާއީ އެކި އެކި ހަރަކާތްތަކުގައި އުޅުއްވާފައިވެއެވެ.\nމިއީ ކޮވިޑް ވައިރަސްގެ ނުރައްކާތެރި ވޭރިއަންޓްއެއް ކަމުގައިވާ އޮމިކްރޮން ފެތުރެމުން އަންނަ ދުވަސްވަރެކެވެ. ރާއްޖޭގައި ވެސް ހާލަތު ގޯސްވެފައިވަނީ މި ވޭރިއަންޓް ފެތުރެން ފެށި ފަހުންނެވެ. އެކަމަކު، ރައީސް ފައްސިވީ އެއަށް ކަމެއް އަދި ނޭނގެއެވެ.\nޖެނުއަރީ 22, 2022 12:16\nރައީސް ސާލިޙް އަށް އަވަސް ޝިފާދެއްވާށި! އާމީން އަދި ރާއްޖޭގެ މިނިވަންކަން ދަމަހައްޓަވާ ރާއްޖޭގެ އިސްލާމްކަންމަތީ އަންނަން އޮތްޖީލުތަކަށް ފޯރުކޮއްދެއްވުމުގެ ހެޔޮވިސްނުން ދެއްވާށި! އާމީން\nޖެނުއަރީ 22, 2022 12:18\nގެޓް ވެލް ސޫން ބްރަދާ.\nޖެނުއަރީ 22, 2022 12:22\nސުބުހާނަﷲ ، ހުރިހާއެއްޗެއް ޖެއްސެވީމާވެސް ؟؟ ވަރަށްވެސްދެރަ . އަވަސްޝިފާއަކަށްއެދެން\nޖެނުއަރީ 22, 2022 12:23\nއަވަސް ޝިފާއެއް ދެއްވުން އެދެން\nއަދި މިބަލިމަޑުކަން ފިއްލަވާށި\nރައީސް ސޯލިހް އަށް އަވަސް ޟިފާއަކައް އެދެން.\nޖެނުއަރީ 22, 2022 12:31\nދެން އަތްޖަހާ... ރަށް ބަންދުވޭ ތަ؟\nޖެނުއަރީ 22, 2022 12:32\nޖެނުއަރީ 22, 2022 16:24\nރައީސް އަށް އަވަސްސިފާ އަކަށް އެދެން.\nޖެނުއަރީ 22, 2022 12:34\nޔަޤީން ތީ މީޑިޔާ ސްޓަންޓެއް! ކޮމަންޑޫ އިލެކްޝަން ކާމިޔާބު ވޭތޯ ސިމްޕަތީ ވޯޓު ނަގަން ޖައްސާ ސްޓަންޓު. ތިވަރުގެ ނުބައި މީހަކަށް ކޮވިޑު ޖެހިގެނޭ ބުނެގެން ޤަބޫލެއް ނުކުރެވޭނެ. އެމްޑީޕީ ފެއިލް ވެއްޖެ!! ރައްޔިތުން ގުނބޯ ހައްދަން ނުހަދާ. 2023ގަ ވެސް ދެނެއް ކަލޭމެނަކަށް ވެރިކަމެއް ނުލިބޭނެ.\nޖެނުއަރީ 22, 2022 14:22\nފުރަތަމަ ކަމަކަށް ތިބޭފުޅާއެއް ނޫން ރަނގަޅު ގޯސް ނިންމަވަނީ. ސޯލިހު ވެދާނެ ތިބޭފުޅާއަށްވުރެ ރަނގަޅު މީހަކަށްވެސް. 2023ގަ ނުލިބޭނެ ކަމެއްވެސް ތިބޭފުޅާއަކަށް ނޭނގޭނެ. ވެރިކަމަކީ ހެއްދެވި ފަރާތުން ދެއްވާ އެއްޗެއް. 2018ގަ ވެސް ތިހެން ކީމެއްނު\nޖެނުއަރީ 22, 2022 16:01\nކަލެއަށް ހާދަ ވަރެއް ތިވީ! ސޯލިހުގެ ބޮޓެއްދޯ..!\nދީނުގަ އޮތް ގޮތް ބުނެދިނުމަކީ ސޯލިހުގެ ބޮޓަކަށް ވާން ޖެހޭ ސަބަބެއްތަ؟ ގައިބު އެނގެނީ ކާކަށްތަ؟\nޖެނުއަރީ 22, 2022 16:48\nވެރިކަމަކީ ހެއްދެވި ފަރާތުން ދެއްވާ އެއްޗެކޭ ޖެހީމަތަ ޑިސްލައިކް ކުރަނީ. އާ ހޮވޭނީ ޔާމީނޭ ދޯ ލިޔަންވީ ލައިކް ކުރަން\nޖެނުއަރީ 22, 2022 12:35\nތިޔަ ވީ ގޮތުން މުޅި ދައުލަތް އެބަޖެހޭ ޕީ.،ސީ.އާރު ހަދަން\nޖެނުއަރީ 22, 2022 12:36\nރައީސް ސޯލިހު ވެކްސިން ފުރިހަމަނުކޮށް ރައްޔިތުންނަށް ދޮގުހެދީދޯ؟\nޖެނުއަރީ 22, 2022 14:15\nވެކްސިން ކިޔަން އެނގުނު ކަމަށްޓަކައިވެސް އުފާކުރަން\nޖެނުއަރީ 22, 2022 12:40\nދެން ކޮންމެ ކަހަލަ މީހަކަސް ، އަވަސް ޝިފާއަކަށް އެދެން ، އިސްތިއުފާ ދެއްވިއްޔާ ރައްރިތުންނަށް ރަނގަޅުވާނީ\nޖެނުއަރީ 22, 2022 13:05\nކިހާދެރަކަމެއްދޯ. ކަލޭމެން ބުނާހާއިރަށް އިސްތިއުފާދޭން މީ ކުޅޭކުޅިވަރެއްތަ. ކޮންމެކަހަލަމީހަކަށް ވިއަސް އެއީ މިގައުމުގެ ރައީސުލްޖުމްހޫރިއްޔާ. ހަޖަމްކުރަން ދަސްކޮށް ރެސްޕެކްޓް ކުރަންވެސް ދަސްކުރަން އެބަޖެހޭ ކަލޭމެން.\nޖެނުއަރީ 22, 2022 14:18\nރައްޔިތުންނަށް ރަނގަޅުގޮތެއް ތިބޭފުޅާޔަށް އެނގުނީ ކިހިނެއތޯ؟ ރައްޔިތުންނޭ ކިޔައިގެން ދޮގު ނުހަދައި ތިމަންނަޔަށް ރަނގަޅޭ ބުނިނަމަ\nޖެނުއަރީ 22, 2022 12:50\nރައީސް ސާލިޙް އަށް އަވަސް ޝިފާދެއްވާށި\nކުރިއަށް އޮއި 3މަސް ރަށްރަށަައް ދެވޭނެ ދެން!!! މަރިޙަބާ\nޖެނުއަރީ 22, 2022 12:52\nއިސްލާމްދީނުގެ އަދުއްވުން ބަލިކުރައްވާ ނެތިކުރައްވާދޭވެ އާމީން\nޖެނުއަރީ 22, 2022 13:00\nދެން ފިޔަވަޅުތައް އަޅަން ފަށާނެ ގޮތެއްތިވީ\nމިވަރަށް ބަލިފެތުރޭ އިރުވެސް ހަމަ އަޅާނުލާ .އެއްރައީސް އެއްރަށުން އަނެއްރަށަށް ކެމްޕޭން ޖައްސަން. އަނެއް ރައީސް އިންޑިޔާ އައުޓް ގޮވަން. އެއްވުންތައް ހުއްޓަން ވެއްޖެނު ސްކޫލް ތައްވެސް ދެން ދެދުވަހު ވިޔަސް ކީއްކުރަންތަ ގެންދަނީ. ޤުނޫތު ވެސް މިފަހަރު ނޫޅެކިޔާކަށް\nޖެނުއަރީ 22, 2022 13:09\nހޫ ކެއަރެސް. 🤷🏾♂\nޖެނުއަރީ 22, 2022 13:11\nބޭބީ ވީޓޫ ގޮޓް ކޮވިޑް ސޯ ލެސް ކްލެޕް\nޖެނުއަރީ 22, 2022 13:19\nޖެނުއަރީ 22, 2022 13:31\nމިކަލޭގެ މުޅި މިގައުމައް ކޮވިޑް ފެތުރީ ގެންގޮސް ފަރުކޮޅުފުއްޓައްލާ\nޖެނުއަރީ 22, 2022 13:36\nއަވަސް ޝިފާއެއް ދެއްވުން އެދެން. ރައްޔިތުންގެ ރައީސް.\nޖެނުއަރީ 22, 2022 13:37\n2 ރައީސުން އެއްތަނަކަށް ނުދާންވެގެންކަމަށްވެސްވެދާނެ، މިއީ ހައްތާވެސް ވެދާނެގޮތްގޮތް، ކޮންމެއަކަސް އަވަސް ޝިފާއަކަށް އެދެން، އަދި ހެޔޮވިސްނުން ދެއްވާ މި ޤައުމު އިންޑިޔާގެ އަޅުވެތިކަމުން ސަލާމަތްކުރުމުގެ ހެޔޮވިސްނުން ދެއްވައި އިސްލާޙުވުމުގެ ހެޔޮމަގު މިންވަރުކޮށްދެއްވާށި، އާމީން.\nޖެނުއަރީ 22, 2022 13:39\nއަވަހައް ބޫސްޓާ ޑޯޒް ޖަހާ. އެނުޖަހާތީ ވީގޮތް ތީ. ރައްޔިތުން ގަޔަށް ބޫސްޓާ ޑޯޒް ޖަހާން ގޮވާ އިރު. ތިމާ މީހާ ގަޔަށް ނުޖަހާ. ރައްޔިތު މީހާ ޔައް ކޮންމެ ގޮތެއް ވިޔަށް އޯކޭ. ބޭނުންވަނީ ވޯޓް.\nޖެނުއަރީ 22, 2022 13:47\nއަދިވެސް ވެކްސިން ގެ ބައްޕަޔައް ވެގެން އުޅޭތި. އެކުވެރީންނަށް މަންފާ ހޯދަ ދޭން ވެގެން ވެކްސިނޭ ވެކްސިނޭ ކިޔައިގެން އުޅެނިކޮށް ކޯވިޑަކީ ކާކުކަން އެނގިއްޖެއެއްނު.\nޖެނުއަރީ 22, 2022 13:50\nއަހަރުމެން އުޅޭހެން އުޅެބަލަ އޭރަކުން ޕޮޒިޓިް އެއް ނުވާނެ\nޖެނުއަރީ 22, 2022 13:51\nދާދި މިދާކަށްދުވަހު ވެކްސިން ޖަހާފާ އެމިކްރޮންއިން ދިފާއު ވުމަށް އޮތީވެކްސިން ޖެހުންކަމަށް އެންމެނަށް ގޮވާލިމީހާދޯމީ. ތިޔަޖެހީ އަނެއްކާ ކޮވިޑްވެކްސިނަށް ނުވަނީބާ؟ މިހާރު ޖަހާފާނެ ކޮންމެ އެއްޗެއްވެސް. ކޮވިޑް ވެކްސިނޭ ކިޔާގެން އޫރުގެ އެންޒައިމް ޖެހިއަސް އަހަރެމެންނަކަށް އެއީ ކޯންޗެއްކަމެއްވެސް ނޭގެ. ވެކްސިންޖެހުމެކޭ ނުޖެހުމެކޭ މިވަނީ ހަމަ އެއްވަރު.\nޖެނުއަރީ 22, 2022 14:02\nއޭ ކީކޭ! ސޯލިހު ޕޮޒިޓިވް ވިއްޔޭ! ފަޒުނާ އަނެއްކާ ކިހހިނެތްތަ އަނެއްކާ! ފަޒުނާއަށް އަވަސް ޝިފާއަކަށް އެދެން!\nޖެނުއަރީ 22, 2022 14:30\nވީގޮތަކީ އެއްއުރައެއްގައި ދެކަނޑި ނޯވެވޭނެތީ ޕޮޘިޓިވްވީ . މީ ރަށުތެރޭ ކިޔާވާހަކަ އަކީ .\nޖެނުއަރީ 22, 2022 14:50\nޖެނުއަރީ 22, 2022 15:19\nރައީސް ސޯލިހު އައުޓް އެމްޑީޕީ އައުޓް ކެނެރީގެ ނަޝީދު އައުޓް ރައީސް ސޯލިހު އައުޓް އެމްޑީޕީ އައުޓް ކެނެރީގެ ނަޝީދު އައުޓް ރައީސް ސޯލިހު އައުޓް އެމްޑީޕީ އައުޓް ކެނެރީގެ ނަޝީދު އައުޓް ރައީސް ސޯލިހު އައުޓް އެމްޑީޕީ އައުޓް ކެނެރީގެ ނަޝީދު އައުޓް ރައީސް ސޯލިހު އައުޓް އެމްޑީޕީ އައުޓް ކެނެރީގެ ނަޝީދު އައުޓް ރައީސް ސޯލިހު އައުޓް އެމްޑީޕީ އައުޓް ކެނެރީގެ ނަޝީދު އައުޓް ރައީސް ސޯލިހު އައުޓް އެމްޑީޕީ އައުޓް ކެނެރީގެ ނަޝީދު އައުޓް ރައީސް ސޯލިހު އައުޓް އެމްޑީޕީ އައުޓް ކެނެރީގެ ނަޝީދު އައުޓް ރައީސް ސޯލިހު އައުޓް އަވަހަށް މިކަން ނިންމަވާ ދެއްވާންދޭންވެ...\nޖެނުއަރީ 22, 2022 16:15\nގައުމު ތަކުގެ ކޮރަޕްޓް ވެރިކަން ކުރާ ވޯޓް އިން ވައްކަން ކޮށްގެން ވެރިކަމަށް އަންނަ މީހުންނަށް މިދުނިޔޭގައި ނުޖެހޭނެ ބައްޔެއް ނުހުންނާނެއޭ ނިމިދިޔަ ރިޔާސީ އިންތިޚާބުގެ ވޯޓް ގައި ވައްކަން ކޮށްގެން ވެރިކަމަށް އައި ހުރިހާ މީހުންނަށް ވާގިނެތޭ ބަލިޖެހި އެބަލީގައި އެމެންގެ އުމުރު ހުސްވެދާ ގޮތް ވެސް މެދުވެރިކުރައްވަފާނެއޭ ކޮވިޑް އެއީ މިފަދަ ބައްޔަށް ވާރުތަ ކުރާ ވެކްސިން ދޭ ބައްޔެއް ކަމަށްވަނީ އެނގިފާޅުވެފައޭ...\nޖެނުއަރީ 22, 2022 16:37\nވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ ވަރަށް ވަރަށް ރަނގަޅު ވަރަށް ވަރަށް ވަރަށް އުފާވޭ\nޖެނުއަރީ 22, 2022 16:40\nނަޝީދާ އެކީ ކޮމަންޑޫ ދާއިރާއަށް ނުދާންވެގެން ރޭވިރޭވުމަކަށްވާނީ! ނަޝީދުގެ ތާއީދު މާ ބުޑުވީމަ!\nޖެނުއަރީ 22, 2022 17:07\nރައީސް އިބޫ އައުޓް ކެނެރީގެ ނަޝީދު އައުޓް ގާސިމް އިބްރާހިމް އައުޓް އެމްޑީޕީ އައުޓް ޖޭޕީ އައުޓް އަދާލަތު އައުޓް އައުޓް ރައީސް އިބޫ އައުޓް ކެނެރީގެ ނަޝީދު އައުޓް ގާސިމް އިބްރާހިމް އައުޓް އެމްޑީޕީ އައުޓް ޖޭޕީ އައުޓް އަދާލަތު އައުޓް އައުޓް ރައީސް އިބޫ އައުޓް ކެނެރީގެ ނަޝީދު އައުޓް ގާސިމް އިބްރާހިމް އައުޓް އެމްޑީޕީ އައުޓް ޖޭޕީ އައުޓް އަދާލަތު އައުޓް އައުޓް ރައީސް އިބޫ އައުޓް ކެނެރީގެ ނަޝީދު އައުޓް ގާސިމް އިބްރާހިމް އައުޓް އެމްޑީޕީ އައުޓް ޖޭޕީ އައުޓް އަދާލަތު އައުޓް އައުޓް ރައީސް އިބޫ އައުޓް ކެނެރީގެ ނަޝީދު އައުޓް ގާސިމް އިބްރާހިމް އައުޓް އެމްޑީޕީ އައުޓް ޖޭޕީ އައުޓް އަދާލަތު އައުޓް އައުޓް ރައީސް އިބޫ އައުޓް ކެނެރީގެ ނަޝީދު އައުޓް ގާސިމް އިބްރާހިމް އައުޓް އެމްޑީޕީ އައުޓް ޖޭޕީ އައުޓް އަދާލަތު އައުޓް އައުޓް ރައީސް އިބޫ އައުޓް ކެނެރީގެ ނަޝީދު އައުޓް ގާސިމް އިބްރާހިމް އައުޓް އެމްޑީޕީ އައުޓް ޖޭޕީ އައުޓް އަދާލަތު އައުޓް އައުޓް ރައީސް އިބޫ އައުޓް ކެނެރީގެ ނަޝީދު އައުޓް ގާސިމް އިބްރާހިމް އައުޓް އެމްޑީޕީ އައުޓް ޖޭޕީ އައުޓް އަދާލަތު އައުޓް އައުޓް ރައީސް އިބޫ އައުޓް ކެނެރީގެ ނަޝީދު އައުޓް ގާސިމް އިބްރާހިމް އައުޓް އެމްޑީޕީ އައުޓް ޖޭޕީ އައުޓް އަދާލަތު އައުޓް އައުޓް ރައީސް އިބޫ އައުޓް ކެނެރީގެ ނަޝީދު އައުޓް ގާސިމް އިބްރާހިމް އައުޓް އެމްޑީޕީ އައުޓް ޖޭޕީ އައުޓް އަދާލަތު އައުޓް އައުޓް\nޖެނުއަރީ 22, 2022 17:56\nދިވެހިރއްޖޭގެ ދިގު ތާރީހުގަ ފުރަތަމަފަހަރު މިސްކިއްތަކައް ބޮޑުކަމުގޮސް މާތްﷲ ގެ ކަލާމުފުޅައް ކުޅުޖެހީ މި ލާދީނީ ސަރުކާރުގެ ވެރިކަމުގަ ދިވެހިންގެ މިނިވަންކަން ނަގާލަން މަސއްކޓ މިކުރނީ މިޢައްދާރު ވެރިކަމުގަ އިބުރާގެ މޭސްތިރީކަމުގަ\nޖެނުއަރީ 22, 2022 19:05\nތިޔަ ވޭރިއންޓ ނުރައކަލެއްނޫން ދޮގުނުހަދާ\nޖެނުއަރީ 22, 2022 19:06\nރ މައުމޫނު ފައްސި ނުވޭތަ؟\nޖެނުއަރީ 22, 2022 20:46\nޕޮޒިޓިވްވިކަން އެނގުނީ "އަތޮޅުތެރެއަށް" ދަތުރުކުރުމަށް ޕީސީއާރ ހެދުމުންނޯ. ރައީސްކަމުގައި ހުންނައިރު ނޭނގޭ، ދިވެހިބަހުން "އަތޮޅުތެރެ" ކިޔަނީ އެއް އަތޮޅެއްގެ އެތެރެވަރީގައި ހިމެނޭ ސަރަހައްދަށް ކަމެއް. ރާއްޖެތެރެއަށް ކިޔަނީ "އަތޮޅުތައް" ކަމެއް ނޭނގޭ. އެއަށްވުރެ މާރީތިވީހެއްނު، ށ. އަތޮޅަށް ދާންވެގެން ޕީސީއާރ ހެދުމުންނޭ ބުނިނަމަ.


Eriyadhoo Gai Thibi Ehmmen Dhookurun Faskoffi\nއެރިޔަދޫ ގައި ތިބި އެންމެން ދޫކުރުން ފަސްކޮށްފި\nފިލިޕީންސް އިން ރާއްޖެ އައި ދިވެއްސަކު އެރިޔަދޫގައި ކަރަންޓީން ކޮށްފައި ހުއްޓާ، ކޮވިޑް19 އަށް ޕޮޒިޓިވްވި މައްސަލާގައި އެރަށުގައި ކަރަންޓީނު ކޮށްފައި ބެހެއްޓި އެންމެން ކަރަންޓީނުން ދޫކުރުމަށް ފަސްކޮށްފިއެވެ.\nއެ ފެސިލިޓީން ޕޮޒިޓިވްވި ދިވެއްސަކީ ފިލިޕީންސުން ރާއްޖެ އައި މީހެކެވެ. އޭނާ ބައްޔަށް ޕޮޒިޓިވްވިކަން އެނގުނީ ކަރަންޓީނުގެ މުއްދަތު ހަމަވުމަށްފަހު ދޫކޮށްލުމުގެ ކުރިން ހެދި ޓެސްޓުންނެވެ.\nކޮވިޑް-19 އާއި ގުޅޭ ސަރުކާރުގެ ތަރުޖަމާނު މަބްރޫކް އަޒީޒް މިރޭ ވިދާޅުވީ އެރިޔަދޫއިން ދޫކޮށްލަން ނިންމާފައި ތިބި އެންމެންގެ ކަރަންޓީގެ މުއްދަތު އިތުރުކުރުމަށް ނިންމާފައިވާ ކަމަށާއި އަދި އިތުރު ފިޔަވަޅުތައް އެޅުމާމެދު މަޝްވަރާ ކުރެވެމުންދާ ކަމަށެވެ.\nއެގޮތުން ކަރަންޓީންގައި ތިބިއިރު އެކަކު އަނެކަކާ ބައްދަލުވެ، ދީފައިވާ އިރުޝާދުތަކާއި ހިލާފުވެފައިވޭތޯ ބަލަން ބޭނުންވާ ކަމަށާއި ޓެގްއިން އިތުރު އިންވެސްޓިގޭޝަނެއް އެކަމާ ގުޅޭގޮތުން ކުރިއަށް ގެންދަން ބޭނުންވާ ކަމަށްވެސް މަބްރޫކް ވިދާޅުވިއެވެ.\nއަދި އެރިޔަދޫގައި ތިބި އިތުރު ބައެއްގެ ގައިން ކޮންމެވެސް ވަރަކަށް ކޮވިޑް-19އަށް ޝައްކުކުރެވޭ އަލާމަތްތައް ފެނިފައިވާ ކަމަށާއި، އަދި ކޮންމެހެން ބަލަންޖެހޭ ކަމަށް ފެންނާތީ 17 މީހެއްގެ ސާމްޕަލް މިހާރު ނެގިފައިވާ ކަމަށްވެސް އޭނާ ވިދާޅުވިއެވެ.


Neyvaa Haasvegen India 8 Fathuruveriaku Nepal Gai Maruvejje - Vaguthu\nކޮވިޑް-19: ބިރުވެރިކަން ބޮޑުވެ، ބަލި ފެތުރުން އިތުރުވަނީ - 50 މިނެޓް ކުރިން\nނޭވާ ހާސްވެގެން އިންޑިއާގެ 8 ފަތުރުވެރިއަކު ނޭޕާލުގައި މަރުވެއްޖެ\nނޭޕާލުގެ ފަތުރުވެރިކަމުގެ މައި ތަނބަކީ މައުންޓް އެވަރެސްޓް\nޗުއްޓީ ހޭދަކުރުމަށް ނޭޕާލަށް ގޮސްގެން އުޅުނު އިންޑިއާގެ 8 ފަތުރުވެރިއަކު، ނޭވާ ހާސްވެގެން މަރުވެފައިވާ ކަމަށް އެގައުމުގެ ފުލުހުން ބުނެފިއެވެ.\nމި ހާދިސާއާއި ގުޅިގެން ފުލުހުން ބުނެފައިވަނީ މި 8 ފަތުރުވެރިން މަރުވެފައިވަނީ އެމީހުން ތިބި ހޮޓެލް ތެރޭގައި ކަމަށެވެ. އަދި މަރުވި މީހުންގެ ތެރޭގައި4ކުޑަކުދިންވެސް ހިމެނޭ ކަމަށް ފުލުހުން ވަނީ ބުނެފައެވެ.\nމި ފަތުރުވެރިން ޗުއްޓީ ހޭދަކުރުމަށް މަޑުކޮށްފައިވަނީ ގިނަ ބަޔަކު ޗުއްޓީ ހޭދަކުރުމަށް ދާ މަންޒިލެއް ކަމަށްވާ ކަތަމަންޑޫގެ ޑަމަން ގައެވެ. ޑަމަން އަކީ ކައިރީގައި ވާ ފަރުބަތަށް ފެންނަ ގޮތަށް ފަރުމާކޮށްފައިވާ ގިނަ ފަތުރުވެރިން ޒިޔާރަތް ކުރާ މަންޒިލެކެވެ.\nފުލުހުން ބުނެފައިވަނީ އެ މީހުން މަރުވެފައިވަނީ ހޮޓެލް ތެރެ މާ ފިނިވުމުން، ކައްކާ ގޭސް އުދުން ޖެއްސުމުން ނޭވާ ހާސްވެގެން، އެމީހުންގެ ދަތުރު ނިމެން އުޅެނިކޮށް ކަމަށެވެ. މި 8 މީހުން މަރުވެފައިވާއިރު އެމީހުންނާއި އެކީ އެތަނުގައި ތިބި އިތުރު7މީހަކަށް އެއްވެސް ކަހަލަ ކަމެއް ވެފައެއް ނުވާ ކަމަށްވެސް ފުލުހުން ބުނެފައިވެއެވެ.\nކަމާއި ބެހޭ ފަރާތްތަކުން ބުނެފައިވަނީ މިހާދިސާގައި މަރުވި 8 މީހުން ހޮސްޕިޓަލަށް ގެންދެވުނު އިރުވެސް މަރުވެފައިވާ ކަމަށެވެ. އަދި މިހާރު އެ ފަތުރުވެރިންގެ ހަށިގަނޑު އިންޑިއާއަށް ފޮނުވުމުގެ މަސައްކަތް ކަމާއި ބެހޭ ފަރާތްތަކާއި ގުޅިގެން ކުރަމުން އަންނަ ކަމަށް ފުލުހުން ވަނީ ބުނެފައެވެ.\nފަތުރުވެރިކަމަކީ ނޭޕާލުގެ އިގްތިސޯދަށް އެންމެ ގިނައިން ފައިސާ ވަންނަ އެއް މަގެވެ. މިދިޔަ އަހަރު އެގައުމަށް 1 މިލިއަން ފަތުރުވެރިން ޒިޔާރަތް ކޮށްފައިވާ އިރު އޭގެ ތެރެއިން ގިނައީ އިންޑިއާއަށް ނިސްބަތްވާ ފަތުރުވެރިންނެވެ.\nއިންޑިއާގައި 85 އަހަރުގެ މުސްލިމް އަންހެނަކު އަންދާލައިފި\nއިންޑިއާގެ ފުލުހުން ޕްރޮފެޝަނަލް އެއް ނޫން - ސުޕްރީމް ކޯޓު


UAE ge raees avahaaravun: Dhivehi gaumee dhidha baidhandiah | ThePress\nޔޫއޭއީގެ ރައީސް އަވަހާރަވުން: ދިވެހި ގައުމީ ދިދަ ބައިދަނޑިއަށް\nޔުނައިޓެޑް އަރަބް އެމިރޭޓްސް (ޔޫއޭއީ)ގެ ރައީސް ޝައިހް ހަލީފާ ބިން ޒަޔިދް އަލް ނަހްޔާން އަވާހަރަވުމާ ގުޅިގެން ދިވެހި ގައުމީ ދިދަ ބައިދަނޑިއަށް ތިރިކުރަން ނިންމައިފިއެވެ.\nރައީސް އޮފީހުން ބުނީ އޫއޭއީގެ ރައީސް އަވަހާރަވުމުގެ ހިތާމައިގައި، މާދަމާއިން ފެށިގެން އަންނަ ހޯމަދުވަހުގެ ނިޔަލަށް ދިވެހި ގައުމީ ދިދަ ބައިދަނޑިއަށް ތިރިކުރުމަށް ރައީސުލްޖުމްހޫރިއްޔާ ހަމަޖައްސަވާފައިވާ ކަމަށެވެ.\nޔޫއޭއީގެ ރައީސް އަވަހާރަވެފައިވަނީ އުމުރުން 73 އަހަރުގައެވެ. ހަލީފާ ބިން ޒައިދު އަވަހާރަވެފައި މިވަނީ ސިއްހީ ހާލުކޮޅު ގޯސްކޮށް އުޅޭތާ ގިނަ ދުވަސްތަކެއް ފަހުއެވެ.\nޔޫއޭއީގެ ރައީސް އަވަހާރަވުމާ ގުޅިގެން ރައީސް ސޯލިހު ކުރެއްވި ޓްވީޓެއްގައި ވިދާޅުވީ ހަލީފާ ބިން ޒައިދް އަވަހާރަވި ހަބަރު އެއްސެއްވީ ފުން ހިތާމައާއެކު ކަމަށެވެ. އަދި އޭނާ އަކީ ވިޝަނަރީ ލީޑަރެއް ކަމަށާއި އެއީ ރާއްޖޭއާ ގާތް ގުޅުމެއް ބޭއްވެވި ބޭފުޅެއް ކަމަށްވެސް ރައީސް ވިދާޅުވިއެވެ.\nހަލީފާ ބިން ޒައިދު އަކީ 2004 އިން ފެށިގެން ޔޫއޭއީގެ ރައީސެވެ. ނަމަވެސް 2014 ވަނަ އަހަރު ޖެހުނު ސްޓްރޯކަކާ ގުޅިގެން ވެރިކަމުގެ ގިނަ ބާރުތަކެއް ވަނީ ވަލީ އަހުދު މުހައްމަދު ބިން ޒަޔިދް އަލް ނަހްޔާންއާ ހަވާލުކުރައްވާފައެވެ.\nއެމްބީޒީ އެނގެނީ ކިހާވަރަކަށް؟\nޔޫއޭއީގެ ރައީސްގެ ޖަނާޒާގައި ރައީސް ބައިވެރިވެ ވަޑައިގަންނަވަނީ\n"ޔޫއޭއީގެ ރައީސް އެ ގައުމުގެ ތަރައްގީއަށް ގިނަ މަސައްކަތް ކޮށްދެއްވި"


ސޮން 100 ލަނޑު ހަމަކުރި މެޗުން ޓޮޓެންހަމަށް ފަސޭހަ މޮޅެއް\nޓޮޓެންހަމް އޮތީ ތާވަލުގެ ތިންވަނައިގައި 29 ޕޮއިންޓާއެކު\nލީޑްސް އަތުން ޓޮޓެންހަމް މޮޅުވީ 3-0 ގެ ނަތީޖާއަކުން\n2 ޖެނުއަރީ 2021 | ހޮނިހިރު 19:50\nޓޮޓެންހަމާއި ލީޑްސް ބައްދަލުކުރި މެޗުގެ ތެރެއިން: މި މެޗުން ޓޮޓެންހަމް މޮޅުވީ 3-0 ން\nއިނގިރޭސި ޕްރިމިއާ ލީގުގައި ހޮނިހިރު ދުވަހުގެ ހަވީރު ކުޅުނު މެޗުން ލީޑްސް ޔުނައިޓެޑް އަތުން ފަސޭހަކަމާއެކު ޓޮޓެންހަމް ހޮޓްސްޕާ މޮޅުވެއްޖެއެވެ.\nއަމިއްލަ ދަނޑުގައި ކުޅުނު މި މެޗުން ޓޮޓެންހަމް މޮޅުވީ 3-0 ގެ ނަތީޖާއަކުންނެވެ.\nމި މެޗުގެ ފުރަތަމަ ހާފުގައި ޓޮޓެންހަމުން ވަނީ ދެ ލަނޑުގެ ލީޑެއް ނަގާފައެވެ. އެގޮތުން މެޗުގެ 29 ވަނަ މިނެޓުގައި ލިބުނު ޕެނަލްޓީއަކުން ޓޮޓެންހަމަށް ލީޑު ނަގައިދިނީ އިތުބާރު ފޯވާޑް ހެރީ ކޭންއެވެ. މިއީ އޭރިއާ ތެރެއިން ޓޮޓެންހަމުގެ ސްޓީވެން ބާގްވެއިންއަށް ލީޑްސްގެ އަލިއޯސްކީ ކުރި ފައުލަކަށް ރެފުރީ ދިން ޕެނަލްޓީއެކެވެ.\nއޭގެ ފަހުން ފުރަތަމަ ހާފު ނިމެން ދެ މިނެޓަށް ވެފައި ވަނިކޮށް ކޭން ހުރަސްކޮށްދިން ބޯޅައަކުން ދެކުނު ކޮރެއާގެ ފޯވާޑް ސޮން ހުއެން-މިން ވަނީ ޓޮޓެންހަމަށް ލީޑު ފުޅާކޮށްދީފައެވެ. މި ލަނޑަކީ އުމުރުން 28 އަހަރުގެ ފޯވާޑް ޓޮޓެންހަމުގެ ޖާޒީގައި ކާމިޔާބުކުރި 100 ވަނަ ލަނޑެވެ.\nމި މެޗުގައި ޓޮޓެންހަމުން ޖެހި ތިންވަނަ ލަނޑު އެ ޓީމުން ކާމިޔާބުކޮށްފައިވަނީ ދެވަނަ ހާފު ފަށައިގެން ފަސްވަނަ މިނެޓުގައެވެ. ސޮން ތަނަވަސްކޮށްދިން ފުރުސަތަކުން މި ލަނޑު އެ ޓީމަށް ޖަހައިދިނީ ޑިފެންޑަރު ޓޯބީ އަލްޑަވެއިރަލްޑެވެ. އޭގެ ފަހުން މެޗުގައި ދެ ޓީމުގެ ފަރާތުންވެސް ހަމަހަމަ ކުޅުމެއް ފެނިގެންދިޔައިރު، ލީޑްސްއިން މެޗު ނިންމާލީ އެއް ކުޅުންތެރިއަކު މަދުކޮށެވެ. އެއީ އިތުރު ވަގުތުގައި އެ ޓީމުގެ މެޓް ޑޮހާޓީއަށް ދެވަނަ ރީނދޫ ކާޑާއެކު ރަތް ކާޑެއް ދެއްކުމާ ގުޅިގެންނެވެ.\nމި މޮޅާއެކު ޓޮޓެންހަމް އޮތީ ތާވަލުގެ ތިންވަނައިގައި ކުޅުނު 16 މެޗުން ލިބުނު 29 ޕޮއިންޓާއެކުއެވެ. އަދި ޓޮޓެންހަމް އަތުން ބަލިވި ލީޑްސް އޮތީ ތާވަލުގެ 11 ވަނައިގައި 17 މެޗުން 23 ޕޮއިންޓާއެކުއެވެ.


Messi badhalukuree aniyaage sababun: Pochettino | Mihaaru\nކުޅިވަރު / ލިއޮނަލް މެސީ\nމެސީ ބަދަލުކުރީ އަނިޔާގެ ސަބަބުން: ޕޮޗެޓީނޯ\nލިއޯން އާ ދެކޮޅަށް ކުޅުނު މެޗުގައި މެސީ ބަދަލުކުރަނީ. އޭނާގެ ވާތު ކަކުލަށް ވަނީ އަނިޔާ ވެފައި. -- ފޮޓޯ: ސްކައި ސްޕޯޓްސް\n22 ސެޕްޓެމްބަރ 2021 - 11:45\nޕެރިސް (ސެޕްޓެމްބަރު 22) - ފްރެންޗް ލީގުގައި ޕީއެސްޖީ އެންމެ ފަހުން ލިއޯންއާ ދެކޮޅަށް ކުޅުނު މެޗުގެ ފަހު ހާފުގައި ލިއޮނަލް މެސީ ބަދަލުކުރީ އަނިޔާގެ ސަބަބުން ކަމަށް އެ ޓީމުގެ ކޯޗު ޕޮޗެޓީނޯ ބުނެފި އެވެ.\nމި މެޗަކީ މި ސީޒަނުގައި ބާސެލޯނާ ދޫކޮށް ހިލޭ ޓްރާންސްފާއެއްގައި ފްރާންސްގެ ޕީއެސްޖީ އަށް ބަދަލުވި 34 އަހަރުގެ ފޯވަޑް އަމިއްލަ ދަނޑުގައި ކުޅުނު ފުރަތަމަ މެޗެވެ. މިހާތަނަށް ތިން މެޗު ކުޅުނުއިރު އަދި ގޯލެއް ޖެހިފައެއް ނުވެއެވެ. މެޗުގައި ބަދަލުކުރުމުން މެސީގެ މޫނުމަތިން ހިތްހަމަނުޖެހުމާއި ނުތަނަވަސްކަން ވަނީ ފެނިފަ އެވެ.\n"ފުރަތަމަ ހާފުގައި އޭނާ (މެސީ) ވަރަށް ރަނގަޅަށް ކުޅުނު، ގޯލެއް އެކަނި މަދުވީ. މެޗުގެ 76 މިނިޓާ ހަމައަށް އޭނާ ކުޅުނު. ލިބުނު މައުލޫމާތުތަކަށް ބަލައި އެއަށް ފަހު ނިންމީ ބަދަލުކުރަން،" މެޗުތެރޭން މެސީ އޭނާގެ ކަކުލަށް ބަލާކަމަށް ފާހަގަކުރެވުމުން އެކަމަށް އަލިއަޅުވާލާ ޕޮޗެޓީނޯ ބުންޏެވެ.\n"އެއީ އަހަރެން ހައިރާން ވާންވީ ބަދަލެއް ނޫން، އެންމެ މުހިންމީ އަބަދުވެސް ކުޅުންތެރިންގެ ދުޅަހެޔޮކަން އަދި މި ހާލަތުގައި އަހަރެމެން ވިސްނީ އޭނާއަށް (މެސީ) އަށް ވެސް އެންމެ ރަނގަޅުވާނީ ބަދަލުކުރުން ކަމަށް."\nލިއޯން އަތުން މޮޅުވި މެޗުގައި މެސީ ބަދަލުކުރީ އަނިޔާގެ ސަބަބުން ކަމެއް އެ މެޗަށް ފަހު އޮތް ނޫސްވެރިންގެ ބައްދަލުވުމުގައި ޕޮޗެޓީނޯ ނުބުނެ އެވެ. އިއްޔެގެ ވަގުތެއްގައި ނެގި އެމްއާރުއައި ސްކޭނުން މެސީގެ ވާތު ކަކުލަށް އަނިޔާވެފައި ހުރިކަން ޔަގީންވި އިރު އަނިޔާގެ ސީރިއަސްކަން އެނގޭނީ ބުރާސްފަތި ދުވަހު ހެދުމަށް ހަމަޖެހިފައިވާ އިތުރު ޓެސްޓްތަކަށް ފަހު އެވެ.\nލީގުގައި މިރޭ އެ ޓީމުން މެޓްޒްއާ ދެކޮޅަށް ކުޅޭ މެޗުގެ އިތުރުން އަންނަ ހޮނިހިރު ދުވަހުގެރޭ މޮންޓްޕެލިއޭ އާއި އަންނަ ހަފްތާ ޗެމްޕިއަންސް ލީގުގައި މެންޗެސްޓާ ސިޓީއާ ދެކޮޅަށް ކުޅޭ މެޗުގައި ވެސް ކުޅެވޭނެކަން ޔަގީނެއް ނޫނެވެ.\nލީގުގައި މިހާތަނަށް ކުޅުނު ހަ މެޗުން 18 ޕޮއިންޓް ހޯދައިގެން ޕީއެސްޖީ އޮތީ ތާވަލުގެ އެއްވަނައިގަ އެވެ.


Hiya Flat Thakugai Drug Ge 45 Meehaku Ulhey - Fuluhun - Vaguthu\nހުޅުމާލެ ފޭސް ދޭއްގައި ތަރައްގީކޮށްފައިވާ ހިޔާ ފްލެޓްތަކުގައި މަސްތުވާތަކެތި ބޭނުން ކުރާ 45 މީހަކު އުޅޭ ކަަމަށް ފުލުހުން ވިދާޅުވެއްޖެއެވެ.\nފުލުހުން މިގޮތަށް ވިދާޅުވިއިރު، ރާއްޖޭގެ އެކި ހިސާބުތަކުގައި މަސްތުވާތަކެތީގެ މައްސަލަތައް ވަނީ ވަރަށް ބޮޑަށް އިތުރުވެފައެވެ. އަދި ހިޔާ ފްލެޓްތަކުގެ ތެރޭގައި މީހުން މަސްތުވާތަކެތި ބޭނުން ކުރާ ކަމުގެ ޝަކުވާތައްވެސް ބޮޑުވެފައިވާ ދަނޑިވަޅެއްގައެވެ.\nމީޑިއާ ހާޒިރުކޮށްގެން މަސްތުވާތަކެތިިި ނައްތާލަން ދޫނިދޫގައި ބޭއްވި ރަސްމިއްޔާތަށް ފަހު "ވަގުތު"އިން ކުރި ސުވާލަކަށް ޖަވާބުދެމުން ޑްރަގް އެންޑް އެންފޯސް ޑިޕާޓްމެންޓް (ޑީއީޑީ) ހެޑް ސުޕްރިންޓެންޑެންޓް އޮފް ޕޮލިސް އަހުމަދު ޝާކިރު ވިދާޅުވީ، މާލެ ސަރަހައްދުގެ ހުރިހާ ދިމާލެއްގައިވެސް މަސްތުވާތަކެއްޗާއި ގުޅިގެން މަސައްކަތްތަކެއް ކުރަމުންދާ ކަމަށެވެ. އަދި ހިޔާ ފްލެޓްތައް ހުރި ސަރަހައްދުގައިވެސް އެތަންތަނަށް ފޯކަސްކޮށްގެން މަސައްކަތް ކުރާ ކަަމަށް ވިދާޅުވިއެވެ.\n"ފާހަގަކުރެވެނީ މާލޭގައި މި ދެންނެވި ކެފޭތަކުގައި މަސްތުވާތަކެތި ބޭނުން ކުރާ 45 މީހުން އެތަނުގައި އުޅޭކަން". ޝާކިރު ވިދާޅުވިއެވެ.\nއޭނާ ވިދާޅުވީ، އެ 45 މީހުންގެ ތެރެއިން 39 މީހުންނަކީ މާލޭގެ ޑްރަގް ކެފޭތަކުގައި އުޅޭ މީހުން ކަަމަށެވެ. އަދި މާލެ އިން ފާހަގަނުވާ މަސްތުވާތަކެތި ބޭނުން ކުރާ ހަ މީހަކު އެތަނުގައި އުޅޭކަން އޭނާ ފާހަގަކުރެއްވިއެވެ.\n"މާލެއަށް މި އައި ބަދަލާއެއްކޮށް މަޑުމަޑުން އެއްކަލަ މީހުން މޫވް ކުރުމާއި ކަންކަން އެބަ ކުރޭ، ހައްލަކީ މަސްތުވާތަކެތި ބޭނުން ކުރާ މީހުންނާއި ދޭތެރޭގައި އެޅެން އޮންނަ ފިޔަވަޅުތައް އެޅުން".\nޑިސެމްބަރު 28, 2021 18:53\nމަސްތުވާތަކެތްޗާ ދެކޮޅު ޕާޓީއެތް އުފައްދާނެ ބަޔަކުނެތްތަ މުޅި ގައުމާ ޖީލެތް ހަލާކުވެ މިދަނީ މި ވަބާގަ ޖެހިގެން ހުވާދެރަވެސްވޭ ރީތި ޒުވާނުން ފާޜުބުރި މަތީގަ ބިއްޖެހިފަ ކަމެތްނެތި ތިބޭތަން ފެނުނީމަ ގައިގަ ވަރުހުރި ޒުވާނުން ކާނެ އެތްޗެއް ނުލިބިގެން އެތަށްދުވަހަކު އައިސް އެބައާދޭސްކުރޭ ދެރަކަމަކީ މިފަދަ ޒުވާނުން ބޭނުން ކޮށްގެން ނާޖާއިޒް ފައިދާނަގާތީ\nޑިސެމްބަރު 28, 2021 19:23\n45 މީހުން ތިބިކަންއެގެއިރު އެމީހުންދޫކޮށްފަ ތިބީ ކީއްވެ؟\nޑިސެމްބަރު 28, 2021 19:25\nތިޔައީ ހަޖަމުގެ މައްސަލައެއް އަހަރެމެން އުޅޭ ގޯޅި ގަނޑުގަ އެކަނިވެސް ތިޔައްވުރެންގިނައިން އެބައުޅޭ ތަންކޮޅެއްޒިންމާދާރުވެބަލަ މިހާރުމާބިޑައްތި ކޮމެޑީ ވަނީ ހައްހާ\nދެންކީއްވެހައްޔަރުނުކޮއް އެ ތިބީ\nޑިސެމްބަރު 28, 2021 23:20\nދެން ހައްޔަރުކޮށް ގެން ގެންދަންވީނު..\nޑިސެމްބަރު 29, 2021 04:54\nއެނގިހުރެއެމީހުންމިނިވަންކަމާއެކުއުޅެންދޫކޮށްފަތިބެނީ އެޖެންޑާ19ތަންފީޒްކުރަންތޯ؟ މާދުރުދުރުންތިޔަކިޔާލަވަވަރަށް ބޮޑަށްސާފުވަމުންދަނީ! ތިޔަމީހުނާގުޅުވާ ވަކިމީހަކުހައްޔަރުކުރާ ސަޅިލަވައެއްގެ ސަރިގަމަޕާއެއްކިޔާލީތޯ؟\nޑިސެމްބަރު 29, 2021 06:09\nބަލަގަ ކަލޭމެންނަށް ރައްޔަތުންގެ ޓެކްސް ފައިސާއިން މުސާރަދީފައިތިބީ ހަމަ އެކަނި މަސްތުވާތަކެތި ބޭނުން ކުރާމީހުންގެ އަދަދު ހޯދަންތަ؟ ގާނަުނު ތަންފީޒު ނުކުރެވެންޏާ އެންމެން އިސްތިއުފާދީފަ ގޭގަ މަޑުކުރޭ. ގާނޫނަ މަނާކޮށްފައިވާ މަސްތުވާ ތަކެތި ބޭނުންކުރާމީހުން އެގި އެމީހުން ހައްޔަރުކޮށް ފިޔަވަޅު ނޭޅެންޏާ ތިމީހުން ތިވަޒީފާގަ ތިބުމުގެ ބޭނުމެއްނެތް.\nޑިސެމްބަރު 29, 2021 08:07\nތިޔަކަން އެނގޭއިރު ހިފައި ހައްޔަރުކޮށްފައި ގޮޅިއަކަށް ލާފައި ރައްޔިތުންނަށް ނޭވާލެވޭނެ ގޮތެއް ނުހަދައި ތިތިބީ ކީއްވެ؟\nޑިސެމްބަރު 29, 2021 08:55\nއިގެންޔާމު ގޮސް ހައްޔަރު ކޮށްބަލަ.. ކޮން ... ކިޔާކަށްތަ


Lille molhunuvumuge faidhaa nagai PSG inn faragu kudakohfi - AO News\nރެއިމްސް ކޮޅަށް ލަނޑުޖެހުމަށްފަހު ޕީއެސްޖީގެ ކުޅުންތެރިން އުފާ ފާޅުކުރަނީ. --ފޮޓޯ: ރޮއިޓާސް\nފްރެންޗް ލީގުގެ އެންމެ ކުރީގައި އުޅޭ ލިއްލޭ ރޭ ކުޅުނު މެޗުގައި ސެއިންޓް އެޓިއަންއާ ލަނޑެއްނުޖެހި އެއްވަރުވުމުން އޭގެ ފައިދާނަގައި ރެއިމްސް އަތުން 4-0 އިން މޮޅުވެ އެންމެ ފަހުގެ ޗެމްޕިއަން ޕީއެސްޖީން އެ ޓީމާ ޕޮއިންޓަކާ ގާތަށް ޖެހިލައިފިއެވެ.\nރޭގެ މެޗުތަކަށްފަހު ލީގުގެ އެއްވަނައިގައި އުޅޭ ލިއްލޭ އަށް 37 މެޗުން 80 ޕޮއިންޓް ލިބިފައިވާއިރު އޭގެ އެއް ޕޮއިންޓް ފަހަތުން ދެވަނައިގައި އޮތީ ޕީއެސްޖީ އެވެ. ތިންވަނައިގައި އޮތް ރެނޭސް އަށް 37 މެޗުން 77 ޕޮއިންޓް ލިބިފައިވާއިރު ހަތަރުވަނައިގައި އޮތް އޮލިމްޕިކް ލިޔޯން އަށް 37 މެޗުން ލިބިފައިވަނީ 76 ޕޮއިންޓެވެ.\nޕީއެސްޖީގެ ޕާކް ޑެ ޕްރިންސަސްގައި ރޭ ކުޅުނު މެޗުގެ 13 ވަނަ މިނެޓުގައި ލިބުނު ޕެނަލްޓީއަކުން ޕީއެސްޖީ އަށް ލީޑްނަގައިދިނީ ބްރެޒިލްގެ ތަރި ނޭމާ އެވެ. މިއީ ޕީއެސްޖީގެ ފްރާންސް ފޯވާޑް ކިލިއަން އެމްބާޕޭ ފޮނުވާލި ބޯޅަ ގޯލްގެ ތެރެއަށް ވަންނަން ދަނިކޮށް ޕެނަލްޓީއޭރިޔާތެރެއިން ރެއިމްސްގެ ޔޫނުސް އަބްދުލް ހަމީދު ބޯޅައިގައި އަތް ލުމުން ރެފްރީ ދިން ޕެނަލްޓީއެކެވެ. މި ފައުލްއާ ގުޅިގެން އަބްދުލް ހަމީދަށް ރެފްރީ ސީދާ ރަތެއް ދެއްކުމުން މެޗުގެ ބޮޑުބައި ރެއިމްސް އިން ކުޅެފައިވަނީ 10 ކުޅުންތެރިންނާއެކު އެވެ.\nމި މެޗުގައި ޕީއެސްޖީން ކާމިޔާބުކުރި ދެވަނަ ލަނޑު، 24 ވަނަ މިނެޓުގައި ޖަހައިދިނީ އެމްބާޕޭ އެވެ. މިއީ ރެއިމްސްގެ ކުޅުންތެރިންނަށް ހެދުނު ގޯހެއްގެ ފައިދާނަގައި އެމްބާޕޭ ކާމިޔާބުކުރި ގޯލެކެވެ. މިއީ ލީގުގައި އޭނާ ޖެހި 26 ވަނަ ލަނޑެވެ. އަދި މިއީ މި ސީޒަނުގެ ހުރިހާ މުބާރާތެއްގައި އެމްބާޕޭ ޖެހި 40 ވަނަ ގޯލެވެ.\nދެވަނަ ހާފުގައި ޕީއެސްޖީން ޖެހި އަނެއް ދެލަނޑު ކާމިޔާބުކޮށްދިނީ ކެޕްޓަން މާކުއިނޯސް އާއި މޮއިސް ކީން އެވެ. މެޗުގެ 68 ވަނަ މިނެޓުގައި ނޭމާ ނަގައިދިން ކޯނަރަކުން ލިބުނު ބޯޅައެއް ބޮލުން ފޮނުވާލައިގެން މާކުއިނޯސް ނަތީޖާ 3-0 އަށް ބަދަލުކޮށްލިއިރު، މެޗުގެ ފަހު ބައިގައި އެމްބާޕޭގެ ބަދަލުގައި ކުޅެން ނިކުތް ކީން އެ ޓީމުގެ ފަހު ލަނޑުޖަހައިދިނީ މެޗު ނިމެން މިނެޓަކަށްވެފައިވަނިކޮށެވެ.\nޕީއެސްޖީ އަށް ދެން އޮތީ އަންނަ ބުރަސްފަތި ދުވަހު ކުޅުމަށް ހަމަޖެހިފައިވާ ފްރެންޗް ކަޕް ފައިނަލްގައި މޮނާކޯއާ ދެކޮޅަށް ނިކުންނަ މެޗެވެ. އޭގެ ހަތަރު ދުވަސް ފަހުން ލީގުގައި ރަށުން ބޭރުގައި އެ ޓީމު ނިކުންނާނީ ރެލިގޭޝަން ޒޯންގައި ހިމެނޭ ބްރެސްޓްއާ ދެކޮޅަށެވެ. ހަމަ އެ ދުވަހު ލީގުގެ އެއްވަނައިގައި އުޅޭ ލިއްލޭ ނިކުންނާނީ ތާވަލްގެ 11 ވަނައިގައި އޮތް އޭންޖާސްއާ ދެކޮޅަށެވެ.


FA cup thashi 12 vana faharah New in ufulaalaifi | Mihaaru\nއެފްއޭ ކަޕް ތަށި 12 ވަނަ ފަހަރަށް ނިއު އިން އުފުލާލައިފި\n07 ޑިސެމްބަރ 2017 - 01:16 13 comments\nފުރަތަމަ ހާފުގެ ކުރީކޮޅު ކޮނޭލިއަސް ސްޓެވާޓުގެ ދެ ލަނޑުން ޓީސީ ކުރި ހޯދި އެވެ. ނިއު އިން އެއްވަރުކުރީ ދެ ވަނަ ހާފުގައި އިބްރާހިމް ފަޒީލް (އޮއްޕޮ) އާއި އަލީ ފާސިރު (ސެންޓޭ) ޖެހި ލަނޑުތަކުންނެވެ.\nފުރިހަމަ ވަގުތާއި އިތުރު ވަގުތުގެ ދެ ހާފު ނިމުނުއިރު ވެސް ނަތީޖާ އަށް ބަދަލެއް ނައުމުން ޕެނަލްޓީ ޖެހީ އެވެ. ޕެނަލްޓީ ޝޫޓްއައުޓުގައި ނިއުގެ ފުރަތަމަ ޕެނަލްޓީ އޮއްޕޮ އަދި ޓީސީގެ ފުރަތަމަ ޕެނަލްޓީ އަލާ ނާސިރު ކާމިޔާބުކުރި އެވެ. ނިއުގެ ދެ ވަނަ ޕެނަލްޓީ ސެންޓޭ ވައްދާލާފައިވަނިކޮށް ޓީސީގެ ދެ ވަނަ ޕެނަލްޓީ ކޮނޭލިއަސް ޖެހުމުން ނިއުގެ ގޯލްކީޕަރު އިމްރާން މުހައްމަދު މަތަކުރި އެވެ. ނިއު އަށް ކުރި ހޯދަން ލިބުނު ފުރުސަތުގައި ހުސެއިން އެލްޑޯ ޖެހި ޕެނަލްޓީ ޓީސީގެ ނޭޕާލް ގޯލްކީޕަރު ކިރަން ޝެމްސޮން ދިފާއުކުރި އެވެ. އޭގެ ފަހުން ޓީސީގެ ހަލީލް ޕެނަލްޓީ ކާމިޔާބުކޮށް ނަތީޖާ ހަމަހަމަކުރި އެވެ.\nނިއުގެ ހަތަރު ވަނަ ޕެނަލްޓީ އަކްރަމް އަބްދުލްގަނީ (އަކޫ) ވައްދާލި އެވެ. އެކަމަކު ޓީސީގެ ހަތަރު ވަނަ ޕެނަލްޓީ ނިއުގެ ކުރީގެ ކުޅުންތެރިއާ އަހުމަދު ސުހެއިލް (ބަމްޕުޗް) ޖެހުމުން އިމްރާން މަތަކުރި އެވެ. އަދި ނިއުގެ ފަސް ވަނަ ޕެނަލްޓީ ބަދަލު ކުޅުންތެރިއެއްގެ ގޮތުގައި މި މެޗުގައި ކުޅެން ނުކުތް މުހައްމަދު ރަޝީދު (ހޮކޭ) ކާމިޔާބުކުރުމާ އެކު އެ ޓީމު މޮޅުވި އެވެ.\nއުރީދޫ ދިވެހި ޕްރިމިއާ ލީގު ކާމިޔާބުކޮށް އޭއެފްސީ ކަޕުން ޖާގަ ކަށަވަރުކޮށްފައިވާ ނިއު އިން އޭއެފްސީ ކަޕުގެ ދެ ވަނަ ޖާގަ ލިބޭ މުބާރާތް ވެސް އުފުލާލުމުން ޓީސީން އެ މުބާރާތުގައި ވާދަކުރާނީ ލީގުގެ ދެ ވަނަ ޓީމުގެ ހައިސިއްޔަތުންނެވެ.\nމިރޭގެ މޮޅަކީ ނިއު އިން ސީޒަނުގައި ޖެހިޖެހިގެން މޮޅުވި 15 ވަނަ މެޗެވެ. އަދި މިއީ މި ސީޒަނުގައި އެ ޓީމުން ޓީސީގެ މައްޗަށް ކުރި ހޯދި ފަސް ވަނަ ފަހަރެވެ.\nމެޗު ފެށި ގޮތަށް ނިއު އިން ކޮންޓްރޯލް ނެގި ނަމަވެސް ޓީސީން ވަނީ ކުރީކޮޅު ކައުންޓާ އެޓޭކެއްގައި ގޯލް ޖަހައިފަ އެވެ. މެޗުގެ ހަ ވަނަ މިނެޓުގައި އަރިމަތިން އިބްރާހިމް މަހުދީ (ފޭދޫ އިއްބެ) ނަގައިދިން ހުރަސް އޭރިއާ ތެރެއިން ސްޓެވާޓް ބޮލުން ޖެހުމުން ގޯލަށް ވަނީ އިމްރާން އަތްކައިރިން ގޮހެވެ.\nޓީސީން ލީޑުނެގުމާ އެކު ނިއު އިން ބޯޅަ ހިފަހައްޓައިގެން ކުޅެ، އެޓޭކް ވަރުގަދަ ކުރި އެވެ. އަދި ލަނޑު ޖަހާނެ ފުރުސަތުތައް ތަނަވަސްކުރަން މަސައްކަތް ކުރި އެވެ. މެޗުގެ 14 ވަނަ މިނިޓްގައި އޭރިއާ ބޭރުން ލިބުނު ހިލޭ ޖެހުމަކުން ސެންޓޭ ފޮނުވާލި ބޯޅަ ޓީސީގެ ކީޕަރު ކިރަން މަތަކުރި އެވެ.\nމެޗުގެ 23 ވަނަ މިނިޓްގައި ނިއުގެ އޭރިއާ ތެރެއިން ޓީސީގެ ސްޓެވާޓް ފޮނުވާލި ބޯޅަ ދިޔައީ އަރިމަތީ ދަނޑިކައިރިން ބޭރުންނެވެ. އެހެން ނަމަވެސް އޭގެ ދެ މިނިޓް ފަހުން ލިބުނު ޕެނަލްޓީ އަކުން ސްޓެވާޓް ވަނީ ޓީސީގެ ލީޑުފުޅާކޮށްދީފަ އެވެ. މި ޕެނަލްޓީ އަކީ ނިއުގެ އޭރިއާ ތެރެއިން ފޭދޫ އިއްބެ އަށް އޭރިއާ ތެރެއިން ނިއުގެ އަކުރަމް އަބްދުލް ގަނީ (އަކޫ) ކުރި ފައުލަކަށް ރެފްރީ ދިން ޕެނަލްޓީ އެކެވެ. ސްޓެވާޓް ފޮނުވާލި ޕެނަލްޓީ ގޯލަށް ވަނީ ކީޕަރު އިމްރާން އަތުގައި ޖެހިފަ އެވެ.\nތިން ވަނަ ލަނޑެއް ޖަހަން މެޗުގެ 29 ވަނަ މިނިޓްގައި ސްޓެވާޓަށް ރަނގަޅު ފުރުސަތެއް ލިބުނެވެ. އަރިމަތިން ނިއުގެ ރިލްވާން ވަހީދު (ރިލޭ) ފަހަތަށް ދިން ބޯޅަ ލިބުނީ ސްޓެވާޓަށެވެ. އޭނާ ފޮނުވާލި ބޯޅަ ބޭރަށް ދިޔައީ ނިއު ކުޅުންތެރިއަކު ފައިގައި ޖެހިފަ އެވެ.\nނިއުގެ ދަގަނޑޭ (މ) ހުއްޓުވަން ޓީސީގެ އަލާ ނާސިރު ޓެކްލްކުރަނީ.-- ފޮޓޯ: ނިޝާން އަލީ/ މިހާރު\nޓީސީން ލީޑުފުޅާކުރުމުން ނިއު އަށް މެޗުގެ ތެރެއަށް ވަންނަން އުނދަގޫތަކެއް ކުރިމަތިވި އެވެ. އެހެން ނަމަވެސް ލިބޭ ފުރުސަތުތަކުގެ ބޭނުން ހިފައި މެޗުގެ 30 ވަނަ މިނިޓުން ފެށިގެން ޓީސީ އަށް އަނެއްކާ ވެސް ނުރައްކާ ކުރަން ފެށި އެވެ.\nއޭގެ ފަހުން ނިއު އިން އުފެއްދި ގިނަ ހަމަލާތައް ހުއްޓުވީ ކީޕަރު ކިރަން އެވެ. އޭގެ ތެރޭގައި ސެންޓޭ ފޮނުވާލި ގިނަ ޝޮޓްތައް ހިމެނެ އެވެ.\nދެ ވަނަ ހާފް ފަށައިގެން ދެ ވަނަ މިނިޓް ތެރޭ ރިލޭ ނަގައިދިން ހުރަހަކުން އެލްޑޯ ބޮލުން ފޮނުވާލި ބޯޅަ ދިޔައީ ހުރަސް ދަނޑިމަތިންނެވެ. އޭގެ ފަހުން ދަގަނޑޭ ނަގައިދިން ބޯޅަ އަކުން އަހުމަދު އަބްދުﷲ (ލިލީ) ބޮލުން ފޮނުވާލި ބޯޅަ ދިޔައީ އަރިމަތިން ބޭރަށެވެ.\nނިއު އަށް މެޗުގެ 50 ވަނަ މިނިޓްގައި ލަނޑު ޖަހައިދިނީ އޮއްޕޮ އެވެ. އޭރިއާ ތެރެއިން އޮއްޕޮ އަށް ލިބުނު ބޯޅަ އޭނާ ވަނީ ކީޕަރު ކިރަން ބޯމަތިން ގޯލުގެ ތެރެއަށް އޮއްސާލައިފަ އެވެ.\nލަނޑު ޖެހުމަށް ފަހު ނިއު އިން ވަނީ ލިލީ އާއި ރިލޭގެ ބަދަލުގައި ހޮކޭ އާއި ހަސަން އަދުހަމް (ސަޑޭ) ކުޅެން އަރުވައިފަ އެވެ.\nބަދަލުތަކާ އެކު ނިއު އިން މެޗުގެ ކޮންޓްރޯލް ނެގި އެވެ. ނިއު އަށް މެޗުގެ 76 ވަނަ މިނިޓްގައި އެއްވަރުކޮށްދިނީ ޕެނަލްޓީއަކުން ސެންޓޭ އެވެ. މި ޕެނަލްޓީ އަކީ ޓީސީ އޭރިއާ ތެރެއިން އެ ޓީމުގެ މިސްރު ޑިފެންޑަރު އަލާ ނާސިރު ނިއުގެ ދަގަނޑޭ އަށް ކުރި ފައުލަކަށް ރެފްރީން ދިން ޕެނަލްޓީ އެކެވެ.\nނިއު އިން ނަތީޖާ ހަމަހަމަ ކުރުމުން ޓީސީން ކުރިއަށް ޖެހިގެން އަލުން ލީޑުނަގަން މަސައްކަތްކުރި އެވެ. އަދި މެޗުގެ 82 ވަނަ މިނިޓްގައި ޓީސީގެ ހަލީލް ޖަމާލް ނަގައިދިން ހުރަހަކުން އޭރިއާ ތެރެއިން ނާއިޒު ހަސަން (ދާދު) ވެއްޓިގެންފައި ބޮލުން ފޮނުވާލި ބޯޅަ ދިޔައީ ހުރަސްދަނޑިމަތިންނެވެ.\nއޭގެ މިނިޓެއް ފަހުން ނިއުގެ އަބްދުﷲ މިދުހަތް (ބިޗަޑް) އަރިމަތިން ނަގައިދިން ބޯޅަ އޭރިއާ ތެރޭގައި ހުސްކޮށްހުރެފައި އޮއްޕޮ ބޮލުން ފޮނުވާލި ބޯޅަ ދިޔައީ ދަނޑިކައިރިން ބޭރަށެވެ.\nމެޗުގެ ފުރިހަމަ ވަގުތު ހަމަވިއިރު ނަތީޖާ އެއްވަރުވެފައި އޮތުމުން ނަތީޖާ ނެރުމަށް ވަނީ އިތުރު ވަގުތުގެ ދެ ހާފް ކުޅެފަ އެވެ. އިތުރު ވަގުތުގެ ފުރަތަމަ ހާފް ފެށިގެން ދެ މިނިޓް ތެރޭ ސްޓެވާޓަށް ދެ ފުރުސަތެއް ލިބުނު ނަމަވެސް ބޭނުން ނުހިފުނެވެ. އޭގެ ފަހުން ޓީސީ އޭރިއާ ތެރެއިން ދަގަނޑޭ އާއި ސަޑޭ ފޮނުވާލި ދެ ބޯޅަ ވެސް ޓީސީ ކުޅުންތެރިން ވަނީ ބްލޮކްކޮށްފަ އެވެ.\nމިއީ އެފްއޭ ކަޕް ފައިނަލުން ޖެހިޖެހިގެން ޓީސީ ބަލިވި ދެ ވަނަ ފަހަރެވެ. މިދިޔަ އަހަރުގެ ފައިނަލުން އެ ޓީމު ބަލިވީ ވެލެންސިއާއާ ވާދަކޮށެވެ.\nސީޒަނުގެ ފުރަތަމަ މުބާރާތް ކަމަށްވާ އެސްޓީއޯ މާލޭ ލީގު މާޒިޔާ އިން ކާމިޔާބުކުރި ޕްރިމިއާ ލީގާއި އެފްއޭ ކަޕް އުފުލާލީ ނިއު އިންނެވެ. ދެން އޮތީ ޕްރެޒިޑެންޓްސް ކަޕެވެ. އެ މުބާރާތުގެ ފުރަތަމަ ސެމީ ފައިނަލުގައި ހޮނިހިރު ދުވަހު ހަވީރު ބައްދަލުކުރާނީ ނިއު އާއި ޓީސީ އެވެ. މޮޅުވާ ޓީމަކަށް ފައިނަލަށް ދެވޭނެ އެވެ. ބަލިވާ ޓީމެއް ޖެހޭނީ އެރޭ މާޒިޔާ އާއި ގދ. ތިނަދޫ ކުޅެ މޮޅުވާ ޓީމަކާ އެކު ތިން ވަނަ ސެމީ ކުޅޭށެވެ. ފައިނަލުގެ ފަހު ޖާގަ ލިބޭނީ އެ މެޗުން މޮޅުވާ ޓީމަކަށެވެ.\nއިތުރު ލިޔުންތައް ނިއުރޭޑިއަންޓް ސ.ކ އެފްއޭ ކަޕް ޓީސީ ސްޕޯޓްސް


China Ge Askarihyaa Ah Trillion Yuan Ge Budget Eh - Vaguthu\nޗައިނާގެ އަސްކަރިއްޔާއަށް ޓްރިލިއަން ޔުއާންގެ ބަޖެޓެއް\nއޭޝިޔާގެ މައި އެއް ބާރުކަމުގައިވާ ޗައިނާގެ އަސްކަރިއްޔާއަށް 1.11 ޓްރިލިއަންގެ ބަޖެޓެއް ކަނޑައަޅައިފިއެވެ. އެޤައުމުގެ އަސްކަރިއްޔާއަށް މި ބަޖެޓް ދިނުމަށް ނިންމާފައިވަނީ އެޤައުމުގެ ޤާނޫނު ހަދާ މަޖިލީހުންނެވެ.\nމި އަހަރު 1.11 ޓްރިލިއަންގެ ބަޖެޓެއް ދިނުމަށް ނިންމާފައިވާއިރު، މި އަދަދަކީ މިދިޔަ އަހަރު ދިން ބަޖެޓުގެ އަދަދަށް ވުރެ 8.1 އިންސައްތަ އިތުރު އަދަދެކެވެ. ޑޮލަރުން ބަލާއިރު މިއީ 175 ބިލިއަން ޑޮލަރުގެ ބަޖެޓެކެވެ.\nއަސްކަރިއްޔާގެ ބަޖެޓު ބޮޑުކޮށްފައިވާއިރު، އެޤައުމުގެ އަސްކަރިއްޔާ އިތުރަށް ވަރުގަދަ ކުރަން ޖެހޭކަމަށް އެޤައުމުގެ ރައީސް ޝީ ޖިންގ ޕިންގ ވެސް ދާދިފަހުން ވަނީ ވިދާޅުވެފައެވެ.\nމި ބޮޑު ބަޖެޓާ ގުޅިގެން ޗައިނާގެ ވެރިކަންކުރާ ޕާޓީގެ ތަރުޖަމާނު، އިއްޔެ "ސީއެންއެން" އަށް ވިދާޅުވެފައިވަނީ އެހެން ބޮޑެތި އަސްކަރީ ބާރުތަކާ އަޅާ ބަލާއިރު ޗައިނާއިން އަސްކަރިއްޔާއަށް ޚަރަދު ކުރަނީ ޖީޑީޕީ (ރިއަލް) ގެ ކުޑަ އަދަދެއް ކަމަށެވެ.\nޗައިނާގެ އަސްކަރިއްޔާ ދުވަހެއް ދުވަހަކަށް ވަރުގަދަ ވަމުންދާއިރު، އެމެރިކާ އިން ވަނީ އެކަމާ ކަންބޮޑުވާކަން ނުސީދާ ގޮތެއްގައި ހާމަކޮށްފައެވެ. އަދި، ޗައިނާ އާއި ރަޝިޔާއަށްވުރެ އަސްކަރީ ގޮތުން ވަރުގަދަ ވުމަށް އެމެރިކާގެ އަސްކަރިއްޔާ އިންވަނީ ބޮޑު ބަޖެޓެއް ދިނުމަށް އެދިފައެވެ.


Skoolu dharivarunge ahulaagu kanboduvaa dharajaakah\nސްކޫލު ދަރިވަރުންގެ އަހުލާގު ކަންބޮޑުވާ ދަރަޖައަކަށް\nސްކޫލުތަކާ ގުޅޭގޮތުން މިއަދު ރާއްޖޭގެ ކޮންމެ ދިމާއަކުންވެސް އެންމެ ބާރުލާފައި އިވޭ އެއް އަޑަކީ ސްކޫލު ކުދިންގެ އަހުލާގު ދަށްވަމުންދާ އަޑެވެ. ޓީވީ ތަކުގައާއި މާލަމް ތަކުގައި ދަރިވަރުންގެ އަހުލާގު ބެހޭގޮތުން ސަރުކާރުގެ އެކިފެންވަރުގެ ބޭފުޅުން އަބަދުވެސް ދަނީ ވާހަކަ ދައްކަވަމުންނެވެ. އެހެން ނަމަވެސް މިމަޝްވަރާތަކާއި ސައްލާކުރުންތައް ވަނީ ހޮޅި ވާހަކަތަކަކަށް ވެފައެވެ. ކުޅުދުއްފުށީގެ ސްކޫލް ދަރިވަރުންގެ އަހުލާގުގެ ވާހަކައަކީ ވެސް މިއަދު ދައްކަންޖެހިފައިވާ މުހިއްމު ވާހަކައެކެވެ. މިވާހަކަތައް ދައްކަނީ އެއްވެސް ސްކޫލެއް ބަދުނާމުކޮށް އަގު ވައްޓާލުމުގެ ނިޔަތެއްގައެއް ނޫނެވެ. އެހެނެއް ކަމަކު މިކަމާ ގުޅުން ހުރި އެންމެހާ ފަރާތްތަކެއްގެ ސަމާލުކަމަށް މިކަންގެނެސްދީ ޒިންމާދާރުކުރުމުގެ ގަސްދުގައެވެ. މިކަމުގައި ސްކޫލެއް، ބެލެނިވެރިޔެއް، ޓިއުޝަން ކުލާހެއް، ސިޔާސީ ފަރާތެއް އިސްތިސްނާ ކުރުމެއް ނެތެވެ.\nދާދި ފަހުން އަޅުގަނޑުމެން ސިއްސުވާލި ހަބަރަކީ ކުޅުދުއްފުށީ ސްކޫލެއްގެ ޕްރިންސިޕަލާމެދު ހިތްހަމަނުޖެހިގެން އެބޭފުޅާ ދިރިއުޅުއްވާ ގެއަށް އެސްކޫލުގެ ދަރިވަރުންތަކެއް ގައު އުކާ އެގޭ ކުޑަދޮރެއްގެ ބިއްލޫރިގަނޑު ތަޅާލި ހަބަރެވެ. ގިނަބަޔަކު މިކަން ސިފަކޮށްފައިވަނީ ދަށު ދަރަޖައިގެ އަމަލެއްގެ ގޮތުގައެވެ. ޕްރިންސިޕަލަކީ ކޮންމެ ރަށެއްގެ ބޭފުޅެއް ކަމުގައި ވިޔަސް އެބޭފުޅާވެސް މަސައްކަތް ކުރައްވަނީ ސްކޫލާއި ދަރިވަރުން ކުރިއެރުވުމަށެވެ.\nގިނަ ދަރިވަރުންތަކެއް ތައުލީމު ހާޞިލު ކޮށްފައިވާ އުތުރުގެ ސާނަވީ ތައުލީމުގެ “މަންމަ” ކަމަށް ގިނަ ބަޔަކު ޤަބޫލުކުރާ ޖަލާލުއްދީން ސްކޫލުގެ ބައެއް ދަރިވަރުންގެ އަޚްލާގީ ފެންވަރަކީވެސް ދައްކާ ކޮޅުންލާން އޮތް ވާހަކަ ތަކެއްނޫނެވެ. މިއަހަރުގެ މާދަރީ ބަހުގެ ދުވަސް ފާހަގަ ކުރުމުގެ ގޮތުން އެސްކޫލުގެ ހޯލުގައި ބޭއްވި ސްޓޭޖް ހަރަކާތްތައް ބެލުމަށް އެތަނަށް ގޮސްތިބި ސްކޫލުގެ ދަރިވަރުންގެ އަމަލުތައް ހުރިގޮތް މިކަމުގެ ހެއްކަކަށް ފުދެއެވެ. އެރޭ އެތަނުގައި ހުރި މީހެއްގެ ހައިސިއްޔަތުން އެ މާހައުލު އަޅުގަނޑަށް ސިފަވެގެން ދިޔައީ ސިނަމާގައި އަސަރުގަދަ ލޯބީގެ ފިލްމެއް ބަލަމުންދާ ވަގުތު އެތަނަށް ޖަމާވެފައިވާ ސަޕޯޓަރުން ތަރުހީބުދޭ ބީދައިން އަމަލުކުރި މަންޒަރެވެ. ސްކޫލުގެ އިސްވެރިންނާއި، ޓީޗަރުންނާއި މަދުންނަމަވެސް ބެލެނިވެރިންގެ ކުރިމަތީގައި އެއްވެސް ބެލުމެއް ނެތި އަހުލާގީ ގޮތުން ދަށް ފެންވަރުގެ އަޑު ލައްވާ އެއްޗެހި ކިޔަމުން ދިޔައިރު އެ ކުދިންނަކީ ވަކަރުގެއިން ތައުލީމު ހާޞިލުކުރާ ކުދިންނެކޭ ވަކި ތަފާތެއް ނެތެވެ. މިއީ، އެސްކޫލުގެ ހުރިހާ ދަރިވަރުންގެ ވާހަކަ ނޫންކަންވެސް ފާހަގަކޮށްލަންޖެހެއެވެ.\nދަރިވަރުންގެ އަހުލާގާ ބެހޭގޮތުން ވާހަކަ ދައްކަވަމުން ތައުލީމީ ދާއިރާގައި 17 ވަނަ އަހަރު ގުނަމުންދާ އަފީފުއްދީން ސްކޫލުގެ އިސްލާމް ކިޔަވައިދެއްވާ މަރިޔަމް އަލީ ވިދާޅުވީ ދަރިވަރުންގެ އަހުލާގު ގޯސްވުމުގައި މުޅި މުޖްތަމައު އެކަމުގެ ފުރިހަމަ ޒިންމާ ނަގަން ޖެހޭނެ ކަމަށެވެ. މިހާރުގެ މުޖުތަމައު އޮތް ހާލަތުން ސްކޫލުގެ އެތެރެއިން ދެވޭ ތައުލީމުން އެކަނި ފުއްދާލައިގެން އަހުލާގު ރަނގަޅު ނުކުރެވޭނެ ކަމަށާއި އެޑިއުކޭޝަނުގެ ބައެއް ސިޔާސަތުތައް ބައްޓަން ވެފައިވާގޮތުން ޓީޗަރުންނަށް ކުދިން ތަރުބިއްޔަތު ކުރުމުގައި ހުރަސް އެޅޭކަންވެސް މަރިޔަމް އަލީ ފާހަގަ ކުރެއްވިއެވެ.\nމިގޮތުން ބައެއް ހާލަތްތަކުގައި ދަރިވަރުން ސަސްޕެންޑް ކޮށްގެން ޓީޗަރު ނުވަތަ ސްކޫލާއި ދެކޮޅަށް ދައުވާ ވެސް ކުރެވިފައި އެބަހުރިކަން ފާހަގަކުރެއްވިއެވެ. މަރިޔަމް އަލީ އިތުރަށް ވިދާޅުވީ ދީނީ ތަރުބިއްޔަތަކީ ކުދިންގެ އަހުލާގު ރަނގަޅު ކުރުމަށް ވަރަށް ބޮޑު ރޯލެއް އަދާކުރާ ބައެއް ކަމަށާއި މިހާރުގެ ތައުލީމީ ސިޔާސަތު އޮތް ގޮތުން ކުދިންގެ އަހުލާގު ރަގަޅު ކުރުމަށް ސްކޫލު ތަކުން މާ ބޮޑުކަމެއް ފުރުޞަތެއްނެތް ކަމަށެވެ.\nމިކަމާއި ގުޅިގެން ޖަލާލުއްދީން ސްކޫލުގެ ދިވެހި ޓީޗަރު، ޝަރީފާ އަލީ ވިދާޅުވީ ހުރިހާ ފަރާތަކުންވެސް ކުދިންގެ އަހުލާގީ ފެންވަރު ދަށްވުމުގެ ޒިންމާ ނަންގަވަން ޖެހޭނެ ކަމަށެވެ. ފަހަކަށް އައިސް ކުދިންގެ އަހުލާގު ދަށްވުމުގައި ސްކޫލުތަކުން ކުދިންގެ ކިބައިގާ ރަނގަޅު ސިފަ ހަރުލެއްވުމުގެ ބަދަލުގައި ކޮންމެ ސްކޫލަކުންވެސް މަސައްކަތް ކުރަމުންދަނީ” އޭ” ގްރޭޑް ނުވަތަ އިމްތިހާނުގެ ނަތީޖާ ޝީޓް ރީތިކުރުމަށްކަން ޝަރީފާ ވިދާޅުވި އެވެ. އަދި ދަރިވަރުންގެ އަހުލާގު ރަނގަޅު ކުރެވޭނީ އެކުދިންގެ ގައިގައި ޤައުމީ މަންހަޖުގައިވާ ގޮތަށް ރަނގަޅު ސިފަ ހަރުލެއްވުމަށް ބާރު އަޅައިގެން ކަމަށްވެސް، ތައުލީމީ ދާއިރާގައި 24 އަހަރުގެ ތަޖުރިބާ ލިބިލައްވާފައިވާ ޝަރީފާ އަލީ ވިދާޅުވި އެވެ.\nރާއްޖޭގެ އުތުރުގެ އެންމެ ގިނަދުވަސްވީ ޕްރައިމަރީ ސްކޫލު ކަމަށްވާ ހދ އަތޮޅު ތައުލީމީ މަރުކަޒުގައި 10 އަހަރު މަސައްކަތް ކުރައްވާފައިވާ ހިސާބު ޓީޗަރު އަލީ ޝަރީފް ވިދާޅުވީ ދަރިވަރުންގެ އަހުލާގާއި އެންމެ ބޮޑަށް ކުޅެލާ އެކައްޗަކީ މީޑިޔާ ކަމަށާއި އެގޮތުން މީޑިޔާގެ ގޮތުގައި ބެލެވޭ ވަސީލަތްތަކާއި ވަށައިގެންވާ މާހައުލުން ފެންނަ މަންޒަރުތައް ދަރިވަރުން ނަކަލު ކުރާ ކަމަށެވެ. ރަނގަޅު ދަރިވަރުންތަކެއް ތައްޔާރުކުރުމަށްޓަކައި ޓީޗަރުން ވަރަށް ބޮޑަށް މަސައްކަތް ކުރައްވާ ކަމަށާއި މިގޮތުން ވަކިގޮތަކަށް ސްކޫލުގައި އުޅޭ ވަގުތު ތަކުގައި އެކުދިން އަމަލުކުރުމަށް ވަކި ޚާއްސަ ގޮތްތަކެއް ކަނޑައަޅާފައިވާކަން ވެސް ފާހަގަ ކުރެއްވިއެވެ. ގިނަވަގުތު ކުދިން ހޭދަކުރަނީ އެކުދިންގެ މައިންބަފައިން ނުވަތަ ބެލެނިވެރިވެރިންގެ ކައިރީގައި ކަމަށްވުމުން، މިކަމުގައި ބެލެނިވެރިން ޚާއްސަ ސަމާލުކަމެއް ދިނުން މުހިއްމު ކަމަށް އަލީ ޝަރީފް ވިދާޅުވި އެވެ.\nމިބޭބޭފުޅުންގެ ވާހަކަތަކުން މިކަމުގައި އިހުމާލުވެފައިވާ ނުވަތަ އިހުމާލު ވަމުންއަންނަ ފަރާތްތައް އެނގެއެވެ. ޓީވީ ތަކުންނާއި ސޯޝަލް މީޑިޔާގެ އިތުރުން ސްކޫލުތަކާއި، މުޖްތަމައުގެ ސަބަބުން ދަރިވަރުންގެ އަހުލާގަށް ނޭދެވޭ އަސަރު ތަކެއް ކުރަމުންދާއިރު ބަލަހައްޓައިގެން ތިބެން ވެއްޖެނަމަ ހިތްހަމަ ނުޖެހޭ ކޮންމެ ފަހަރަކު ޕްރިންސިޕަލް ނުވަތަ ޓީޗަރާއި މަގުމަތިން ދިމާކޮށް ގަޔަށް އަތްލާ މާރާމާރީ ހިންގަން ފަސް ނުޖެހޭނެކަން ކަށަވަރެވެ.\nކޮންމެ ފަރުދަކުން އެފަރުދަކަށް ހަވާލުވެފައިވާ މަސްއޫލިއްޔަތު އަމިއްލައަށް އަދާކޮށް، އެހެން މީހުންގެ ބޮލުގައި، ދަރިވަރުން ތަރުބިއްޔަތު ކުރުމުގެ ޒިންމާ ނޭޅުވުން މުހިއްމެވެ. މިކަމުގައި ހުރި ހިޔާލުތަފާތުވުންތައް އެއްފަރާތްކޮށް، އެންމެން އެކުގައި މަސައްކަތްކުރަން މިވަނީ ޖެހިފައިއެވެ.


ކުލީގެ މައްސަލަ ހައްލުވާނީ މާލެ ފުރިއްޖެ ކަމަށް ގަބޫލު ކުރުމުން: އަލީ ހުސައިން – Dhen.mv\nކުލީގެ މައްސަލަ ހައްލުވާނީ މާލެ ފުރިއްޖެ ކަމަށް ގަބޫލު ކުރުމުން: އަލީ ހުސައިން\nމާލޭގެ ކުލީގެ މައްސަލަަ ހައްލުކުރުމަށް މާލެ ފުރި ބަންޑުން ވެެއްޖެ ކަމަށް ގަބޫލުކުރަންޖެހޭ ކަމަށް ކެންދޫ ދާއިރާގެ މެމްބަރު އަލީ ހުސެއިން ވިދާޅުވެއްޖެއެވެ.\nއަލީ މިހެން ވިދާޅުވީ މާލޭގައި މީހުން ދިރިއުޅޭ ތަންތަނުގެ ކުލި ސަރުކާރުން ނުވަތަ މަޖިލީހުން ފާސް ކުރާ ގާނޫނަކުން ކޮންޓްރޯލް ކުރަން އެދި ރައްޔިތުންގެ މަޖިލީހަށް ހުށަހަޅަން ޕެޓިޝަނެއް ތައްޔާރު ކުރުމުގެ މަސައްކަތް ފަށާފައިވާތީ އެކަމާ ގުޅިގެނެވެ.\nކުލި ކޮންޓްރޯލް ކުރަން އެދި މަޖިލީހަށް ޕެޓިޝަނެއް ހުށަހެޅުމުގެ މަސައްކަތް ކުރަނީ މާލޭ ޓެނަންޓްސް ޔޫނިއަން (އެމްޓީޔޫ) ގެ ނަމުގައި އުފެއްދި މާލޭގައި ކުއްޔަށް ދިރިއުޅޭ މީހުން ތަމްސީލު ކުރާ ޖަމިއްޔާއިންނެވެ. އެ ޖަމިއްޔާއިން އިއްޔެ ހަވީރު ވަނީ މާލޭގެ ކާނިވާ ސަރަހައްދުގައި ޕެޓިޝަންގައި ސޮއިކުރުން ކުރިއަށް ގެންގޮސްފަ އެވެ.\nމާލޭގެ ކުލީގެ މައްސަލާގައި އަލީ ހުސެއިން ކުރެއްވި ޓްވީޓެއްގައި ވިދާޅުވީ މާލޭގެ ކުލީގެ މައްސަލަަ ހައްލުވާނީ މާލޭގައި ދިރިއުޅެން މަޖުބޫރުވެފައިވާވުން ކުަޑަކުރުމާއެކު މާލޭގެ ގެދޮރަށް އޮތް ޑިމާންޑު ދައްވާނޭ ގޮތް ހެދުމުން ކަމަށެވެ.\nއަދި މާލެއަށް ތޮއްޖެހުން އިތުުރުވާނެ ޕްރޮޖެކްޓް ތައް އެހެން ސަރަހައްދަކަށް ގެންދިޔުން ވެސް މުހިއްމު ކަމަށާއި މާލެ ފުރި ބަންޑުން ވެެއްޖެ ކަމަށް ގަބޫލުކުރުމަކީ ވެސް ކުލީގެ މައްސަލަ ހައްލުކުރުމަށް ކުރަންޖެހޭ ކަމެއް ކަމަށް އަލީ ހުސެއިން ވިދާޅުވިއެވެ.\nމާލޭ ޓެނަންޓްސް ޔޫނިއަނުން ބުނާގޮތުގައި މާލޭގެ އާބާދީގެ 63 ޕަސެންޓަކީ ކުއްޔަށް ދިރިއުޅޭ މީހުންނެވެ. އަދި ކުލި ކޮންޓްރޯލް ނުކޮށްފި ނަމަ މާލޭގައި ދިރިއުޅޭ ގިނަ ބައަކު ފަގީރުކަމާއި ނިކަމެތިކަން އިހްސާސްކުރަން ޖެހިދާނެ ފަދަ ހާލަތެއް މެދުވެރިވުން އޮތީ ދުރުގައި ނޫން ކަމަށް އެ ޖަމިއްޔާ އިން ބުނެއެވެ.


Shah Rukh ge Dwarf film gai Salman fenilaane\nފިތުރު އީދާ ދިމާކޮށް ރިލީޒްވި ސުޕަސްޓާ ސަލްމާން ޚާންގެ "ޓިއުބްލައިޓް" އަކީ މި އަހަރުގައި ރިލީޒްވާނެ ފިލްމުތަކުގެ ތެރެއިން އެންމެ ބޮޑު އެއް ފިލްމުގެ ގޮތުގައި ބެލެވުނު ފިލްމެވެ. ނަމަވެސް މި ފިލްމަށް ބޮކްސް އޮފީހުގައި ލިބިފައިވަނީ ފިނި ތަރުހީބެކެވެ. މިއީ ފަހަކަށް އައިސް ފިތުރު އީދުގައި ފިލްމު ރިލީޒްކޮށް ބޮކްސް އޮފީހުގައި ރެކޯޑްތައް ހަދަމުން އައި ސަލްމާންގެ ފިލްމަކަށް ލިބުނު އެންމެ ދަށް ތަރުހީބެވެ.\nކަބީރް ޚާން ޑައިރެކްޓް ކޮށްފައިވާ މި ފިލްމަށް ލިބުނު ތަރުހީބު ކުޑަ ނަމަވެސް ފިލްމުގެ ހާއްސަ މަންޒަރަކުން ޝާހްރުކް ޚާން ފެނިގެން ދިއުންވީ މި ފިލްމަށް ލިބުނު އެންމެ ބޮޑު އެއް ދިރުމަށެވެ. ޝާހްރުކް މި ފިލްމުގައި ފެނިގެންދާ މަންޒަރަށް ބެލުންތެރިންގެ ބޮޑު ތަރުހީބެއް ލިބުނުއިރު، ބައެއް ގައުމުތަކުގައި މި ފިލްމު ވަނީ ޝާހްރުކްް ފިލްމެއްގެ ގޮތުގައި ޕްރޮމޯޓް ވެސް ކޮށްފަ އެވެ.\nޝާހްރުކްގެ ފެނިލުމާއެކު "ޓިއުބްލައިޓް" އަށް ލިބުނު ތަރުހީބު ބޮޑުއިރު، މިފަހަރު ޝާހްރުކްގެ ފިލްމުގެ ހާއްސަ މަންޒަރަކުން ސަލްމާން ވެސް ފެނިގެންދާ ގޮތަށް ވަނީ ހަމަޖެހިފަ އެވެ.\nއަނަންދް އެލް ރާއި ޑައިރެކްޓްކޮށް، ޝާހްރުކް ޑްވާފެއްގެ ރޯލުން ފެނިގެންދާ ފިލްމުގެ ސަލްމާން މެހެމާނެއްގެ ރޯލުން ފެނިގެންދާނެ ކަމަށް ހަބަރުތައް ބުނެ އެވެ. ބުނެވޭ ގޮތުގައި ސަލްމާން މި ފިލްމުގައި ފެނިގެންދާނީ ޝާހްރުކާއެކު ލަވަޔަކުންނެވެ. މި ލަވައިގެ މަންޒަރުތައް ޝާހްރުކާއި ސަލްމާން މިއަދު ޔާޝް ރާޖް ސްޓޫޑިއޯގައި ނަގާނެ ކަމަށްވެ އެވެ.\nސަލްމާން އާއި ޝާހްރުކް ދެމެދުގައި އޮތް ޒަމާންވީ ރުޅިވެރިކަން އެއް ފަރާތް ކުރުމަށްފަހު ދެތަރިން އަލުން ވަނީ ވަރަށް ގާތް އެކުވެރިންނަށް ވެފަ އެވެ. އެކުގައި އެކަކު އަނެކަކުގެ ފިލްމުތައް ޕްރޮމޯޓް ކުރުމާއި ދިފާއުގައި ވާހަކަ ދެއްކުން ގިނަ އެވެ.\nއަދި ނަމެއް ދީފައިނުވާ މި ފިލްމުގައި ޝާހްރުކް ޑްވާފެއްގެ ރޯލުން ފެނިގެންދާއިރު، ބަތަލާގެ ރޯލުން ފެނިގެންދާނީ ކެޓްރީނާ ކައިފް އާއި އަނުޝްކާ ޝަރްމާ އެވެ. އަނުޝްކާ މި ފިލްމުގައި ފެނިގެންދާނެ ކަމަށްވަނީ ސިކުނޑީގެ އުނިކަމެއް ހުންނަ އަންހެން ކުއްޖެއްގެ ރޯލުންނެވެ.\nސަލްމާން ހާން ޝާހްރުކް ހާން


Manma Eh Ge Sifaigai Huri "Fureythaeh" Dhedharin Maraalaifi - Vaguthu\nމަންމައެއްގެ ސިފައިގައި ހުރި "ފުރޭތައެއް" ދެދަރިން މަރާލައިފި!\nމަންމައިންނަކީް ދަރިންނަށް ހެޔޮ ގޮތްތައް ވުމަށް އެދޭނެ މީހުންނެވެ. ދުވަހަކު ވެސް ދަރިއަކަށް ދެރައެއް ލިބުމަށް މަންމަ ނޭދޭނެއެވެ. ދަރިއަކަށް ދެރައެއް ލިބިއްޖެނަމަ އެންމެ ގާތުގައި ހުންނަނީ ވެސް މަންމަ އެވެ. މިއީ ގިނަ ފަހަރު ކަންތައް ވާގޮތެވެ. ނަމަވެސް ބައެއް ފަހަރު މަންމައިންގެ ފަރާތުން ވެސް ބުއްދި ގަބޫލު ކުރަން ދަތި އަނިޔާވެރި މަންޒަރުތައް ފެނިފައި އެބަހުއްޓެވެ. މިފަހަރު ވެސް މިއޮތީ އެފަދަ ހާދިސާއެކެވެ.\nއެމެރިކާގެ ޑަލަސްގައި އުމުރުން 30 އަހަރުގެ އަންހެނެއް ކަމަށްވާ ޑެމިސަން މެކްޑޮނަލްޑް މިވަނީ އޭނާގެ ދެއަންހެން ދަރިން މަރާލާފައެވެ. އުމުރުން ހައަހަރުގެ އަންހެން ކުއްޖަކާއި އެއްއަހަރުގެ އަންހެން ކުއްޖަކު މަރާލާފައި ވަނީ މިދިޔަ ހޯމަ ދުވަހު އެވެ.\nޑެމިސަން އޭނާގެ ދެދަރިން މަރާލުމަށްފަހު ފުލުހަށް ހާޒިރު ވީވެސް އަމިއްލައަށެވެ. އޭނާ ވަނީ ދެދަރިން މަރާލުމަށް ފަހު އަމިއްލައަށް ޕޮލިސް ސްޓޭޝަނަށް ހާޒިރުވެ، ޕޮލިސް ސްޓޭޝަންގެ ލޮބީގައި އިނދެ 911 އަށް ގުޅާ އޭނާ ހިންގި ޖަރީމާ ކިޔައި ދީފައެވެ.\nފުލުހުން ބުނާ ގޮތުގައި ޑެމިސަން އޭނާގެ ދެދަރިން މަރާލާފައި ވަނީ ދެދަރިންގެ ވެސް ނޭވާ ހާސްކޮށްލައިގެން ކަމަށް ބެލެވެއެވެ. ނަމަވެސް ދެކުދިން މަރުވި އަސްލު ސަބަބު އެނގޭނީ ޕޯސްޓްމޯޓަމްގެ ނަތީޖާ ލިބުމުން ކަމަށް ފުލުހުން ބުނެއެވެ.\nޑެމިސަންގެ އާއިލާގެ މެންބަރެއް ކަމަށްވާ ޖެނީ މީޑިއާ އަށް މައުލޫމާތު ދެމުން ބުނީ ޑެމިސަންގެ ކިބައިން މިފަދަ އަނިޔާވެރި އަމަލެއް ފެނިގެން ހިނގައިދާނެ ކަމަކަށް އޭނާ ދަންނަ އެއްވެސް މީހަކު ހިއެއް ނުކުރާނެއެވެ. "އަހަރެމެން އެންމެން ވެސް ހީކުރަނީ އެއީ ވަރަށް ހެޔޮލަފާ މަންމައެއް ކަމަށް. އެކަމަކު އޭނާގެ ފުރަގަހުގައި ސިއްރުވެފައި މިއޮތީ އަނިޔާވެރިކަން. އަހަރެންނަށް އޭނާ ސިފަވަނީ މަންމައެއްގެ ސިފައިގައި ހުރި ފުރޭތައެއްގެ ގޮތުގައި." ޖެނީ ބުންޏެވެ.\nޑެމިސަން ހައްޔަރު ކުރުމަށް ފަހު ބަންދުގެ މުއްދަތު އިތުރު ކުރަން ގެންދިއުމުން ވަނީ ކަފާލާތުގެ ފުރުސަތު ނުލިބޭ ގޮތައް ބަންދުގެ މުއްދަތު އިތުރު ކޮށްފައެވެ.\nއޭޕްރީލް 7, 2021 12:36\nތީތަ އެމެރިކާ ބުނާ އަމިއްލަ މިނިވަންކަން؟\nއޭޕްރީލް 8, 2021 20:20\nބޮޑަށް ބެލެވެނީ ނަފްސާނީ ބަލީގެ ސަބަބުން ވީ ކަމެއްކަމަށް


ޝްވެތާ ތިވާރީ ވެސް ކޮވިޑަށް ޕޮޒިޓިވްވެއްޖެ\nއޮކްޓޯބަރ މަހުގެ 1 ވަނަ ދުވަހާއި ހަމައަށް އައިސޮލޭޝަންގައި ހުންނަންޖެހޭ\nޓެސްޓް ހެދިއިރު ނަތީޖާވެސް ޕޮސިޓިވްވެފައިވާ ކަމަށް\nމި މަހުގެ 16 ވަނަ ދުވަހުން ފެށިގެން ބަލީގެ ޢަލާމާތްތައް ފެންނަކަމަށް\n24 ސެޕްޓެންބަރ 2020 | ބުރާސްފަތި 22:10\nކަސައުޓީ ޒިންދަގީކޭގެ ސީޒަން 1 ގެ ޕްރޭނާގެ ރޯލްއިން ގިނަ ބައެއްގެ މަޤްބޫލުކަން ހޯދާފައިވާ ޝްވެތާ ތިވާރީ ކޮވިޑް19އަށް ޕޮޒިޓިވް ވެއްޖެއެވެ.\nމިކަމާ ގުޅިގެން އިންޑިއާގެ ނޫސްތަކަށް ދީފައިވާ އިންޓަރވިއުގައި ޝްވެތާ ބުނެފައިވަނީ، މި މަހުގެ 16 ވަނަ ދުވަހުން ފެށިގެން ބަލީގެ ޢަލާމާތްތައް ފެންނަން ފެށި ކަމަށާއި، ޓެސްޓް ހެދިއިރު ވައިރަސްއަށް ޕޮސިޓިވްވެފައިވާ ކަމަށެވެ.\nމިހާރު ސޮނީ ޓީވީ އިން ގެނެސްދޭ ޑްރާމާ ސިލްސިލާ "މެރޭ ޑޭޑްކި ދުލްހަން" ގައި މަސައްކަތް ކުރަމުންދާ ޝްވެތާ ބުނި ގޮތުގައި އޭނާ މިހާރު ހުރީ އަމިއްލަ ގޭގައި ސެލްފް އައިސޮލޭޝަންގައެވެ. ޝްވެތާ އިތުރަށް ބުނެފައިވަނީ، ކުރިޔަށްވުރެ މިހާރު ޙާލު ރަނގަޅު ކަމަށާއި، އޮކްޓޯބަރ މަހުގެ 1 ވަނަ ދުވަހާއި ހަމައަށް އައިސޮލޭޝަންގައި ހުންނަން ޖެހޭ ކަމަށެވެ. އަދި މި މަހުގެ 27 ވަނަ ދުވަހު އިތުރު ޓެސްޓްތައް ހެދުމަށް ހަމަޖެހިފައިވާ ކަމަށްވެސް ޝްވެތާ ބުނެފައިވެއެވެ.\nއެކްތާ ކަޕޫރު ޕްރޮޑިއުސްކޮށްފައިވާ މި ސީރިޒް، ސްޓާރ ޕްލަސް އިން ގެނެސްދޭން ފަށާފައިވަނީ 2001 ވަނަ އަހަރުގެ އޮކްޓޯބަރ މަހުގައެވެ. ދެމަފިރިންގެ ދިރިއުޅުމާއި، ދިރިއުޅުމުގައި ދިމާވާ އެހެނިހެން ކަންތައްތައް ދައްކުވައިދޭ މި ސީރީޒްގެ ޖުމްލަ 1432 އެޕިސޯޑްސް އާންމުންނާއި ހަމަޔަށް ގެނެސްދީފައިވާއިރު މިއީ ދިވެހިންގެ ތެރޭގައި ވެސް ވަރަށް މަޤްބޫލުވެގެން ދިޔަ ސީރީޒްއެކެވެ.\nސަޕޯޓަރުންގެ އެދުމުގެ މަތިން، "ކަސައުޓީ ޒިންދަގީކީ" ގެ ސީޒަން2ވެސް މިހާރު ގެނެސްދެމުން ގެންދާކަން ފާހަގަކޮށްލެވެއެވެ.\nއެންމެ ފަހުން އަޕްޑޭޓް ކުރީ: 1 ދުވަަސް ކުރިން


ކިއުބާ ސްކޮލަރޝިޕް 2020\nމެޑިސިން ) އެމް.ބީ.ބީ.އެސް)\nޔުނިވަރސިޓީ: ލެޓިން އެމެރިކަން ޔުނިވަރސިޓީ އޮފް މެޑިސިން (އީ.އެލް.އޭ.އެމް)\nކިޔަވައިދޭ ބަސް: ސްޕެނިޝް ބަސް\n1. ޖީ.ސީ.އީ އޯލެވެލް / އައި.ޖީ.ސީ.އެސް.ސީ އިމްތިޙާނުގެ ބަޔޮލޮޖީ، ކެމިސްޓަރީ އަދި ފިޒިކްސް ހިމެނޭގޮތަށް 05 މާއްދާއިން 'ސީ' އިން ފެށިގެން މަތީ ގްރޭޑެއް ޙާސިލުކޮށްފައިވުން\n2. ޖީ.ސީ.އީ އޭލެވެލް މާއްދާތަކުގެ ތެރެއިން ބަޔޮލޮޖީ، ކެމިސްޓަރީ އަދި ފިޒިކްސް ނުވަތަ ހިސާބު ހިމެނޭގޮތަށް 03 މާއްދާއިން 'ސީ' އިން ފެށިގެން މަތީ ގްރޭޑެއް ޙާސިލުކޮށްފައިވުން\nށ. IELTS އިން އޯވަރރޯލް ސްކޯރ 5.0 އިން ފެށިގެން މަތި\n4. 30 އޭޕްރިލް 2020 އަށް އުމުރުން 25 އަހަރުވެފައިނުވުން.\n5. މާބަނޑު ފަރާތެއްކަމުގައި ނުވުން.\n3. އެދިވަޑައިގަންނަވާ ކޯހަކީ މިހާރު ފުރިހަމަކުރައްވާފައިވާ އެންމެމަތީ ކޯހަށްވުރެ މަތީ ފެންވަރުގެ ކޯހަކަށްވުން. އަދި އެދިވަޑައިގަންނަވާ ކޯހާއި އެއް ފެންވަރެއްގެ ކޯހެއް ދައުލަތުގެ ޚަރަދުގައި މިހާރު ފުރިހަމަ ކުރައްވަމުންދާ ދަރިވަރެއް ކަމުގައިވެސް ނުވުން.\n3. ސްކޫލް ލީވިން ސެޓުފިކެޓު/ސެޓުފިކެޓުތައް\n4. ޕާސްޕޯޓް ޑޭޓާ ޕޭޖް ކޮޕީ\n5. ދިވެހިރައްޔިތެއްކަން އަންގައިދޭ ކާޑުގެ ކޮޕީ\n7. މެޑިކަލް ސެޓްފިކެޓް (އެޗް.އައި.ވީ ވައިރަސް ނެތްކަން އަދި އަންހެން ކެންޑިޑޭޓުން ބަނޑުބޮޑު ނޫންކަން އަންގައިދޭ ޓެސްޓް ހިމެނޭގޮތަށް )\n8. އައި.ޑީ. ކާޑް ސައިޒްގެ 10 ކުލަ ފޮޓޯ (ނޮމިނޭޓްވުމުން ހުށަހަޅަންޖެހޭ)\n9. ޔުނިވަރސިޓީގެ ވެބްސައިޓްގައި ކޯހާއި ގުޅޭގޮތުން އިތުރު ޝަރުތެއް ވާނަމަ އެޝަރުތު ހަމަވާކަން ސާބިތުކޮށްދިނުމަށްޓަކައި، އެއާއި ގުޅޭ ލިޔުން.\n10. ތަޢުލީމް ހާސިލުކުރައްވަން ސަރުކާރުން ނުވަތަ ސަރުކާރު މެދުވެރިވެގެން އެހީ ލިބިވަޑައިގަތްނަމަ، އެންމެފަހުގެ އެހީއަށްފަހު، އެއެހީއަކާ ގުޅޭގޮތުން ޚިދުމަތް ކުރެއްވުމަށް މި އިޢުލާންގައި ބަޔާންކޮށްފައިވާ މުއްދަތަށް ޚިދުމަތް ކުރައްވާފައިވާކަން އަންގައިދޭ ރަސްމީ ލިޔުން.\n11. ޚިދުމަތްކުރުމަށް ބޮންޑެއް އޮތްނަމަ، ބޮންޑުކުރި ތަނަކުން އެކެންޑިޑޭޓަކު މި ކޯހަށް ދޫކުރާނެކަމުގެ ލިޔުން.\n- މި ފުރުޞަތަށް ހޮވޭ ކެންޑިޑޭޓުން ކިއުބާއަށް ފުރުމަށް ހަމަޖެހިފައިވަނީ 2020 ވަނަ އަހަރުގެ އޮގަސްޓް މަހުގެ ތެރޭގައެވެ.\n- ކޯސް ފެށުމުގެކުރިން ސްޕެނިޝް ބަސް ކިޔަވައިދިނުމަށް ވަނީ ހަމަޖެހިފައެވެ.\n- މި ސްކޮލަރޝިޕްގެ ދަށުން ދެކޮޅު ޓިކެޓް ފިޔަވައި އެހެނިހެން ޚަރަދުތަކަށް ކަނޑައެޅިފައިވާ މިންވަރުތަކަކަށް ފައިސާ ދެއްވުމަށް ހަމަޖެހިފައިވަނީ ކިއުބާ ސަރުކާރުންނެވެ. އަދި ދެކޮޅު ޓިކެޓާއި، އިތުރު ޚަރަދެއް ހިނގާނަމަ އެޚަރަދެއް ހަމަޖައްސަންޖެހޭނީ ކޯހަށް ހޮވޭ ކެންޑިޑޭޓް އަމިއްލައަށެވެ.\n- ކޯހަށް ހުށަހަޅާ ކެންޑިޑޭޓުންގެ ތެރެއިން، އެއް ކެންޑިޑޭޓަކަށްވުރެ ގިނަ ކެންޑިޑޭޓުން ޕޮއިންޓްގެ ގޮތުން އެއްވަރުވާނަމަ، ކެންޑިޑޭޓަކު ހޮވުމުގައި ކެންޑިޑޭޓް ބައިވެރިވެފައިވާ ހުރިހާ މާއްދާތަކަށް (އެޗް.އެސް.ސީ އިމްތިހާނުގެ އިސްލާމް އަދި ދިވެހި ވެސް ހިމެނޭގޮތަށް) ބެލެވޭނެއެވެ.\n- މި ކޯސްތަކުގެ ޕްލޭސްމަންޓް ދިނުމާއި ފައިނަލް ސެލެކްޝަންގެ އެންމެފަހުގެ ނިންމުން ނިންމާނީ ކިއުބާ ސަރުކާރުންނެވެ.\n- މި ސްކޮލަރޝިޕަށް އެޕްލިކޭޝަން ހުށަހެޅުއްވުމަށްފަހު އެދިވަޑައިގެން ކޯސް އަދި ޔުނިވަރސިޓީ/ކޮލެޖް ބަދަލެއް ނުކުރެވޭނެއެވެ.\nއެޕްލިކޭޝަން ހުށަހެޅުއްވުމުގެ ސުންގަޑި: 30 އޭޕްރިލް 2020 ވާ ބުރާސްފަތި 13:30 ގެ ކުރިން


ސަލާމަތީ ފިޔަވަޅުތައް އަޅާފައި ނުވާ ތިން ތަނެއްގެ މަސައްކަތް ހުއްޓުވައިފި\nމުހައްމަދު ނަސީމް 20 ޑިސެމްބަރ 2018\nސަލާމަތީ ފިޔަވަޅުތައް އަޅާފައި ނުވާ ތިން ތަނެއްގެ މަސައްކަތް ހުއްޓާލަން ނެޝަނަލް ޕްލޭނިން އެންޑް އިންފްރާސްޓްރަކްޗާ މިނިސްޓްރީން އަންގައިފި އެވެ.\nޕްލޭނިން މިނިސްޓަރު މުހައްމަދު އަސްލަމް "މިހާރު" އަށް މިއަދު ވިދާޅުވީ އިމާރާތްކުރުމުގެ މަސައްކަތް ކުރަމުން އަންނަ 163 ތަނެއް އިއްޔެގެ ނިޔަލަށް ބަލައި ފާސްކޮށްފައިވާ ކަމަށާއި އިތުރު ސަމާލުކަމެއް ދީގެން ބަލަން ޖެހޭ ހަތް ތަނެއް ފާހަގަކުރެވިފައިވާ ކަމަަށެވެ.\n"އިއްޔެއާ ހަމައަށް ޖުމްލަ 163 ތަނެއް ވަނީ ބަލާފައި. މަސައްކަތް ކުރަމުންދާ ސައިޓްތައް އަދިވެސް މިދަނީ ބަލަމުން. އިއްޔެ ތިން ތަނަކަށް ސްޓޮޕް އޯޑަރު ވެސް ވާނީ ނެރެފައި،" މިނިސްޓަރު ވިދާޅުވި އެވެ.\nއޭނާ ވިދާޅުވީ މިނިސްޓްރީގެ ސާވޭޔަރުން މިހައިތަނަށް ބެލީ އިމާރާތްކުރުމުގެ މަސައްކަތް ކުރަމުން އަންނަ ތަންތަން ކަމަށް ވިޔަސް ބާ އިމާރާތްތަކުގެ ކަންތައްތައް ވެސް ބަލާނެ ކަމަށެވެ.\n"އަދި މިބެލީ ހަމަ އެކަނި މަސައްކަތް ކުރަމުން އަންނަ ސައިޓްތައް. އެކަމަކު ބާ އިމާރާތްތަކުގެ ކަންތައްތައް ވެސް އަޅުގަނޑުމެން ބަލާނަން،" އަސްލަމް ވިދާޅުވި އެވެ.\nއިމާރާތްކުރުމުގެ މަސައްކަތް އެކަށީގެންވާ ރަނގަޅު އުސޫލަކުން ކުރިއަށް ގެންދިއުމަށްޓަކައި ހަދަމުން އަންނަ ބިލްޑިން ކޯޑްގެ މަސައްކަތް މިހާރު އޮތީ ނިމުމަކާ ވަރަށް ކައިރީގައި ކަމަށް ވެސް އޭނާ ވިދާޅުވި އެވެ. އަދި އެ މަސަައްކަތް ނިންމައި އަންނަ ޖެނުއަރީ މަހު އެޓާނީ ޖެނެރަލްގެ އޮފީހަށް ފޮނުވޭ ވަރު ވާނެ ކަމަށް ވެސް މިނިސްޓަރު ވިދާޅުވި އެވެ.\n"އެ މަސައްކަތަކީ ހަގީގަތުގައި މިދިޔަ މާޗް މަހާ ހިސާބަށް ނިމިފައި އޮންނަން ޖެހޭ ކަމެއް. ދެން ވަރަށް ބޮޑު ބައެއް މިހާރު އޮތީ ނިމިފައި. އަޅުގަނޑުމެން މި އުއްމީދުކުރަނީ ޖެނުއަރީ މަހު އޭޖީ އޮފީހަށް ފޮނުވޭ ވަރު ވާނެ ކަމަށް،" އަސްލަމް ވިދާޅުވި އެވެ.\nމާލޭގައި އިމާރާތްކުރުމުގެ މަސައްކަތް ކުރަމުން އަންނަ ތަންތަނުގައި ސަލާމަތީ ކަންތައްތައް ހުރި ނެތްގޮތް ބެލުުމުގެ ހާއްސަ މައްސައްކަތެއް ޕްލޭނިން މިނިސްޓްރީން ފެށީ ހަދަމުން ދިޔަ އިމާރާތަކުން ވެއްޓުނު ސިމެންތި ބަސްތާއަކުން ޖެހި، ލިބުނު ޒަހަމް ތަކަކަށް ފަރުވާ ދެނިކޮށް، އުމުރުން ހަތް އަހަރުގެ ރަވްޝާން ޖިއާން މަރުވުމާ ގުޅިގެންނެވެ. އާދީއްތަ ދުވަހު ހިނގި އެ ހާދިސާގައި ޒަހަމްވި ބަންގްލަދޭޝްގެ ދެމަފިރިއެއްގެ ޖިއާން މަރުވީ ޖެހިގެން އައި ދުވަހު އެވެ.\nއަރުޝީފަށް ނެގީ 20/12/2018 11:00\nއެންމެފަހުން އަޕްޑޭޓްކުރީ 20/12/2018 11:00


JAZEERA RAAJJE: Rah, falhaai harumudhuaa bodu sale gai vikkanee!\nޖަޒީރާ ރާއްޖެ: ރަށްތަކާއި ހަރު މުދާ ބޮޑު ސޭލްގައި ވިއްކަނީ!\nޕޯޓު އަޅަން ގުޅިފަޅު ހިއްކާއިރު ކުރިމަތީގައި ވިލިމާލެ: ރާއްޖޭގެ ހަރު މުދަލަކީ ރަށްތައް، މި ރަށްތައް ނުއަގުގައި ވިއްކުމަކީ ބޮޑު މައްސަލައެއް -- ފޮޓޯ: އަވަސް\nރާ އްޖޭގެ އަގު ބޮޑު ރަށެއް 500 މިލިއަން ޑޮލަރަށް ވުރެ މަތިން ވިއްކާލި ވާހަކަ މީގެ ހަތް އަހަރު ކުރިން އިވުނެވެ. ނ. އަތޮޅުގައި މިހާރު ވެސް ހިންގާ މަތީ ފަންތީގެ އެ ރިސޯޓު ގަތް މެދުއިރުމަތީގެ ބިލިއަނުގެ ނަޒަރުގައި ރާއްޖެ ރަަށް ތަކަކީ މެދުއިރުމަތީގެ ތެލުގެ މުއްސަނދިކަން ހުރި ގައުމުތަކުގައި ހުންނަ ފަދަ "ތެޔޮވަޅު" ތަކެކެވެ. މީގެ ކުރިން ދުނިޔޭގެ ވިޔަފާރީގައި "ޕެޝަން" ހުރި މީހުން ދުށީ ވެސް މިގޮތަށެވެ. އެކަމަކު އެ މަންޒަރު ކުއްލި ގޮތަކަށް ބަދަލު ވެއްޖެ އެވެ. ރީތި ޖަޒީރާ މުތީތަކުގެ މައްޗަށްވާ އަދި ދިވެހިން ހަރުމުދާގެ ގޮތުގައި ބަލާ ރަށްތައް ނުއަގުގައި ވިއްކާ ކަމާއި އެ މަންޒަރު ދުނިޔެއަށް ފެންނަން ފަށައިފި އެވެ. މިހާރު ރާއްޖޭގެ ރަށްތަތައް ވިއްކަނީ "ބޮޑު ސޭލް" އަޅުވައިގެނެވެ. ރާއްޖޭގެ އެންމެ އަގު ބޮޑު ހަޒާނާ މި ފެންނަނީ އަގެއް ނެތް އެއްޗެއްގެ ގޮތުގައި ވެފައިވާ ތަނެވެ.\nކޮވިޑް-19 އިގެ މި ހާލަތުގައި ހަމަ ކޮންމެ ގޮތެއް ހަދައިގެން ވެސް މި ރަށްތައް ވިއްކަން އަގު ހެޔޮކޮށް އިއުލާނު ކުރުމަށް ވުރެ ބޮޑު ގޯހަކީ ކޮބައި ތޯ އެއީ ވިޔަފާރީގެ ތަޖުރިބާކާރުންގެ ސުވާލެކެވެ ރާއްޖޭގެ ރަށްތައް ނަގާނެ ބަޔަކު ނުވެ ދިވެހި ސަރުކާރުން ގޮތް ހުސްވަނީ ހެއްޔެވެ؟ ރާއްޖޭގެ ބިންތައް ނުއަގުގައި ދިނުމުން ބޭނުމަކީ ކޮބައި ހެއްޔެވެ؟ މި ދަރަޖައަށް ރަށްތަކުގެ އަގު ވައްޓާލަން ޖެހެނީ ކީއްވެގެން ވެގެން ހެއްޔެވެ؟\n"ރަށެއް އެ ވިއްކާލަނީ ދެ ލައްކަ ޑޮލަރަށް. މިއަށް ވުރެ ބޮޑު ކޮރަޕްޝަނެއް ކޮބައިތޯ؟،" ކުރިީގެ އިކޮނޮމިކް މިނިސްޓަރު އަދި މިހާރު ރައްޔިތުންގެ މާވަށު ދާއިރާގެ މެންބަރު މުހައްމަދު ސައީދު ވިދާޅުވި އެވެ. އޭނާ މިކަން ސިފަ ކުރައްވަނީ ބޮޑުވެގެންވާ ހިޔާނާތެއްގެ ގޮތުގަ އެވެ.\nމި ސަރުކާރުން ފުރަތަމަ ފަހަރަށް ރިސޯޓު ހަދަން ހަދަން ރަށްތަކެއް ދޫކުރަން އުޅޭ ވާހަކަ ފެތުރުމާއެކު ދުނިޔޭގެ އިންވެސްޓްމަންޓް ކޮމިއުނީޓ "އެކްޓިވްވި" ތަން ފެނުނެވެ. ސަރުކާރުން 29 އަކަށް ރަށް ދޫކުރާ ވާހަކަ ބުނުމުން އެކަންވީ "އެކްސައިޓިން" ހަބަރަކަށެވެ.\nސަބަބަކީ ރާއްޖޭގައި ރިސޯޓެއް ހަދަން ރާއްޖެއިން ރަށެއް ލިބުމަކީ މީގެ ކުރިން ރަނގަޅު އަދި ފުރިހަމަ އިންވެސްޓްމަންޓެއްގެ ގޮތުގައި އޮތް އޮތުމެވެ. މިފަދަ ރަށަކަށް ކުރާ އިންވެސްޓްމަންޓުގެ ރިޓާން މިހާތަނަށް އައިއިރު ހަތް އަހަރާއި 10 އަހަރުން ކަވަރުވެ އެވެ. ނަމަވެސް ރިސޯޓު ހަދަން ރަށް ދޫކުރުން ވެސް ގެންދިޔައީ އިންވެސްޓް ކުރަން ތިބި ބަޔަކު ޝައުގުވެރި ކުރުމުގެ ބަދަލުގައި އެކަން ނުކުރާނެހާ ގޮތް ގޮތަށެވެ. އަދި އެކަން ނުވެ ލަސް ކުރަމުން އަދި މުޅި ޕްރޮސެސް ބޮޑުނަގުލަށް ދަނިކޮށް ކޮވިޑް-19 އިގެ ބަލާއާފަތް ދުނިޔެއަށް "ފާވެ" އިންވެސްޓަރުން ހޮރު ހޮރަށް ވަދެ "ފިލީ" އެވެ.\nރަށްތަކަށް ޝައުގުވެރި ނުވީ ކީއްވެ؟\nރާއްޖެއިން އިންވެސްޓްމަންޓަށް ރަަށްތައް ދޫކުރަން މި ސަރުކާރުން ފުރަތަމަ ދޫކުރީ ހަތަރު ރަށެވެ. އެ ހަތަރު ރަށް ދޫކުރިއިރު ވެސް ދޫކޮށްފައި ވަނީ ރަށަށް އިންވެސްޓަރުންގެ އެއްވެސް ޝައުގުވެރި ކަމެއް ނުހުންނާނެ ގޮތަށެވެ. އެއްވެސް "ދިލްޗަސްބެ" އް ނެތް ގޮތަށް ނަމެއްގައި ކަމެއް ކޮށްލާ ގޮތަށް ގެޒެޓުގައި ޖަހާލައި ހަމައެކަނި އިއުލާނެއް ކޮށްލީ އެވެ. ރަށްރައް ނެރޭނީ ވަރަށް ދިރާސާކޮށްފައި ކަމަށް ބުނި ނަމަވެސް ކުރި ދިރާސާގެ ފެންވަރު އެނގުނީ މާފަހުންނެވެ. އަދި އޭގެ ނަތީޖާއަކަށްވީ އެ ހަތަރު ރަށަށް އެންމެ މީހަކު ކުރިމަތިލުމެވެ. އެ ރަށްތަކަށް ޝައުގުވެރިކަން މަތިކުރަން އެއްވެސް ކަމެއް ސަރުކާރުން ކޮށްފައެއް ނުވެއެވެ.\nރާއްޖޭގައި ފުޅާ ދާއިރާއެއްގައި އިންވެސްޓްކޮށްފައިވާ ވިޔަފާރިވެރިއަކު ވިދާޅުވި ގޮތުގައި ރަށްތަކުގައި "ބޮޑު ސޭލު" އަޅުވަން ޖެހުނީ މި ސަރުކާރަށް އެކަން ކުރަން ނޭނގޭތީ އެވެ.\n"ރަށްތައް ދޫކުރުމާ ހަމައަށް އައިއިރު ވެސް އިންވެސްޓަރުން މިތިބީ ފޫހިވެފައި. މުޅި ސިސްޓަމް އެއްކޮށް ސްލޯވެފަ މިއޮތީ. ކުރިން ވެސް ރާއްޖޭގައި އޮތީ ފާސްޓް ސިސްޓަމެއް ނޫން. އެކަމަކު އެ ލަސް ކަމަށް މި ސަރުކާރާއެކު އިތުރު ލަސް ކަމެއް އައީމަ ދެން ވާނެ ގޮތް ވިސްނާ. ސިޓީއެއް ލައިގެން އެ އަށް ޖަވާބު ނުލިބިގެން ވެސް ހަ މަސް އެބަދޭ. ސިޓީތައް އެ ހުރީ މިނިސްޓަރުންގެ މޭޒު މަތީގައި. ޑިސިޝަން ނަގާކަށް ނޫޅޭ. ދެން ކިހިނެއް މިތާގެ މީހަކު [އިންވެސްޓް] ކުރާނީ؟" ފުޅާކޮށް އިންވެސްޓް ކޮށްފައިވާ ބޭފުޅާ ނަން ނުޖެހުމަށް އެދިވަޑައިގެން ވިދާޅުވި އެވެ.\nރާއްޖޭގެ މުޅި އިންވެސްޓްމަންޓުގެ މޫސުން މިގޮތަށް ކުރިއަށް ލަފާ ކުރާއިރު ރާއްޖޭގެ މާލީ ހިސާބުތައް ވެސް ފެންނަމުން ދިޔައީ މުޅިން ގޯސްކޮށެވެ. ރާއްޖޭގެ ހިސާބު ފެންނަ "ބުކްސް" އެއްގޮތަކަށް ވެސް ރަނގަޅެއް ނޫނެވެ. ބައިނަލްއަގުވާމީ ކްރެޑިޓް އެޖެންސީތަކުގެ ރޭޓިންތައް ނެގެޓިވެ ރާއްޖެ "ތިންސީ" އަށް ލައި ރާއްޖޭގެ ދަރަނި މަތިވެ އިންވެސްޓަރުން ދެކޭ ގޮތް ވެސް އޮތީ ރާއްޖެއާމެދު އިންތިހާއަށް ބަދަލުވެފަ އެވެ.\nމިގޮތަށް ރާއްޖޭގެ ހާލަތު އޮއްވައި ރިސޯޓު ހަދަން ސަރުކާރުން އަނެއްކާ ވެސް އިތުރު 16 ރަށް މާކެޓަށް ނެރުނެވެ. އަދި އެވަރުން ނުވެގެން އެ ރަށްތަކުގެ އަގުތައް ބާޒާރުގައި 30 ޕަސެންޓަށް ވައްޓާލީ އެވެ.\nރިސޯޓް ހަދަން މި ސަރުކާރުން ހުޅުވާލި މ. ސީދީ ހުރާ: ސަރުކާރުން ވަނީ ރަށްތަކުގެ އަގު ވައްޓާލާފައި\nއަގު ވައްޓާލި ސަބަބެއް ކަމަށް ބުނެ ޓޫރިޒަމް މިނިސްޓްރީން ވާހަކައެއް ކިޔައި ދެ އެވެ. މައިގަނޑު ވާހަކައަކީ އިންވެސްޓަރުންނަށް އިތުރު ވަގުތު ދިނުމެވެ. ކޮވިޑާއެކު އުފެދިފައި އޮތް މި ހާލަތަށް ބެލުމަށް ފަހު އެވެ. އެ މީހުންނަށް ދަތުރު ކުރުމުގައި ދަތިތަކެއް އޮތީ އެވެ.\nއެެހެން ނަމަވެސް މިއީ ބޮޑު ހެއްވާ ޖޯކަކަށް ވާނެ އެވެ. ކޮވިޑަށްފަހު މުޅި ދުނިޔޭގެ އެންމެން މަސައްކަތް މި ކުރަނީ އޮންލައިންގަ އެވެ. "ވޯކް ފްރޮމް ހޯމް" ގަ އެވެ. ކޮންމެ އެއްޗެއް ބަލައިލަނީ ގޭގައި އިނދެ ވީޑިއޯއަކުންނެވެ. ވާހަކަ ދާއްކަނީ ޗެޓުންނާއި ޒޫމުންނެވެ. އެހެންވީއިރު މި އުޅެނީ ކޮން ބަޔަކު ރާއްޖެ ނުގެނެވިގެންތޯ މިއީ ސުލާލެކެވެ. މި ސުވާލަށް ޓޫރިޒަމާއި އެތާނގެ މިނިސްޓަރަކަށް ޖަވާބެއް ނުދެވެ އެވެ. މުޅީން ދައްކަނީ ދެއުޅި ދިމާ ނުވާ ހުސް ވާހަކަ އެވެ.\nރާއްޖެ ނުގެނެވިގެން އުޅެނީ ކޮން ގައުމެއްގެ އިންވެސްޓަރުން ތަކެއް ހެއްޔެވެ؟ މި އުޅެނީ ކޮން ގައުމަކުން ރާއްޖެއަށް މީހުން އައުން ބަންދު ވެގެން އިންވެސްޓަރުންނަށް ދަތިތަކާ ކުރިމަތިވެގެން ހެއްޔެވެ؟ އެއެއް ސާފެއް ނުވެ އެވެ.\nރަށް ނެރެ އަގު ވައްޓާލުން - ކޮރަޕްޝަނަށް މަގެއް!\nރަށެއްގައި ރިސޯޓު ހަދަން މާކެޓަށް ނެރެ އެ ރަށުގެ އަގު "ކަކުލާ ހަމަ އަށް" ތިރި ކޮށްލުމަކީ ކިހާ ބޮޑު ގޯހެއްކަން، ވަރަށް ގިނަ ފަހަރު ދެއްކެވޭ ވާހަކައިގެ ސަބަބުން ފާޑުކިޔުންތައް އަމާޒުވާ ޓޫރިޒަމް މިނިސްޓަރު ޑރ. އަބްދުﷲ މައުސޫމަށް އެނގިވަޑައި ނުގަންނަވަނީ ހެއްޔެވެ؟ އެކަން އެގޮތަށް ކުރަން އިކޮނޮމިކް ކައުންސިލުން ލަފައެއް ދިން ހެއްޔެވެ؟\nއެކަން ކުރީ އިކޮނޮމިކް ކައުންސިލުގެ ލަފާގެ މަތިންނަމަ މިއީ ކޮން ދިރާސާއެއްގެ މައްޗަށް ކުރިކަމެއްތޯ ވެސް ބަލަންޖެހެ އެވެ. ދުނިޔޭގައި ކޮވިޑް އުޅޭކަން އެނގުނީ ރަށްރަށް ރިސޯޓު ހަދަން ނެރުނު ފަހަކުން ނޫނެވެ. އަނެއްކޮޅުން ދުނިޔޭގައި އިންވެސްޓަރުންގެ މޫވްމެންޓް ހުރި ގޮތް ސަރުކާރުން ބެލިހެނެއް ވެއް ހީއެއް ނުވެއެވެ. މުޅީން އުޅުނީ އިންޑިއާގެ ހަފޮޅުގެ ތެރޭގަ އެވެ.\nއެއްޗެއް ބާޒާރަށް ނެރެ އެ ގަންނަން ބޭނުންވާ މީހުން ފިހާރާއިގެ ތެރޭގައި ތިއްބައި ހަރުތަކުގައި ހުރި އެ މުދަލުގެ އަގު ވައްޓާލުމުން އެނގޭނެ އެއް ކަމަކީ އެއުޅެނީ އެ މުދާ ނުވިކި، ދެން ހަދާނެ ގޮތް ހުސްވެގެން ކަމެވެ. އަނެއް ގޮތަކީ އެ މުދާ އެކްސްޕަޔާވާން ކައިރިވުމުން އަވަހަށް ހުސް ކޮށްލަން ބޭނުންވަނީ އެވެ. މިއީ މާމޮޅު ތަޖުރިބާކާރަކު ވިދާޅުވެ ދެއްވަންޖެހޭ ވާހަކައެއް ހެއްޔެވެ؟\nމިގޮތަށް ސޭލް އެޅުވުމުގެ ބަދަލުގައި ބަދަލުގައި ހާލަތު ގޯސްނަމަ ރިސޯޓް ހަދަން ދޫކުރާ ރަށްތައް ފަދަ ބޮޑެތި ހަރުމުދާ އިއުލާނު ކުރުން މަޑު ޖައްސާލުން ވެސް ގައުމެއްގެ ފެންވަރުން ބަލާއިރު މަންޒަރު މާ ރީތި ވާނެ އެވެ. މިގޮތަށް ރަށުގެ އަގު ވައްޓާލުމުން ވަކި ބަޔަކަށް ރަށްތައް ދޭން މަސައްކަތް ކުރާކަމުގެ ތުހުމަތު ވެސް ސަރުކާރު ބޮލުގައި އެޅިގެން ދާނެ އެވެ. ރާއްޖޭގެ މުޅި ބޮޑު މަންޒަރުން ޔަގީންވާ އެއް ހަގީގަތަކީ ވެސް މިއީ އެވެ. ރީތިކޮށް ބޮޑު ކޮރަޕްޝަނަކާ ދިމާލަށް މިކަން ގެން ދަނީ އެވެ. މިކަން ވެސް ކުރިން އެމްއެމްޕީއާރުސީން ރަށް ދޫކުރިއިރު ދިމާވިފަދަ ބޮޑު ކަންތައް ގަނޑަކަށް ވެދާނެ އެވެ.\nރާއްޖޭގައި ހިންގާ ރިސޯޓެއް: ރިސޯޓް ހަދަން ނެރެފައިވާ ރަށްތަކުގެ އަގު ދަށް ކުރުމަކީ ވަރަށް ބޮޑު މައްސަލައެއް\nއެހެން ބިންތަކުގެ އަގު ވެސް ވައްޓާލަނީ!\nރާއްޖޭގެ ބޮޑު ކުންފުންޏެއްގެ އިސް މަގާމެއް ފުރުއްވުމަށް ފަހު މިހާރު ބޭރުގެ ކުންފުނިތަކަށް ފައިނޭޝަން ލަފާ ދެއްވާ ފައިނޭންޝަލް އެކްސްޕާޓަކު ނަން އެއް ފަރާތްކޮށްލާން އެދިވަޑައިގެން ވިދާޅުވި ގޮތުގައި ސަރުކާރުން ހަމައެކަނި އަގު ވައްޓާލައިގެން އުޅެނީ ރިސޯޓު ހަދަން ދޫކޮށްލާފައިވާ ރަށްތައް އެކަންޏެއް ނޫނެވެ. މާލޭގައި ފްލެޓް އަޅަން ސަރުކާރުން ބުނި ބިންތަކުގެ އަގު ވެސް ވައްޓާލައި އެ ތަންތަން ވެސް ދެނީ މުޅީންހެން "ހިލެ" އެވެ.\n"އިންޑިއާ ދެ ކުންފުންޏަކުން އައި އަޅުގަނޑު ކައިރި އަށް ފައިނޭންޝަލް އެކްސްޕަޓީސް ހޯދަން. މިހާރު މި ބިންތައް ވެސް މި ދެނީ އާއްމު މީހާ ގޯތި ނުހެދިގެން ގެ ހަދަން އުޅޭ އުސޫލުން. ސަރުކާރުން މި ބުނަނީ އަތުގަ އެބައޮތޭ ގޯއްޗެއް. މިތަނުގައި ދިހަ ބުރިއަށް ގެ އަޅާފައި ދެ ފްލޯ ދޭށޭ ސަރުކާރަށް. މި އުސޫލުން ސަރުކާރުން ބޮޑެތި ބިންތައް މި ދެނީ. ހެޔޮ ނުވާނެ ގައުމަކަށް މިހެން ހަދާކަށް! މިއީ ދިވެހިންގެ އަގު ބޮޑެތި ޕްރޮޕަޓީތައް،" އޭނާ ވިދާޅުވި އެވެ.\nއިންޑިއާ ދެ ކުންފުންޏަކުން އައި އަޅުގަނޑު ކައިރި އަށް ފައިނޭންޝަލް އެކްސްޕަޓީސް ހޯދަން. މިހާރު މި ބިންތައް ވެސް މި ދެނީ އާއްމު މީހާ ގޯތި ނުހެދިގެން ގެ ހަދަން އުޅޭ އުސޫލުން. ސަރުކާރުން މި ބުނަނީ އަތުގަ އެބައޮތޭ ގޯއްޗެއް. މިތަނުގައި ދިހަ ބުރިއަށް ގެ އަޅާފައި ދެ ފްލޯ ދޭށޭ ސަރުކާރަށް. މި އުސޫލުން ސަރުކާރުން ބޮޑެތި ބިންތައް މި ދެނީ. ހެޔޮ ނުވާނެ ގައުމަކަށް މިހެން ހަދާކަށް! މިއީ ދިވެހިންގެ އަގު ބޮޑެތި ޕްރޮޕަޓީތައް،\nރާއްޖޭގެ ހަރުމުދަލުގައި "ހުސްކުރާ ސޭލް" އަޅުވާފައިވާއިރު، ދުނިޔޭގެ އިންވެސްޓްމަންޓް ކްލައިމެޓް އޮތްގޮތަށް ބަލައިލުން ވެސް ރަނގަޅެވެ. ރާއްޖެ ރަށްތަކުގައި "ހަގީގީ ބޮޑު ސޭލު" އަޅުވަން ޖެހޭ ހާލަތަށް ކަންތައް ދިއުމުގައި ސަބަބެއް ވެސް އޮންނާނެ އެވެ.\nމާލެ މަތިން ނަގާފައިވާ ފޮޓޯއެއް -- އަވަސް ފޮޓޯ\nއިންވެސްޓްމަންޓް ނުލިބޭތީ ގޮތް ހުސްވީތަ؟\nރާއްޖޭގައި މިހާރު ވެސް ނުހެދި 85 ރަށެއް އެބައޮތެވެ. އެހެންވެ މި ވަގުތަކީ އިންވެސްޓަރުން ނުގެވޭނެ ކަމަށް ބެލެވޭ ދުވަސް ވަރެއް ނަމަ މި ރަށްތައް ހެދޭނެ ގޮތެއް ހޯދައި ދިނުން މާ މުހިންމު ވާނެ އެވެ. ބައެއް ރަށްތައް ހުރީ ކޮންމެވެސް ޕަސެންޓެއް ހަދައި މަސައްކަތް ހުއްޓިފަ އެވެ. އެހެންވެ އެ ރަށްތައް ހެދިއްޖެނަމަ ދައުލަތަށް ދެ އަހަރުތެރޭ ޔަގީނުން ވެސް ޓެކްސް ލިބެން ފަށާނެ އެވެ. ހަމައެކަނި ޓޫރިޒަމް ގާނޫނަށް ބަދަލުތަކެއް ގެނެސް "އެއްފަޅި ވިއްކާލައިގެން" ރަށް ހުޅުވާށޭ ބުނުމުގެ ބަދަލުގައި "ތަޅެއް އެޅުވިފައި" ތިބި މީހުނަށް ފައިސާ ލިބޭނެ ގޮތެއް ފަހި ކޮށްދިނުން ސަރުކާރަށް މާ ބުއްދިވެރި އެވެ. ބަޖެޓަށް 130 މިލިއަން ރުފިޔާ ލިބެން އޮތް ކަމަކުން 30 ޕަސެންޓުގެ ޑިސްކައުންޓެއް އެޅުވުމުގެ މާނައެއް ނެތެވެ. މި ގޮތަށް ރަށްތަކުގައި ބޮޑުސޭލް ނާޅުވައި އެހެން ކޮންމެވެސް ގޮތަކުން މި ފައިސާ ހޯދުން ވެސް މާ ތާހިރުވާނެ އެވެ.\nމި ދުވަސްވަރު 30 ޕަސެންޓުގެ ޑިސްކައުންޓަކާއެކު "ބޮޑު ސޭލް" ގައި ރަށް ވިއްކާއިރު، ރާއްޖެ އަންނަ ފޮރިން ޑައިރެކްޓް އިންވެސްޓްމަންޓް ތައް މަދު ނުވާކަމަށް ސަރުކާރުން މިހާތަނަށް އައީ ބުނަމުންނެވެ. އަދި ރާއްޖޭގެ ޓޫރިޒަމް ދާއިރާގެ ގިނަ ޕްރޮޕަޓީތައް ވިއްކާ ކޮންސަލްޓަންސީ ފާމް ސިންގަޕޫރުގެ ޖޭއެލްއެލް ހޮޓެލްސް އެންޑް ހޮސްޕިޓަލިޓީ އިން ވެސް ބުނެފައި ވަނީ މި އަހަރުތެރޭގައި އޭޝިއާގެ އިންވެސްޓްމަންޓްތަކަށް ފުރުސަތު އޮންނާނެ އެވެ. އެހެންވީއިރު ހަރުމުދާ ނުއަގުގައި ވިއްކުމުގެ ބޭނުމަކީ ކޮބައި ހެއްޔެވެ؟ ސަރުކާރުން ގޮތް ހުސްވީ ހެއްޔެވެ؟ ނޫނީ ވަގުތުގެ ފައިދާ ނަގައި ވަކި ބަޔަކަށް ރަށްތަކެއް ދޭން ބޭނުންވަނީ ހެއްޔެވެ؟ ރައްޔިތުން ބޭނުންވަނީ މިއަށް ޖަވާބެވެ. އެ ކަމަކު މައުސޫމު ލައްވައި ޖަވާބެއް ނުދެއްޗެވެ. އޭނާ ދައްކާ ވާހަކަ ހަމައެއް ނުޖެހެ އެވެ.\nޓޫރިޒަމް މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް + ރިސޯޓް ފޮރިން އިންވެސްޓްމެންޓް ހާރިޖީ ސިޔާސަތު


Trump aai Biden ge furathama bahusgai zuvaabaai, malaamaiykurun | Mihaaru\nއެމެރިކާގެ މި އަހަރުގެ ރިޔާސީ އިންތިޚާބުގެ ފުރަތަމަ ބަހުސްގައި ރައީސް ޑޮނަލްޑް ޓްރަމްޕާއި ޑިމޮކްރެޓިކް ކެންޑިޑޭޓް ޖޯ ބައިޑަން ވާހަކަ ދައްކަވަނީ. --ފޮޓޯ:އޭއެފްޕީ\n30 ސެޕްޓެމްބަރ 2020 - 10:37\nއޮހާޔޯ (ސެޕްޓެމްބަރު 30) - އެމެރިކާގެ ރިޔާސީ އިންތިހާބުގެ ފުރަތަމަ ބަހުސްގައި، ރައީސް ޑޮނަލްޑް ޓްރަމްޕާއި ޑިމޮކްރެޓިކް ޕާޓީގެ ކެންޑިޑޭޓް އަދި ކުރީގެ ނައިބު ރައީސް ޖޯ ބައިޑަން، މިއަދު ބޮޑު ޒުވާބަކަށް ގޮސް، މަލާމާތުގެ ބަސްމަގަކަށް ބަދަލުވެއްޖެ އެވެ.\nއެމެރިކާގެ މީޑިއާތަކުން ބުނާ ގޮތުގައި މިއީ "މޮޑަން ހިސްޓްރީގައި، ރިޔާސީ ބަހުސަކުން ނުފެންނަ ވަރުގެ ކަމެކެ"ވެ.\nބަހުސްގެ ކުރިން ވެސް ރައީސް ޓްރަމްޕްގެ ފަރާތުން ހަރުކަށިކަމާއި ގޮތްދޫނުކުރުމާއި އިތުރުފުޅު ހެއްދެވުން އޮންނާނެ ކަމަށް، އެމެރިކާގެ ތަޖުރިބާކާރުން ބުނެފައިވެ އެވެ. ބައިޑަންގެ މަޑުމައިތިރި ބަސްމަގުގައި، ޓްރަމްޕާ ވާދަކުރެވޭނީ ކިހާ ވަރަކަށްތޯ ވެސް، ބައެއް ނޫސްވެރިން ގެންދިޔައީ ސުވާލު އުފައްދަމުންނެވެ.\nހިޔާލު ހޯދުމުގެ ހުރިހާ ވޯޓެއްގައި ވެސް، ކުރީގައި އުޅުއްވަނީ ބައިޑަން އެވެ. އެހެންކަމުން މި ބަހުސްއަކީ ޓްރަމްޕަށް ލިބިވަޑައިގަންނަވާނެ ވަރަށް ބޮޑު ފުރުސަތެއްގެ ގޮތުގައި، އޭނާގެ ކެމްޕޭނުން ވެސް ގަބޫލުކުރެ އެވެ. އެކަމަކު ޒާތީ ގޮތުން ބަހުގެ ހަމަލާތައް މާ ގިނައިން ދެއްވައިފި ނަމަ ޓްރަމްޕަށް އޮތް ގެއްލުން ބޮޑުވެދާނެ ކަމަށް، މީޑިއާތަކުން ލަފާކުރި އެވެ.\nއެމެރިކާގެ މި އަހަރުގެ ރިޔާސީ އިންތިޚާބުގެ ފުރަތަމަ ބަހުސްގައި ޑިމޮކްރެޓިކް ކެންޑިޑޭޓް ޖޯ ބައިޑަން ވާހަކަ ދައްކަވަނީ. --ފޮޓޯ:އޭއެފްޕީ\nފޮކްސް ނިއުސްގެ ހުށައެޅުންތެރިޔާ ކްރިސް ވެލެސް މޮޑަރޭޓަރެއްގެ ގޮތުގައި އިން ބަހުސްގައި އޭނާއަށް ގިނަ ފަހަރު ޖެހުނީ، "ވާދަވެރިޔާ ވާހަކަ ދެއްކުމުގެ ފުރުސަތު ދޭން" ރައީސް ޓްރަމްޕަށް ދަންނަވާށެވެ.\n"އަނގަ މަޑުން ލައިގެން ހުރެދާނަންތަ؟" ހިތްހަމަޖެހިވަޑައިނުގެން، ބައިޑަން އެއްފަހަރަކު، ޓްރަމްޕާ ދިމާއަށް ވިދާޅުވި އެވެ.\n"މިއީ ރިޔާސީ ބަހުސެކޭ ބުނެވޭވަރުގެ ކަމެއް ނޫން."\nބައިޑަން ވެސް ވަނީ ޒާތީ ގޮތުން ޓްރަމްޕާ ދިމާއަށް އެއްޗެހި ވިދާޅުވެފަ އެވެ.\n"ތިއީ އެމެރިކާއަށް ލިބުނު އެންމެ ކަމުނުދާ ރައީސް،" ބައިޑަން ވިދާޅުވި އެވެ.\n"ތިބާއަށް 47 އަހަރުން ކުރެވިފައިނުވާހާ ގިނަ މަސައްކަތް އަހަރެން 47 މަހުން ކޮށްފިން،" ރައްދުގައި ޓްރަމްޕް ވިދާޅުވި އެވެ.\nޓްރަމްޕާ ދިމާއަށް ބެއްލެވުމެއް ނެތި، ބައިޑަން ގާތްގަނޑަކަށް މުޅިން ވެސް ވާހަކަ ދެއްކެވީ ކެމެރާއަށް ނަޒަރު ހުއްޓާލައްވައިގެން ހުންނަވަ އެވެ. އެކަމަކު ޓްރަމްޕަށް އަމާޒުކުރައްވައި، މަލާމާތުގެ ބައެއް ހަމަލާތައް ދެއްވި އެވެ. އެގޮތުން "ނަސްލީ އިމްތިޔާޒް ގެންގުޅުއްވާ" ކަމާއި "ދޮގުވެރިއެއް" ކަމަށް ވިދާޅުވުން ފަދަ ބަސްތަކުން ބައިޑަން، ޓްރަމްޕް ރުޅިއެރުވި އެވެ.\nބަހުސަށް ފަހު ޑިމޮކްރެޓިކް ކެންޑިޑޭޓް ޖޯ ބައިޑަން އާއި އަނބިކަނބަލުން ވަޑައިގަންނަވަނީ. --ފޮޓޯ:އޭއެފްޕީ\nއެމެރިކާގެ ދޮން ފުލުހުންގެ ފަރާތުން ކަޅު ނަސްލުމުގެ މީހުންނަށް ލިބޭ އަނިޔާތަކާއި މަރުތަކާ ގުޅިގެން ފެށިފައި އޮތް މުޒާހަރާތައް އަދިވެސް ދަނީ ކުރިއަށެވެ. އެހެންކަމުން އިންތިހާބުގައި ނަސްލީ ތަފާތުގެ މައުލޫއު ހޫނެވެ. އަދި ޓްރަމްޕަށް ސަޕޯޓްކުރާ ގްރޫޕްތަކުގެ ތެރޭގައި "ދޮން މީހުންގެ މަތިވެރިކަމަށް" ދައުވާކޮށް، ހަރުކަށި ވިސްނުން ގެންގުޅޭ ބައިގަނޑުތައް ހިމެނެ އެވެ. އެކަމަކު އެފަދަ ހަރުކަށި މީހުންގެ އަމަލްތައް ކުށްވެރިކުރައްވާކަށް، ޓްރަމްޕަކަށް ކެރިވަޑައެއް ނުގަތެވެ.\nދޮން މީހުންގެ ބާރުވެރިކަމަށް އަޑުއުފުލައި އަދި ނަސްލީ ތަފާތުކުރުން ގެންގުޅޭ ގްރޫޕްތަކެއްގެ ނަން ވިދާޅުވާން، މޮޑެރޭޓަރު ވެލެސް އެދުމުން، ބައިޑަން ވިދާޅުވީ "ޕްރައުޑް ބޯއީސް"ގެ ނަމެވެ. އެކަމަކު ޓްރަމްޕަށް އެއްވެސް ގްރޫޕެއްގެ ނަން ވިދާޅުވާކަށް ކެރިވަޑައެއް ނުގަތެވެ.\nކޮރޯނާވައިރަސް އާއި ޓްރަމްޕް\nކޮރޯނާވައިރަސްގައި މިހާތަނަށް އެއް ގައުމަކުން އެންމެ ގިނަ މީހުން މަރުވެ، އަދި ބަލި ޖެހުނީ ވެސް އެމެރިކާގަ އެވެ. އެމެރިކާގައި މަރުވި މީހުންގެ އަދަދު 200،000 އަށް އަރަ އެވެ. އަދި ބަލި ފެތުރެން ފެށި ދުވަސްކޮޅު ވެސް، ސައިންސްވެރިންނާއި ސިއްހީ ދާއިރާގެ ތަޖުރިބާކާރުންގެ ލަފާކުރުމާއި އިރުޝާދުތަކާ ދެކޮޅަށް ޓްރަމްޕް ގެންދެވީ ވާހަކަ ދައްކަވަމުންނެވެ. އަދި އާންމު ފަރުދުންގެ ހަރަކާތްތައް ހުއްޓުވުމާއި މާސްކް އެޅުމާއި ގައިދުރުކަން ބެހެއްޓުމުގެ އުސޫލުތަކާ ވެސް ދެކޮޅެވެ.\nއެމެރިކާގެ މި އަހަރުގެ ރިޔާސީ އިންތިޚާބުގެ ފުރަތަމަ ބަހުސްގައި ރައީސް ޑޮނަލްޑް ޓްރަމްޕް ވާހަކަ ދައްކަވަނީ. --ފޮޓޯ:އޭއެފްޕީ\nނޮވެމްބަރު 3ގެ އިންތިހާބު ކުރިމަތިވި އިރު، ބަލިމަޑުކަން ކޮންޓްރޯލްކުރަން ޓްރަމްޕްގެ ސަރުކާރުން ގެންގުޅުުނު ސިޔާސަތާ މެދު އެމެރިކާގެ ގިނަ ބަޔަކު ހިތްހަމައެއް ނުޖެހެ އެވެ.\nބަހުސް ބައްލަވަން ވަޑައިގެންނެވި ޓްރަމްޕްގެ އާއިލާގެ ބޭފުޅުން ތިއްބެވީ ވެސް މާސްކް ނާޅުއްވަ އެވެ. އެކަމަކު ހޯލަށް ވަނުމުގެ އުސޫލުތަކުގެ ތެރޭގައި މާސްކް އެޅުން ވެސް ހިމެނެ އެވެ.\nބައިޑަން ވިދާޅުވި ގޮތުގައި ސަރުކާރުން އެކަށީގެންވާ ފިޔަވަޅު އެޅި ނަމަ "އެމެރިކާާގެ ލައްކައެއްހާ މީހުންގެ ފުރާނަ ސަލާމަތްކުރެވުނީހެ"ވެ.\nބަލިމަޑުކަމުގެ ތެރޭގައި ވެސް އާންމު އެއްވުންތައް ބާއްވަމުން ގެންދަވާތީ އެކަމާ ބެހޭ ގޮތުން ބައިޑަން ވާހަކަ ދެއްކެވުމުން ޓްރަމްޕްގެ މަލާމާތުގެ ރައްދަކަށް ވީ "ތިބާއަށް ވެސް އެވަރަށް މީހުން އެއްކުރެވޭ ނަމަ އެގޮތަށް އެއްވުންތައް ބޭއްވީހެ"ވެ.\nބައިޑަން ކެމްޕޭންގައި އާންމުންގެ ބޮޑެތި އެއްވުންތަކެއް ނުބާއްވަ އެވެ. ކުދިކުދި ބައްދަލުވުންތައް ވެސް ބާއްވަނީ ގައިދުރުކުރުމާއި މާކްސް އެޅުން ފަދަ އުސޫލުތަކާ އެކުގަ އެވެ.\nއެމެރިކާގެ މި އަހަރުގެ ރިޔާސީ އިންތިޚާބުގެ ފުރަތަމަ ބަހުސްގައި ރައީސް ޑޮނަލްޑް ޓްރަމްޕް ވާހަކަ ދައްކަވާ އިރު ޑިމޮކްރެޓިކް ކެންޑިޑޭޓް ޖޯ ބައިޑަން އަޑުއައްސަވަނީ. --ފޮޓޯ:އޭއެފްޕީ\nމުޅި ބަހުސްގައި ވެސް ސަރުކާރުގެ ކުރިމަގުގެ ސިޔާސަތުތަކާ ބެހޭ ގޮތުން ޓްރަމްޕް ވާހަކައެއް ނުދައްކަވަ އެވެ. އަދި ބައެއް ކަންކަމުގައި ކަނޑައެޅިގެން ދޮގު ހެއްދެވި ކަމަށް، އެމެރިކާގެ މީޑިއާތަކުން ބުނެ އެވެ.\nކުރިއަށް އަދި ދެ ބަހުސް އެބަ އޮތެވެ.\nދިރާސާކުރާ ފަރާތްތަކުން ބުނާ ގޮތުގައި އިންތިހާބުގައި ވޯޓު ލާނެ ގޮތް އެމެރިކާގެ ގިނަ ބަޔަކު މިހާރު ތިބީ ނިންމައިގެންނެވެ. އެހެންކަމުން މި ބަހުސްތަކުން މާ ބޮޑު ބަދަލެއް، އާންމުންގެ ވިސްނުމަށް އަތުވެދާނެ ކަަމަކަށް، ބައެއް ތަޖުރިބާކާރުން ގަބޫލެއް ނުކުރެ އެވެ.\n12 ކޮމެންޓް, 14 ރިއެކްޝަންސް\nޓްރަމްޕް ވަރަށް ޕްރޯ. ވަރަށް ކެތް ގަދަ. މިފަހުން އެމެރިކާ ދުއް އެންމެ ކޮލިފައީޑް ރައީސް. ޑިމޮކުރެޓުން އަކީ އަސްލު ވަރަށް ބޮޑަށް ޔަހޫދީ ސިފަ ހުރި މުނާފިގް ބައެއް. އެކަމަކު ދުނިޔޭގެ މީޑިޔާ ގަ އެޖެންޑާ ފަތުރަނީ ޓްރަމްޕް އަކީ ހަމަ މީހެއް ނޫން ގޮތުގަ. މި އިންތިހާބު ބޮޑު ތަނުން ޓްރަމްޕް ކާމިޔާބު ކުރާނެ ކަމައް އުއްމީދު ކުރަން. ދިވެހިރާއްޖޭން ވެދުން.\nދި މޮކް ސީ\nތީ ޑިމޮކްރަސީ ވަރަށް ރީތި މިސާލެއް.\nމިއަދު ފެނިގެންއިޔައީ އަހަރެންގެ ހަޔާތުގައި އެމެރިކާ ގެ ރިޔާސީ އިންތިހާބެއްގައި ފެނުނު އެއްމެ ދަށު ދަރަޖައިގެ ބަހުސް. ދެމީހުން ވެސް ޒީރޯ.\nއެމެރިކާގައިވެސް މިހާރު މިއޮތީ ދިވެހިރާއްޖޭގެ ހޮށުވަށީއުސޫލު. ދެން އެންމެން އަތްޖަހާ!\nމީނާ ގެ ވެރިކަމުގައި މާބޮޑު ހަގުރާމައެއް ކޮށްފައި ނުވި ނަމަވެސް ބަޣުދާދީ މަރާލި@\n100 ގެ ކޮމެންޓެއް.\n2023 ގައި ވޯޓް ލައިއިރު ރާއްޖޭގެ ރައްޔިތުންވެސް ވިސްނަވާނެ ކަމަށް އުއްމީދުކުރަން، ނަސީދު ޔާމީން މައުމޫން ސޯލިހު ގާސިމް އުމަރު ނަސީރު ވަހީދު ނޫން ގޮތެއް ވޯޓްލާން ލިބޭނެ ކަމަށް\nރާއްޖޭގެ ޓްރަމްޕް އަކީ ނަޝީދު އަދި ޔާމީން. ވިހަގަދަ އަމިއްލަ އެދުން ބޮޑު ދެ މީހުން.\nމިކޮމެންޓަށް ވަރަށް ތާއީދު.\nތިއަށް މަމޫނުގެނަންލީމަ ވަރަށް ފުރިހަމަވާނެ


Miaharuge dhevana term ge kiyevun fesheynee anna january gai\nމިއަހަރުގެ ދެވަނަ ޓާމުގެ ކިޔެވުން ފެށޭނީ އަންނަ ޖެނުއަރީގައި\n13 އޯގަސްޓް 2020 - 10:50:57\nމިއަހަރުގެ ދެވަނަ ޓާމުގެ ކިޔެވުން އަންނަ ޖެނުއަރީގައި ފެށުމަށް އެޑިއުކޭޝަން މިނިސްޓްރީން ތާވަލުކޮށްފި އެވެ.\nއެޑިއުކޭޝަން މިނިސްޓްރީން އާންމުކުރި އެކަޑެމިކް ކަލަންޑަރުގައިވާ ގޮތުން މިއަހަރުގެ ދަވަނަ ޓާމުގެ ކިޔެވުން ފަށާނީ އަންނަ ޖެނުއަރީ މަހުގެ 10 ވަނަ ދުވަހު އެވެ. އަދި ދެވަނަ ޓާމުގެ މިޑްޓާމް ބްރޭކަކީ މާޗު މަހުގެ ހަތް ވަނަ ދުވަހުން ފެށިގެން 11 ވަނަ ދުވަހެވެ.\nދެވަނަ ޓާމުގެ ކިޔެވުން އަންނަ ޖޫން މަހުގެ 24 ގައި ނިމޭ ގޮތަށް ތަވާލުކޮށްފައިވާއިރު ޗުއްޓީ ލިބެނީ ޖޫން މަހުގެ 27 އިން ފެށިގެން އޯގަސްޓް މަހުގެ އަށް ވަނަ ދުވަހުގެ ނިޔަލަށެވެ. އަދި ފުރަތަމަ ޓާމުގެ ކިޔެވުން އޮގަސްޓް މަހުގެ 10 ވަނަ ދުވަހު ފެށުމަށް ވެސް އެކަޑަމިކް ކަލަންޑަރުގައި ވަނީ ތަވާލުކޮށްފަ އެވެ.\nއޭގެ އިތުރުން ޑިސެމްބަރު ތިން ވަނަ ދުވަހު ފުރަތަމަ ޓާމުގެ ކިޔެވުން ނިމޭ ގޮތަށް ހަމަޖައްސާފައިވާއިރު ޑިސެމްބަރު ހަ ވަނަ ދުވަހުން ފެށިގެން ޖެނުއަރީ ހަތް ވަނަ ދުވަހުގެ ނިޔަލަށް ވަނީ ފުރަތަމަ ޓާމުގެ ޗުއްޓީ ކަމަށް ވެސް ކަނޑައަޅާފަ އެވެ.\nއެޑިއުކޭޝަން މިނިސްޓްރީން ވަނީ އޯލެވެލް އާއި އޭލެވެލްއަށް އޮންނާނެ މުއްދަތަށް ވެސް ބަދަލުތަކެއް ގެނެސްފަ އެވެ. އެގޮތުން އަންނަ އަހަރު އޯލެވެލް އަދި އޭލެވެލް އިމްތިހާނުތައް އޮންނާނީ މެއި މަހުގެ ތެރޭގަ އެވެ. އޭގެ ފަހުން، ސްކޫލުތަކުގެ ދެވަނަ ޓާމުގެ އިމްތިހާނުތައް ވެސް އޮންނާނީ ހަމަ އެ ދުވަސްވަރެވެ.\nއެޑިއުކޭޝަން މިނިސްޓްރީން ވަނީ ކޮވިޑް 19 އާ ގުޅިގެން ރާއްޖޭގެ ހުރިހާ ސްކޫލްތަކެއްގެ ކިޔެވުން މެދުކަނޑާލުމަށް ފަހު ޖުލައި މަހުގެ އެއްވަނަ ދުވަހު މާލޭ ސިޓީގެ ސްކޫލްތައް ފިޔަވައި ރާއްޖޭގެ ހުރިހާ ސްކޫލްތަކެއްގައި ގްރޭޑް އެކަކުން 12 ގެ ކިޔެވުން ފަށާފައެވެ. މާލޭގައި ވެސް ބައެއް ގްރޭޑްތަކަށް ކިޔަވައިދެމުން އައި ނަމަވެސް ކޮވިޑްގެ ކޭސްތައް އިތުރުވެ، މިމަހުގެ ނުވަ ވަނަ ދުވަހު ފަށަން އޮތް ގޮތަށް ކިޔަވައިދިނުން ވަނީ ކުރިއަށް ނުގެންދެވި އެވެ.\nމިނިސްޓްރީން އެންމެ ފަހުން ބުނި ގޮތުގައި މިމަހުގެ ނުވަ ވަނަ ދުވަހުން ފެށިގެން 19 ވަނަ ދުވަހަށް ސްކޫލުތައް ބަންދުކުރަން ވަނީ ނިންމާފަ އެވެ. އެކަމަކު ކޮވިޑް ނެތް ރަށުގައި ކިޔަވައިދިނުން ކުރިއަށްދާނެ އެވެ. އަދި މާލެ ސަރަހައްދުގައި އަންނަނީ އޮންލައިން ކްލާސްތައް ހިންގަމުންނެވެ.\nދިރާސީ އާ އަހަރުގެ ކިޔެވުން އޮގަސްޓް މަހު ފަށަން ނިންމާފައިވާއިރު މީގެ ކުރިން އޮތް ގޮތުން ފަތުރުވެރިކަމުގެ ހައި ސީޒަނާއި ބޮޑު ޗުއްޓީ ދިމާވާތީ، އަހަރީ ބޮޑު ޗުއްޓީއަށް ބަދަލު ގެންނަން ކުރިން ވެސް އޮތީ ނިންމާފަ އެވެ.\nއޭރު ވެސް ގާތްގަނޑަކަށް ނިންމާފައި އޮތީ ޖޫން ހިސާބުގައި އެއް ޗުއްޓީ ދިނުމަށް ފަހު ޑިސެމްބަރުން ޖެނުއަރީ އަށް ޗުއްޓީ ދިނުމަށެވެ.\nއެޑިއުކޭޝަން މިނިސްޓްރީސްކޫލްތައުލީމްމަތީ ތައުލީމް


vnews - Bayern Munich ge ehbasvun Ribery aakohfi\nބަޔާން މިއުނިކްގެ އެއްބަސްވުން ރިބެރީ އާކޮށްފި\nރިބެރީ: އޭނާގެ ފުޓްބޯޅަ ކެރިއަރު ފަށާފައިވަނީ އުމުރުން ހަ އަހަރުގައި\nޖަރުމަންގެ ބަޔާން މިއުނިކަށް ކުޅެމުން އަންނަ ފްރާންސްގެ މިޑްފީލްޑަރު ފްރޭންކް ރިބެރީ އެ ޓީމާއެކު ހަދާފައިވާ އެއްބަސްވުން އާކޮށްފިއެވެ.\nއުމުރުން 35 އަހަރުގެ ރިބެރީ ބަޔާންއާއެކު ހަދާފައިވާ އެއްބަސްވުން މިސީޒަނުގެ ނިޔަލަށް ހަމަވާއިރު، އޭނާ އަލުން އެއްބަސްވުން އާކޮށްފައި ވަނީ އެއް އަހަރު ދުވަހުގެ އެއްބަސްވުމެއްގެ ދަށުންނެވެ.\nޖަރުމަން ލީގުގެ އެއް ވަނަ މަގާމްގައި މިހާރުވެސް އޮތް ބަޔާން މިއުނިކުން މި ސީޒަނުގައި ކުޅުނު ގިނަ މެޗުތަކެއްގައި އަނިޔާގެ ސަބަބުން ރިބަރީއަށް ނުކުޅެވުނު ނަމަވެސް، އޭނާ ވަނީ ކުޅުނު 32 މެޗުގައި ބަޔާންއަށް ހަ ލަނޑު ޖަހައިދީފައެވެ.\nރިބެރީ ބުނީ، އެއްބަސްވުން އަލުން އާކުރީ ބަޔާނަށް އަދި ވެސް ކުޅެދީ އިތުރު ކާމިޔާބީތަކެއް ހޯދައިދޭން ބޭނުންވާތީވެ ކަމަށެވެ.\n"ބަޔާން ކަހަލަ ފަދަ ބޮޑު ޓީމެއްގައި އިތުރު އަހަރެއް މަޑުކުރަން ފުރުސަތު ލިބުމަކީ ލިބޭ ބޮޑު ޝަރަފެއް. އަންނަ ސީޒަނުގައި ވެސް ބަޔާންއަށް ކާމިޔާބު ހޯދަދޭން އަހަރެން މިހުރީ ތައްޔާރަށް. އެކަމަކު އެއީ ޓީމުން ފުރުސަތު ލިބިއްޖެ ނަމަ." ފްރާންސްގެ ބްލޯންއަށް 1983ވަނަ އަހަރުގެ އޭޕްރީލު މަހުގެ 7ވަނަ ދުވަހު އުފަންވި ރިބެރީ ބުންޏެވެ.\nރިބެރީގެ އެއްބަސްވުން އާކޮށްފައިވާއިރު އޭނާއާއެކު ބަޔާންގައި މުހިންމު ދައުރެއް އަދާކުރަމުން އަންނަ ނެދަލޭންޑްސްގެ މިޑްފީލްޑަރު އާޔެން ރޮބެންގެ އެއްބަސްވުން ވެސް އާކުރުމުގެ މަސައްކަތް އެ ކްލަބުން އަންނަނީ ކުރަމުން ކަމަށް މީޑިއާ ރިޕޯޓްތަކުންބުނެއެވެ.\nފްރާންސްގެ ފުޓްބޯޅައިގައި ރިބެރީގެ ނަމަކީ، މަޝްހޫރު ނަމެކެވެ. ހާއްސަކޮށް އޭނާގެ ކޮންޓްރޯލްތަކާއި، ޕާސްތައް ވެފައި ވަނީ، ފުޓްބޯޅައަށް ލޯބިކުރާ ގިނަ ބަޔަކު ބަލައިގަންނަ އަދި ރިބެރީއަށް ސަޕޯޓުކުރާ އެއް ސަބަބަށެވެ. ކުލަބު ލެވެލްގެ އިތުރުން އިންޓަނޭޝަނަލް ލެވަލްގައި ފުޓްބޯޅައިގައި ބޮޑެތި ކާމިޔާބީތަކެއް ހޯދާފައިވާ އުމުރުން މިހާރު 35 އަހަރުގެ ރިބެރީ ވަނީ 2014ވަނަ އަހަރުގެ އޮގަސްޓް މަހުގެ ތެރޭގައި ގައުމީ ޓީމަށް ކުޅުން ހުއްޓާލާފައެވެ.\nގައުމީ ޓީމަށް ކުޅުނު ދުވަސްވަރު އެދެވޭ ކުޅުމެއް ރިބެރީގެ ފަރާތުން ފެނިގެން ގޮސްފައި ނުވާއިރު، ފްރާންސްގެ ގައުމީ ޓީމުގެ ސަޕޯޓަރުންގެ ފާޑު ކިޔުންތަކުގެ އިތުރުން، ފްރާންސްގެ ގައުމީ ޓީމަށް ކުރިން ކުޅެފައިވާ ޖަސްޓް ފޮންޓެއިން ވަނީ ރިބެރީގެ ލީޑަރޝިޕާއި މެދު ސުވާލު އުފައްދާ 2010ވަނަ އަހަރުގެ ވޯލްޑްކަޕުގެ ތެރޭގައި ވާހަކަ ދައްކާފައެވެ. 2006 ވަނަ އަހަރުން ފެށިގެން 2014 ވަނަ އަހަރާއި ދެމެދު ރިބެރީ ފްރާންސްގެ ސީނިއާ ގައުމީ ޓީމަށް 81 މެޗު ކުޅެދީފައިވާއިރު، އޭގެ ތެރޭގައި 2006 އަދި 2010ގެ ވޯލްޑްކަޕާއި، 2008 އަދި 2012ގެ ޔޫރޯ ހިމެނެ އެވެ.


Boakoh vaarey vehi, Sri Lanka aai Tamil Nadu in9maru, ethah bayaku gellifai - vNews.mv\nސްރީލަންކާއަށް ޖޫންމަހު ކުރި ވިއްސާރައިގެ ފޮޓޯއެއް:\nބޯކޮށް ވާރޭވެހި ސްރީލަންކާއާއި ޓެމިލްނާޑޫއިން9މަރު، އެތައްބަޔަކު ގެއްލިފައި\nސައިފް އަޒްހަރު 08 November 2021, 16:19\nމޫސުން ވަރަށް ބޯޑަށް ގޯސްވެ، ބޯކޮށް ވާރޭވެހި ހިނގި ހާދިސާތަކުގައި ސްރީލަންކާއާއި، އިންޑިއާގެ ދެކުނުގެ ބައެއް ސަރަހައްދުތަކުން9މީހުން މަރުވެ އަދި އެތައް ބަޔަކު ވީނުވީއެއް ނޭނގި ގެއްލިއްޖެއެވެ.\nސްރީލަންކާއަށާއި، އިންޑިއާގެ ދެކުނަށް ބޯކޮށް ވާރޭ ވެހެމުންދާތާ ހަފްތާއެއް ވެއްޖެއެވެ.\nސްރީލަންކާގެ 25 ޑިސްޓްރިކްޓްގެ ތެރެއިން ގާތްގަނޑަކަށް ދެބައިކުޅަ އެއްބައި ސަރަހައްދަށް ވިއްސާރައިގެ އަސަރު ވަރަށް ބޮޑަށްކޮށް، ފެންބޮޑުވެފައި ވެއެވެ. ފެންބޮޑުވުމުގެ އަސަރު އެންމެ ބޮޑަށް ކޮށްފައިވަނީ ސައިފަތްދަނޑުތައް ހައްދާ ސެންޓްރަޕް ހައިލެންޑްސްއާއި، ވަށައިގެންވާ ސަރަހައްދުތަކަށެވެ.\nސްރީލަންކާގެ ޑިޒާސްޓަރ މެނޭޖްމަންޓް އޮތޯރިޓީން ބުނެފައިވަނީ، ފެންބޮޑުވުމުގެ ސަބަބުން ހިނގި ހާދިސާތަކުގައި ސްރީލަންކާއިން5މީހުން މަރުވެ އަދި ދެމީހުން ގެއްލިފައިވާ ކަމަށެވެ.\nސްރީލަންކާގެ މޫސުމާބެހޭ އިދާރާއިން ބުނީ، ކުރިއަށްއޮތް ދުވަސްތަކުގައި މޫސުން އެންމެ ގޯސްވާނީ އުތުރުގެ އައްސޭރިފަހުން ޖަފްނާ ހިމެނޭ ސަރަހައްދުތަކަށް ކަމަށާއި، ވަރޭވެހި ފެންބޮޑުވުމުގެ ހާދިސާތައް ހިނގާނެ ކަމަށެވެ.\nއިންޑިއާގެ ދެކުނުން ޓެމިލް ނާޑޫ ސްޓޭޓަށް ބޯކޮށް ވާރޭވެހި ފެންބޮޑުވުމުގެ ސަބަބުން ހިނގި ހާދިސާތަކުގައި4މީހުން މަރުވެފައިވާ ކަމަށް ޓެމިލް ނާޑޫގެ ޑިޒާސްޓަރ މެނޭޖްމަންޓް މިނިސްޓަރ ވިދާޅުވިއެވެ.\nފެންބޮޑުވުމުގެ ސަބަބުން ހާލުގައި ޖެހުނު މީހުންނަށާއި، ގެދޮރު ދޫކޮށް ދާންޖެހިފައިވާ އެތައްހާސް ބަޔަކަށް 150 އަށްވުރެ ގިނަ ވަގުތީ ހިޔާ ގާއިމްކޮށްފައިވާއިރު، ހާލުގައި ޖެހިފައިވާ މީހުންނަށް ކާބޯތަކެއްޗާއި އެނޫންވެސް އެހީތައް ދިނުމުގެ މަސައްކަތް ގެންދަނީ ކުރަމުންނެވެ.\nފެންބޮޑުވުމުގެ ސަބަބުން ޓެމިލް ނާޑޫގެ ވެރިރަށް ޗެންނާއީގެ ބޮޑެތި ހުރިހާ މަގުތަކެއްގައި ފެންބޮޑުވެ، ބިޔަގަސްތައް މުލުން ލުހި މަގުތަކަށް ވެއްޓި، ޓްރެފިކަށް ހުރަސްއެޅިފައި ވެއެވެ.\nމޫސުމީ ވިއްސާރައިގައި ޗެންނާއީއަށް މީގެކުރިންވެސް ވަރަށް ބޮޑެތި ގެއްލުންތައް ލިބިފައި ވެއެވެ. ފެންބޮޑުވުމުގެ ސަބަބުން ހިނގި ހާދިސާތަކުގައި 2015 ވަނަ އަހަރު ޗެންނާއީން 250 މީހުން މަރުވިއެވެ.\nކުރިން ލަފާކުރެވިފައިނުވާ މޫސުމީ ވިއްސާރަ ދެކުނު އޭޝިޔައަށް ކުރިމަތިވަމުންދަނީ މޫސުމަށް އަންނަ ބަދަލުތަކުގެ ސަބަބުން ކަމަށް ސައިންސްވެރިން ބުނެއެވެ. މޫސުމަށް އަންނަ ބަދަލުތައް ގުޅިފައިވަނީ ޖަންގަލިތައް ހަލާކުކުރުމާއި، ޑޭމްތައް ހެދުމާއި އަދި ތަރައްގީގެ ނަމުގައި ހިންގާ ބޮޑެތި ބިޔަ މަޝްރޫއުތަކުގެ ސަބަބުން ކަމަށްވެސް ސައިންސްވެރިން ބުނެއެވެ.


ދިވެހިބަސް ނެތިހިނގައިދާނެ ކަމުގެ ބިރު ބޮޑުވެފައި – Faanooz\nދިވެހިބަސް ނެތިހިނގައިދާނެ ކަމުގެ ބިރު ބޮޑުވެފައި\nDecember 2, 2017 | ފާތިމަތު ޝަފާ\nކިތަންމެ މަދު ބަޔަކު ވާހަކަ ދައްކައި އުޅޭ ކިތަންމެ ކުޑަބަހެއް ކަމުގައި ވިޔަސް، އަޅުގަނޑުމެންގެ ދިވެހިބަހަކީ ވެސް ދުނިޔޭގެ ބަސްތަކުގެ ތެރެއިން ބަހެކެވެ. އެބަހަކަށް ޓަކައި ދިވެހި ކޮންމެ ދަރިޔަކު ފަޚުރުވެރިވާނޭ ބަހެކެވެ. ބަހެއްގައި ހުންނަންވާ ހުރިހާ ގޮތްތަކާއި ސިފަތަކެއް އަދި އަމިއްލަ އަކުރަކާއި ދިވެހި ބަހުން ވާހަކަ ދެއްކުމުގައި ބޭނުން ކުރާ އަމިއްލަ އަޑަކާއި ރާގެއް އޮވެއެވެ. ނަމަވެސް ހިތާމަޔަކީ ޒަމާންތައް ބަދަލުވެ ކުރިއަރާ ދާއިރުވެސް އަޅުގަނޑުމެންގެ ދިވެހިބަސް ކުރިއަރާ ނުދިޔުމެވެ. ދުވަހަކަށްފަހު ދުވަހެއް ވޭތުވަމުން ދާއިރުވެސް ދިވެހިބަސް ދިރެމުން ދާތަނެއް ނުފެނެއެވެ. ދިވެހިބަސް ދަނީ ނެތެމުންނޭ ބުންޏަސް ދޮގަކަށް ނުވާނެއެވެ.\nބަހަކީ ދިވެހި ވަންތަކަން ދައްކައިދޭ އެންމެ މުހިންމު އެއް ބަޔަށް ވާއިރު، އަޅުގަނޑުމެންގެ ދިވެހިބަސް ނެތިގެން ގޮސްދާނެކަމުގެ ބިރުވެރިކަން އޮތުމަކީ ހިތާމަ ކުރަންޖެހޭ ކަމެކެވެ. އަޅުގަނޑު ދެކޭގޮތުގައި ދިވެހިބަސް ނެތިދިޔުމަށް މެދުވެރިވާ ބައިވަރު ސަބަބުތަކެއް އެބައޮތެވެ.\nވިސްނާލަމާތޯއެވެ! މިޒަމާނުގައި ގިނަ މައިންބަފައިން އެމީހުންގެ ދަރިންނަށް ގޮވާހަދަނީ “ބޭބީ” ފަދަ ނަންނަމުންނެވެ. ހަމައެއާއެކު އެކުދިންގެ މަންމަ އާއި ބައްޕަ އަށް “މަންމީ، ޑެޑީ” ފަދަ ނަންނަމުން މުއާމަލާތް ކުރަން ދަސްކޮށް ދިނުމަކީ އާމު ކަމެކެވެ. އެގޮތަށް “މަންމީ، ޑެޑީ” ކިޔަން ދަސްކޮށް ދިނުމުގެ ބަދަލުގައި ދިވެހި ބަހުން މަންމަ، ބައްޕަ ކިޔަން ދަރިންނަށް ދަސްކޮށްދެން އެބަޖެހެ އެވެ. އަދި “ބޭބީ” ކިޔައި ދަރިންނާ މުއާމަލާތް ކުރުމުގެ ބަދަލުގައި ދަރިފުޅާ ކިޔާ ދިވެހިބަހުން މުއާމަލާތް ކުރަން އާދަ ކުރަން އެބަޖެހެއެވެ. މިގޮތަށް އަމަލު ނުކުރެވިއްޖެ ދަރިން ބޮޑެތިވެ އެދަރިންގެ ދަރިންނަށް ވެސް ދަސްކޮށްދެވޭނީ އިނގިރޭސިބަހުން “މަންމީ، ޑެޑީ” ކިޔަންށެވެ. ނަތީޖާއެއްގެ ގޮތުން ދިވެހިބަސް ކުރިއެރުމަށް އެޅޭ ހުރަހެއް ކަމުގައި ވެގެންދެއެވެ.\nއާދެ! ދިވެހި ދަރިންގެ ހިތްތަކުގައި ދިވެހިބަހަށް ވުރެ ބޮޑަށް އިނގިރޭސިބަހަށް އިސްކަމެއްދެވިފައިވާ ކަމާމެދު ޝައްކެތްނެތެވެ. ހިތާމަވެރި ހަޤީގަތަކީ އެކަކު އަނެކަކާ މުއާމަލާތް ކުރުމުގައި ދިވެހިންގެ ފަޚުރެއްކަމުގައި ބުނާ ދިވެހިބަސް އެތްފަރާތް ކޮށްލާފައި އިނގިރޭސިބަހުން މުއާމަލާތް ކުރުމެވެ. ތެދެކެވެ، މި ޒަމާނުގައި ގިނަ ޒުވާންކުދިން، ދިވެހިން ވާހަކަ ދައްކަން ޖެހުމަކީ ފޫހިވެ، ލަދުގަންނަ ކަމެކޭ ބުންޏަސް ދޮގަކަށް ނުވާނެއެވެ.\nމިހާރަކަށް އައިސް ދިވެހި ދަރިން އެކަކު އަނެކަކާ މުއާމަލާތް ކޮށް އުޅޭގޮތުގެ މިސާލަކަށް ބަލާލަމާ ހިނގާތޯއެވެ. “ޔޫ ކައިފިންތަ؟” ޖަވާބުގައި “އައި ނުކަނިގްސް” މިގޮތަށް ދިވެހިބަހާއި އިނގިރޭސިބަސް މަސްހުނި ކޮށްގެން ވާހަކަ ދެއްކުމަކީ ދިވެހި ދަރިންގެ ކިބައިގައި ހަރުލާފަ ހުރި އާދައެކެވެ. މީ ވަރަށް ވެސް ދެރަކަމެކެވެ. ދިވެހިބަހަށް ކުރަންޖެހޭ އިޚްތިރާމާއި ޤަދަރު ގެއްލުވާލާ ކަމެކެވެ. އަޅުގަނޑުމެންގެ މިއަމަލު ހުއްޓައި ނުލައިފިނަމަ ދިވެހިބަސް ނެތިގެން ދާނެ ކަމާމެދު ޝައްކެތްނެތެވެ.\nއާދޭހެވެ! ދިވެހިންގެ ފަޚްރުވެރި ދިވެހިބަސް ހިމާޔަތްކުރެވޭނީވެސް ހަމަ އަޅުގގަނޑުމެން ދިވެހިންނަށެވެ. މިކަމާމެދު ދިވެހި ކޮންމެ ދަރިޔަކުވެސް ވިސްނާލަން އެބަޖެހެއެވެ. މުއާމަލާތް ކުރުމުގައި އެހެނިހެން ބަސްތަކަށްވުރެ ދިވެހިބަހަށް އިސްކަމެއްދޭން އެބަޖެހެއެވެ. އަޅުގަނޑުމެންގެ ދިވެހިބަހަށް އިސްކަމެއްނުދެވިއްޖެ ނަމަ ދިވެހިބަސް ނެތިގެން ގޮސްދާނެކަމުގެ ބިރުވެރިކަން ވަރަށް ވެސް ބޮޑެވެ.


2013 in feshigen rayyithunnah adhaa nukurevi huri Ambulance kuli dhakkaidhinee councilarun | Fainu Online\nފޮޓޯ: މާކުރަތު ކައުންސިލް\n2 ޑިސެމްބަރު 2021, ބުރާސްފަތި, 20:21\nރ. މާކުރަތު ސިއްހީ މަރުކަޒުގައި އޮންނަ އެމްބިއުލާންސްއިން އެރަށު ރައްޔިތުން އެކިފަހަރު ކޮށްފައިވާ ދަތުރުތަކަށް 2013 ވަނަ އަހަރުން ފެށިގެން ނުދެއްކި ހުރި ފައިސާ އެ ރަށު ކައުންސިލް މެންބަރުން ދައްކައިދީފިއެވެ.\nއެ ރަށު ކައުންސިލުން މިއަދު ބުނީ، އެމްބިއުލާންސް އިން އެކި ފަރާތްތަކުން ދަތުރު ކުރުމަށްފަހު 2013 އިން ފެށިގެން އެކި ދުވަސްވަރު ރައްޔިތުން ކޮށްފައިވާ ދަތުރުތަކަށް ނުލިބިވާ ފައިސާގެ އަދަދު 4500 ރުފިޔާއަށް އަރާ ކަމަށެވެ.\nއަޅުގަނޑުމެން ސިއްހީ މަރުކަޒާއެކު ބޭއްވި ބައްދަލުވުމުގައި އެ ބޭފުޅުން ފާހަގަކުރީ އެ މައްސަލަ، އެހެންވެ އަޅުގަނޑުމެން ނިންމީ ގިނަ ދުވަސްތަކެއް ވަންދެން އެފައިސާ ނުދެއްކި އޮތުމުގެ ބަދަލުގައި އަޅުގަނޑުމެން އެފައިސާ އަދާކޮށްދޭން. ރައްޔިތުން އަޅުގަނޑުމެން އިންތިހާބު ކުރީ މިފަދަ ކަންކަމުގައި އެހީތެރިވުމަށް ނޫންތޯ\nމާކުރަތު ކައުންސިލްގެ ރައީސް ރަމީޒު ވިދާޅުވިއެވެ.\nބަލިމީހުން އުފުލުމަށް އެ ރަށުގައި އޮންނަ އެމްބިއުލާންސް އަށް ދައްކަންޖެހޭ ފައިސާގެ ގޮތުގައި ހިމެނެނީ، 2013، 2016، 2017، 2018، 2019، 2020، އަދި މިހިނގާ 2021 ވަނަ އަހަރުގެ އެކި ދުވަސްވަރު ކޮށްފައިވާ ދަތުރުތަކެވެ.\nކައުންސިލް މެންބަރުންވަނީ އެ ފައިސާ މިއަދު މާކުރަތު ސިއްހީ މަރުކަޒާއި ވަނީ ހަވާލުކޮށްދީފައެވެ.\nސިއްހީ މަރުކަޒުތަކުގައި ބޭނުންކުރާ އެމްބިއުލާންސް ތަކުގައި ބަލިމީހުން އުފުލުމަށް ކުރާ ދަތުރުތަކަށް، އާސަންދައިގެ ބަދަލުގައި، ފައިސާ ދައްކަން ޖެހެނީ އެ ދަތުރެއް ކުރި ފަރާތަކުންނެވެ.


SunOnline: Adeeeb filaifi nama e'ee mulhi sarukaaru fail vun: Imran\nއަދީބު ފިލައިފި ނަމަ އެއީ މުޅި ސަރުކާރު ފެއިލްވުން: އިމްރާން\nމުހައްމަދު މުޒައްޔިން ނާޒިމް 12 Jun 2019, 20:54\nމަޖިލީހުގެ ގައުމީ ސަލާމަތާއި ބެހޭ ކޮމިޓީގައި ހޯމް މިނިސްޓަރު އިމްރާން: އޭނާ ވިދާޅުވީ، އަދީބު ފިލިއިފި ނަމަ އެއީ މުޅި ދައުލަތް ފެއިލްވުން ކަމަށް -- ސަން ފޮޓޯ/ ފަޔާޒު މޫސާ\nކުރީގެ ނައިބު ރައީސް އަހްމަދު އަދީބު އަބްދުލް ޣަފޫފރު ބޭސްފަރުވާއަށް އިންޑިއާއަށް ކުރައްވާ 12 ދުވަހުގެ ދަތުރުފުޅުގައި އޭނާ ފިއްލަވައިފި ނަމަ އެއީ މުޅި ދައުލަތް ފެއިލްވުން ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nއަދީބު އިންޑިއާއަށް ފުރުމަށް ހަމަޖެހިފައިވަނީ އަންނަ ހުކުރު ދުވަހުއެވެ. އަދި އެނބުރި ރާއްޖެ ވަޑައިގަތުމަށް ހަމަޖެހިފައިވަނީ މިމަހުގެ 26 ވަނަ ދުވަހު އެވެ.\nއަދީބު ރާއްޖެއިން ބޭރަށް ބޭސްފަރުވާއަށް ފުރުވާލަން އިއްޔެ ކަރެކްޝަންސް އިން ނިންމުމާ ގުޅިގެން އޭނާ އަށް ފިލުމުގެ ފުރުސަތު އޮތްތޯ ބެލުމަށް ކަމާ ގުޅުންހުރި ސަރުކާރުގެ ހަތަރު މުއައްސަސާއެއްގެ އިސްވެރިން މިއަދު ހަވީރު، ގައުމީ ސަލާމަތާއި ހާރިޖީ ގުޅުންތަކާ ބެހޭ ކޮމިޓީ އަށް ހާޒިރުކޮށް ވަނީ ސުވާލުކޮށްފައެވެ.\nކޮމިޓީގައި މެމްބަރުން ކުރެއްވި ސުވާލުތަކަށް ޖަވާބުދެއްވަމުން ހޯމް މިނިސްޓަރު އިމްރާން ވިދާޅުވީ، އަދީބު ބޭރަށް ފުރުމާއި "މުޅި އޮޕަރޭޝަން" ހިންގަނީ ފުލުހުންނާއި ކަރެކްޝަންސް އަދި އިމިގްރޭޝަން ގުޅިގެން ކަމަށާއި ކޮންމެ މުއަސަސާއަކަށްވެސް ގާނޫނުން އެ މުއަސަސާއެއްގެ ޒިންމާއެއް ކަނޑައަޅާފައިވާ ކަމަށެވެ. އަދި އެތިން މުއައްސަސާއިން އަދީބު ފިލުމުގެ ފުރުސަތު ދިނުުމުގައި އެއްވެސް އިހުމާލެއް ވާނެ ކަމަށް ގަބޫލު ނުކުރައްވާ ކަމަށް އިމްރާން ވިދާޅުވިއެވެ.\n"ފެއިލްވުން އެއީ އަޅުގަނޑު ގަބޫލުކުރާ ގޮތުގައި މުޅި ސަރުކާރު ފެއިލްވުން. އެފަދަ ހާލަތެއް މިންވަރު ވެގެންދާނެ ކަމަށް އަޅުގަނޑު އުންމީދެއް ނުކުރަން،" އަދީބު ފިލައިފި ނަމަ ޒިންމާވާނީ ކޮން ފަރާތަކުންތޯ ކެނދިކުޅުދޫ ދާއިރާ މެމްބަރު އަހްމަދު އީސާ ސުވާލު ކުރެއްވުމުން އިމްރާން ވިދާޅުވިއެވެ.\nޖޫން 12، 2019: ކުރީގެ ނައިބު ރައީސް އަހުމަދު އަދީބު ބޭސްފަރުވާ އަށް ރާއްޖޭން ބޭރަށް ވަޑައިގަތުމަށް ހުއްދަ ދިނުމާ ގުޅިގެން ސަރުކާރުގެ ކަމާ ބެހޭ އިދާރާތަކުގެ ވެރިން މަޖިލީހުގެ ގައުމީ ސަލާމަތާއި ބެހޭ ކޮމިޓީ އަށް ހާޒިރުކުރުން -- ސަން ފޮޓޯ/ ފަޔާޒު މޫސާ\nއިމްރާން ވިދާޅުވީ، އަދީބު ފިލައިފި ނަމަ ބަލަން ޖެހޭނީ ކޮން ފަރާތެއްގެ އިހުމާލުންތޯ ކަމަށާއި އެއަފަހު އެފަރާތަކުން އިހުމާލުވެއްޖެ ނަމަ ޒިންމާވާން ޖެހޭނީ އެފަރާތަކުން ކަމަށެވެ.\n"އެއީ އަޅުގަނޑު ނަގަން ޖެހޭ ޒިންމާއެއް ކަމުގައިވާނަމަ އަޅުގަނޑު އެ ޒިންމާއެއް ނަގާނަން،" އިމްރާން ވިދާޅުވިއެވެ.\nއަދީބަށް ފިލުމުގެ އެއްވެސް ފުރުސަތެއް ނުދޭނެ ކަމަށާއި އެ އިންތިޒާމްތައް ފުލުހުންނާއި ކަރެކްޝަންސް ގުޅިގެން ވަރަށް ރަނގަޅަށް ހަމަޖައްސާފައިވާ ކަމަށް އިމްރާން ވިދާޅުވިއެވެ.\n"ކުރިއަށް އޮތް ދެ ދުވަސް ތެރޭވެސް އެއްވެސް ކަހަލަ އިންތިޒާމްތަކަށް ބުރުލެއް އަރާނަމަ އަދީބުގެ ދަތުރު ކެންސަލް ކުރުމުގެ އިޚްތިޔާރު އަޅުގަނޑުމެންނަށް ލިބިގެންވޭ،" އިމްރާން ވިދާޅުވިއެވެ.\nއިމްރާން ވިދާޅުވީ، އޭނާ ފުރުވާލަން ނިންމީ ރާއްޖެ އިން ބޭސްފަރުވާ ކުރެވެން ނެތިގެން ކަމަށެވެ. ބޭރުގެ ޑޮކްޓަރަކު ގެނެސްގެން ފަރުވާ ދޭން މަސައްކަތް ކުރި ކަމަށާއި އެކަމަކު އެ ޑޮކްޓަރުގެ ވެސް ލަފައަކަށް ވީ ބޭރުން ފަރުވާ ދިނުން ކަމަށް އޭނާ ވިދާޅުވި އެވެ.\nމުޅި އޮޕަރޭޝަންގައި ހަތް މީހުން!\nއަދީބަށް ފިލުމުގެ ފުރުސަތު ނުދޭނެ ކަމުގެ ޔަގީންކަން އިމްރާން އެރުވިރު، ފުލުހުންގެ ފަރާތުން ކޮމިޝަނާ އޮފް ޕޮލިސް މުހައްމަދު ހަމީދުވެސް ވަނީ އެ ޔަގީންކަން ދެއްވާފައެވެ.\nކޮމިޓީގައި ވާހަަކަ ދައްކަވަމުން ހަމީދު (އެމްސީ ހަމީދު) ވިދާޅުވީ، އަދީބު ބޭސްފަރުވާ އަށް 13 ދުވަހަށް އިންޑިއާއަށް ފުރާ "އޮޕަރޭޝަންގައި" ޖުމްލަ ހަތް މީހަކު ބައިވެރިވެވަޑައިގަންނަވާނެ ކަމަށެވެ. އެއީ ފުލުހުންގެ ތިން ބޭފުޅަކާއި ކަރެކްޝަންސްގެ ތިން ބޭފުޅުންނެވެ. އޭގެ އިތުރުން އެސިސްޓެންޓް ފުލުހުންގެ ރޭންކުގެ ބޭފުޅެއްވެސް ހިމެނިވަޑައިގަންނަވާނެ ކަމަށް އޭނާ ވިދާޅުވިއެވެ.\n"ފުލުހުންގެ ތިން އޮފިސަރުންނާއި ކަރެކްޝަންސްގެ ތިން އޮފިސަރުން މި ޓީމްގައި ހިމެނިވަޑައިގަންނަވާނެ. އޭގެ އިތުރުން ފުލުހުންގެ އެސިސްޓެންޓް ކޮމިޝަނާ ލެވެލްގެ ފުލުހަކުވެސް ބައިވެރިވާނެ. ޖުމްލަ ހަތް މީހުން،" ހަމީދު ވިދާޅުވިއެވެ.\nހަމީދު ވިދާޅުވީ، ހަތް މީހުންގެ ތެރެއިން ދެ މީހަކު އެޑްވާންސް ޓީމްގެ ގޮތުގުގައި މާދަމާ އިންޑިއާއަށް ފުރާނެ ކަމަށެވެ. ހަތް މީހުންވެސް އަދީބު ރާއްޖެ ވަޑައިގަނަންނަވަންދެން އިންޑިއާގައި މަޑުކުރައްވާނެ ކަމަށް ހަމީދު ވިދާޅުވިއެވެ.\nއަދީބު ރާއްޖެއިން ބޭރަށް ދަނީ އެއް އަހަރުގެ ވަގުތީ ޓްރެވެލް ޑޮކުމަންޓެއްގައެވެ. އެ ޑޮކިއުމަންޓުން ފުރޭނީ ހަމައެކަނި އިންޑިއާއަށް ކަމަށް އިމިގްރޭޝަނުން ބުނެއެވެ.\nތިިން މައްސަލައެއްގައި އަދީބުގެ މައްޗަށް އިއްވި 33 އަހަރުގެ ޖަލު ހުކުމްތައް މިހާރު ވަނީ ބާތިލްކޮށްފަ އެވެ. އޭގެތެރެއިން މިހާރު ބާކީ އޮތީ، އަމުރަށް ނުކިޔަމަންތެރިވުމުގެ ސަބަބުން އައި 15 ދުވަހުގެ ޖަލު ހުކުމް އެކަންޏެވެ. ޖަލު ހުކުމުގައި ބަކީ އޮތް މުއްދަތަކީ ކޮބާތޯ ސުވާލު ކުރުމުން ކަރެކްޝަންސްއަށް އެ ސުވާލަށް ޖަވާބެއް ނުދެވުނެވެ.\nގައިދީންނަށް މަނާތަކެތި ފޯރުކޮށްދިން ދެ މީހަކު އަތުލައިފި\nގެއްލުން ލިބުނު އުޅަނދުތަކުގެ ވެރިފަރާތް ހޯދަނީ


Nausha ge Health column: Miulheny vaigandeh araigen!\nމި އުޅެނީ ވައިގަނޑެއް އަރައިގެން!\nގޭހުގެ އުނދަގުލަކީ ދިވެހިންގެ ތެރޭގައި ވަރަށް ބޮޑަށް އޮތް ސިއްހީ މައްސަލައެއް --\nބަނޑުގައި ވައި ހެދި އުނދަގޫ ވެގެން އުޅޭ ވާހަކައަކީ ވަރަށް އާންމުކޮށް ދިވެހިންގެ މެދުގައި ދެކެވޭ ވާހަކަ އެކެވެ. އަބަދުވެސް އުޅޭނީ ވައިގަނޑެއް އަރައިގެނެވެ. ޑޮކްޓަރެއްގެ ލަފައެއްނެތި ފާމަސީތަކަށް ގޮސް "ގޭސްޓްރިކަށް ބޭހެއް ދީބަލާށޭ" ބުނެ ވެއެވެ. އެ ގޮތަށް ބޭސް ގަނެލައިގެން ބޭނުން ކުރުމަކީ ވަރަށް އާންމު ކޮށް ދިވެހިން ކޮށް އުޅޭ ކަމެކެވެ. ވައިގަނޑެއް އަރާތީ ވާގޮތެކެވެ.\nއެވާ އުނދަގުލަކީ ވައިގަނޑެއްގެ ސަބަބުން ނުވަތަ ގޭސްޓްރައިޓިސްގެ ސަބަބުންވާ އުނދަގުލެއް ކަމަށް ޔަގީނަށް ބުނަން އެނގެނީ ކިހިނެއްބާ އެވެ؟ ބަނޑުގެ މައްޗަށްވާ ބައިން ނުވަތަ މޭ މައްޗާ ދިމާއިން ދިލަ ނަގާ ރިހުމެއް ހުންނަ ކޮންމެ ފަހަރަކީ ގޭސްޓްރައިޓިސް ކަމަށް ނުވެވެސް ހިނގައިދާނެ އެވެ. ހަމައެކަނި މައިދާގައި ނުވަތަ އާންމުކޮށް ކިޔާ ގޮތުގައި ނަމަ ބަނޑުގައި ހުންނަންޖެހޭ އެސިޑް ކޮންމެ ވެސް ސަބަބަކާހުރެ ގިނަވެ، އެ އެސިޑް ކާއެއްޗިހި ދަތުރު ކުރާ ހޮޅީގެ ތެރެއަށް އެރުމުގެ ސަބަބުން ވެސް އެ އުނދަގޫތަކާ ކުރިމަތި ވެއެވެ. އެއަށް ކިޔަނީ ޑިސްޕެޕްސިއާ އެވެ.\nއަދި އާންމުކޮށް ދިވެހިން ވައިގެ އުނދަގޫ ގޮތުގައި ނިސްބަތްކުރަނީ ވެސް ޑިސްޕެޕްސިއާއަށެވެ. މީގެ އިތުރަށް ހިތުގެ ބައްޔަކާ ގުޅިގެން ވެސް މެއާ ދިމާއިން ދިލަ ނަގައި ތަދެއް އަރައިފާނެ އެވެ. ވީމާ ކޮންމެ ފަހަރަކު އެއީ ވައިގަނޑެކޭ ކިޔައި ފާމަސީން ގަނެލާ ބޭސް ގުޅައެއް ކާލައިގެން ފުއްދާލައިފިނަމަ އެ ހެދުނީ ގޯހެކެވެ. އޭގެ ސަބަބުން ހަށިގަނޑުން ތިމާއަށް އަޅަމުންދާ މުހިންމު އިންޒާރެއްގެ އެލާމަށް ދޭންޖެހޭ ސަމާލުކަން ނުދެވި ވަގުތުތައް ފާއިތުވެގެން ދެއެވެ. އެހެންވެ ގޭސްޓްރައިޓިސްއަކީ ކޮބައިތޯ ދެނެގަތުން ވަރަށް މުހިންމު ވެއެވެ.\nހަގީގަތުގައި ގޭސްޓްރައިޓިސްއަކީ ވަކި ހާއްސަ ބައްޔަކަށް ދެވިފައިވާ ނަމެކެވެ. އެ ނަން ހާއްސަ ކޮށްފައި ވަނީ މައިދާގެ އެތެރެ ފަށަލައަށް ލިބޭ ގެއްލުމަކާ ގުޅިގެން މި ފަށަލަ ފާރުވުމުން ކިޔާ ނަމެއްގެ ގޮތުގަ އެވެ. އާންމު ގޮތެއްގައި މިއީ ކުރު މުއްދަތެއްގެ ތެރޭގައި ރަނގަޅުވާ ބައްޔެކެވެ. ނަމަވެސް ގޭސްޓްރައިޓިސްގެ އުނދަގޫތައް ފޯރު ކުރުވާ ސަބަބުތައް ފަރުވާއެއް ނެތި ގިނަ ދުވަހަށް ދެމިގެންގޮސްފިނަމަ މިއީ ދިގު މުއްދަތަކަށް ދެމިގެން ހިނގައިދާނެ ވެސް ބައްޔެކެވެ. މިއަށް ކިޔަނީ ކްރޮނިކް ގޭސްޓްރައިޓިސް އެވެ.\nގޭސްޓްރައިޓިސްއަށް މެދުވެރިވާ ސަބަބުތައް\nމި ބެކްޓީރިއާގެ އިންފެކްޝަންއެއް ޖެހިއްޖެނަމަ ގޭސްޓްރައިޓިސްގެ އުނދަގޫ ޖެހުން ވަރަށް ގާތެވެ. މިއީ ދުނިޔޭގެ އާބާދީގެ ތިންބައިކުޅަ ދެބައި މީހުންގެ ހަށިގަނޑުގައި ދިރިއުޅެމުންދާ ބެކްޓީރިއާއެއް ކަމަށް ދިރާސާތަކުން އެނގެ އެވެ. އާންމު ގޮތެއްގައި މި ބެކްޓީރިއާ އުނދަގޫތަކެއް ނުކޮށް ގިނަ އަހަރުތަކެއްގެ ހަޔާތެއް ހަށިގަނޑުގެ ތެރޭގައި ވޭތުކުރެ އެެވެ. ނަމަވެސް އުމުރުން ދުވަސްވުމުންނާއި ކަންތައްތަކާމެދު މާބޮޑަށް ފިކުރު ކުރުމާއި ދުންފަތުގެ އިސްތިއުމާލު ކުރުމާއި އެހެނިހެން ވެސް ނުރަނގަޅު ސިއްހީ އާދަތަކުގެ ސަބަބުން މި ބެކްޓީރިއާގެ އިންފެކްޝަން ގޯސްވެ މައިދާގައި ވައިހެދުމަށް މެދުވެރި ކުރުވަ އެވެ. ހެލިކޮބެކްޓާ ޕައިލޮރީ އިންފެކްޝަން ހުރިތޯ ލޭގެ ޓެސްޓަކުން ޗެކް ކުރެވިދާނެ އެވެ.\nތަދު ކަނޑުވާ ބޭސްތައް\nމާގިނައިން ނުވަތަ ދިގު މުއްދަތަކަށް އެސްޕިރިން ނުވަތަ ބްރޫފަން ފަދަ ތަދު ކަނޑުވަން އުފައްދާފައި ހުންނަ ބޭސްތައް ބޭނުން ކުރުމަކީ ވެސް މައިދާގެ އެތެރެ ފަށަލަ ހަލާކުވެ ގޭސްޓްރައިޓިސްއަށް މަގުފަހި ކުރުވައިފާނެ ކަމެކެވެ.\nގޭސްޓްރައިޓިސްއަކީ ވިރާސީ ގޮތުން އައިސްފައިވާ ބަދަލު ތަކެއްގެ ސަބަބުން ނުވަތަ އެމީހަކަށް ވާރުތަވެފައިވާ ޖީންއެއްގެ ސަބަބުން މެދުވެރިވާ ކަމެއްކަމުގައި ވެސް ވެދާނެ އެވެ. އެހެނީ އޮޓޯއިމިއުން ގޭސްޓްރައިޓިސް ނުވަތަ އަމިއްލަ ހަށިގަނޑުގައިވާ ދިފާއީ ނިޒާމުގެ ސެލްތައް މައިދާގައިވާ އެތެރެފަށަލައިގެ ސެލްތަކަށް ހަމަލާ ދިނުމުގެ ސަބަބުން އެފަދަ މީހުންނަށް ގޭހުގެ އުނދަގުލާ ކުރިމަތިލާން ޖެހެއެވެ. އޮޓޯއިމިއުން ގޭސްޓްރައިޓިސްއާއި ޓައިޕް 1 ޑައެބެޓީސް އަދި ވިޓަމިން ބީ12 ހަށިގަނޑުން މަދުވުމާވެސް ގާތް ގުޅުމެއް ވެއެވެ.\nގޭސްޓްރައިޓިސްގެ އާންމު އަލާމާތްތައް\nމޭ މަތީގައި ދިލަ ތަދެއް ހުރުން\nއޯކަށްދެމުން ނުވަތަ މަތިން އަރާ ގޮތް ވުން\nހޮޑުލަވާ ގޮތް ވުމާއި ހޮޑުލެވުން\nކާ ހިތް ނުވުމާއި ބަނޑުފުރިފައިވާ ކަމުގެ އިހުސާސްވުން\nމި އަލާމާއްތަކާއި އުނދަގޫތައް އިތުރަށް ގޯސްވާން މެދުވެރި ކުރުވާ ކަންކަމަށް ބަލައިލާއިރު ކަންތައްތަކާމެދު ފިކުރު ބޮޑުވެ ސްޓްރެސްވުމާއި ހުސްބަނޑާ ހުރެ، ކޮފީ އާއި އެހެނިހެން ކެފިނޭޓެޑް ބުއިންތައް ބުއިމާއި މާ ކުޅިކޮށް ނުވަތަ ހަވާދުގެ ބާވަތްތައް މާ ގިނައިން ބޭނުން ކުރުން ހިމެނެ އެވެ.\nގޭހުގެ އުނދަގޫ ލުއިކުރަން ހަދާާނީ ކިހިނެއް؟\nގޭސްޓްރައިޓިސްއާއި ގުޅިފައިވާ އުނދަގޫތަކަކީ ދިވެހިންގެ ތެރޭގައި ވަރަށް އާންމު ސިއްހީ މައްސަލައަކަށްވެފައި ވާއިރު، އެ އުނދަގޫތައް ގިނަ ފަހަރަށް ވަނީ ދިރިއުޅުމުގެ އާދަތަކާއި ކެއިން ބުއިމުގައި ގެންގުޅެވޭ ނުރަގަޅު އާދަތަކެއްގެ ސަބަބުންނެވެ.\nއެގޮތުން ގަނޑިން ގަނޑިޔަށް ނާސްތާ ނެގުމަކީ ވަރަށް މުހިންމު ކަމެކެވެ. ބިޒީ ޝެޑިއުލްއެއްގައި އެންމެން އުޅެމުންދާއިރު އާންމުކޮށް ފެންނަ މަންޒަރަކީ ހެނދުނު ސައި ނުބޮއި މަސައްކަތަށް ގޮސް އަދި އެތައް އިރެއް ވަންދެން ނުކައި ހުރެފައި ދެން ކާއިރު ތެޔޮކަން ގަދަ އަދި ހަވާދު ގިނަ ކެއުންތައް ކެއުމަށް އާދަވެފައިވާ ތަނެވެ. މިއީ މި އަރާ ވައިގަނޑު ނުވަތަ ގޭހުގެ އުނދަގޫތައް މެދުވެރިވެ އެކަން އިތުރަށް ގޯސްވާން މެދުވެރި ކުރުވާނެ ކަންކަމެވެ. އެހެންވެ ގަޑިން ގަޑިއަށް ސިއްހަތަށް ރަގަޅު ކާނާ ކެއުން ވަރަށް މުހިންމެވެ.\nގޭހުގެ އުނދަގޫ އަބަދު ކުރިމަތިވާ ނަމަ އެއްފަހަރާ ގިނައިން ކެއުމުގެ ބަދަލުގައި ކެއުމުގެ ދޭތެރޭގައި ނުކައި ހުންނަަ ވަގުތު ކުޑަކޮށްލައި ކާއިރު މަދުން ކެއުން މުހިންމެވެ. މިސާލަކަށް ހެދުނު ސަޔާއި މެންދުރު ކެއުމާ ދޭތެރޭގައި ވެސް މޭވާއެއް ނޫނީ ޔޯގަޓެއް ފަދަ އެއްޗެއް ނެގި ދާނެ އެވެ. ބޭނުންވަނީ ހުސްބަނޑާ ގިނަ ވަގުތުތަކެއް ހޭދަ ނުކުރުމެވެ.\nއަދި ރޭގަނޑު ކެއުމާއެކު ނިދުމަކީ ވެސް ރަގަޅު އާދައެއް ނޫނެވެ. އެހެނީ އެންމެ މަދުވެގެން ނިދުމުގެ ތިން ގަޑި އިރު ކުރިން އެދުވަހުގެ އެންމެ ފަހު ނާސްތާ ނެގުމަށް އާދަ ކުރުމަކީ ރަނގަޅު ކަމެކެވެ.\nމީގެ އިތުރުން ކޮފީ އާއި ކަޅު ސައި އަދި ފިޒީ ޑްރިންކްސްތައް ފަދަ ކެފިނޭޓެޑް ބުއިންތަކުން ދުރުހެލި ވުމަކީ ވެސް ގޭހުގެ އުނދަގޫތައް ލުއި ކުރުމަށް އެހީވެދޭނޭ ކަމެކެވެ.\nއަދި ތަދުކަޑުވާ ބޭސްތައް ނުވަތަ ޕެއިންކިލާސް އަކީ ޑޮކްޓަރެއްގެ ލަފައެއް ނެތި އާންމު ގޮތެެއްގައި ބޭނުންކުރާ ބޭސްތަކަކަށް ނުހަދާށެވެ.\nދުންފަތުގެ އިސްތިއުމާލު ކުރުމާއި ބަނގުރާ ބުއިމަކީ އޭގެ ސަބަބުން ބަނޑުގައި އެސިޑް އުފެދުމާއި ގޭހުގެ އުނދަގޫތައް އިތުރަށް ގޯސްވުމަށް މެދުވެރިވާ ކަންކަމެވެ. މިއީ ކޮންމެހެންވެސް ދުރުހެލިވާންޖެހޭ ނުރަގަޅު އާދަތަކެވެ.\nދިވެހިންގެ މެދުގައި ގޭހުގެ އުނދަގޫ އާންމު މައްސަލައަކަށް ވެފައިވާއިރު ފާމަސީން ބޭހެއް ގަނެލައިގެން ބޭނުން ކުރުމަކީ ވެސް ވަރަށް އާންމު ކަމެކެވެ. ގޭހުގެ އުނގަދުލަކީ އަބަދު ކުރިމަތިވާ ކަމެއް ނޫންނަމަ އެންޓްއެސިޑް ނުވަތަ ބަނޑުގައި ހެދޭ އެސިޑްގެ ބާރު ދަށްކޮށްލުމަށް ހުންނަ ބޭސްތައް މިގޮތަށް ބޭނުން ކުރުމަކީ މުޅިއަކުން ގޯހެއް ނޫނެވެ. ނަމަވެސް ގޭހުގެ އުނދަގޫތައް ލުއިވުމެއްނެތި ދެމިގެން ދާނަމަ ޑޮކްޓަރަކަށް ދައްކައި ލަފާ ހޯދުން ވަރަށް މުިހންމެވެ.\nކްރޮނިކް ގޭސްޓްރައިޓިސްއަށް ފަރުވާ ނުކުރެވިއްޖެެ ނަމަ އިތުރު މައްސަލަތަކާއި ނުރައްކާތަކާ ކުރިމަތިވުން ގާތެވެ. އޭގެ ތެރޭގައި ބަނޑުގެ އެތެރޭގެ ފަށަލައިގައި ފާރު ހެދުމާއި ލޭ އައުމާއި މައިދާގެ ކެންސަރު ޖެހުމަށް ވެސް މަގުފަހިވެދާނެ އެވެ.\nވީމާ ހަފުތާއަކަށް ވުރެން ގިނަ ދުވަހަށް ގޭހުގެ އުނދަގޫތައް ދެމިގެން ގޮސްފިނަމަ ޑޮކްޓަރަށް ދެއްކުން ވަރަށް މުހިންމެވެ. މީގެ އިތުރުން ގޭހުގެ އުނދަގޫވަނީ ވަކި ބޭހެއް ބޭނުން ކުރަން ފެށި ފަހުންކަން ފާހަގަ ކުރެވިއްޖެ ނަމަވެސް ޑަކްޓަރެއްގެ ލަފާ ހޯދަން ވާނެ އެވެ. މީގެ އިތުރުން ހޮޑުގައި ލޭ ހުރެއްޖެނަމަ އަދި ބޮޑުކަމު ދިޔުމުގައި ވެސް ލޭ ހުރިކަން ނުވަތަ ކަޅުކުލަ ހުރިކަން ފާހަގަ ކުރެވިއްޖެނަމަ ލަސްނުކޮށް ޑޮކްޓަރަކަށް ދެއްކުން ބުއްދިވެރި އެވެ.\nއެޑިޓަރުގެ ނޯޓް: އެޑިޓަރުގެ ނޯޓް: އާމިނަތު ނައުޝާ އަހުމަދަކީ ޒުވާން މެޑިކަލް ސުޓޫޑެންޑެކެވެ. ޖަމާލުއްދީނާއި ސީއެޗްއެސްއީގައި ތައުލީމް ހާސިލް ކުރެއްވުމަށްފަހު މެޑިކަލް ޑޮކްޓަރުކަށްވެ ވަޑައިގަތުމަށް ނައުޝާ ކިޔަވާ ވިދާޅުވަނީ މެލޭޝިޔާ އިންޓަނޭޝަލް މެޑިކަލް ޔުނިވާސިޓީގަ އެވެ. ނައުޝާއަކީ 2013 ވަނަ އަހަރު ޖަމާލުއްދީނުގެ އެންމެ މޮޅު ދަރިވަރެވެ. އޯލެވެލް އާއި އޭލެވެލްގައި ރާއްޖޭގެ އެއްވަނަ ވެސް ހޯއްދެވި ނައުޝާ ކިޔާ ވިދާޅުވަނީ ރައީސުލްޖުމްހުރިއްޔާގެ ސްކޮލާޝިޕެއްގަ އެވެ. ސްކޫލް ދައުރުގައި ވެސް ލިޔުންތެރި ކަމުގައި ފާހަގަ ކުރެވުނު ނައުޝާ ސިއްހީ ދާއިރާގެ އެކި މައްސަލަތަކާ ބަލާލައި ލިޔާ ލިޔުންތައް ކޮންމެ އާދީއްތަ ދުވަހެއްގައި ގެނެސްދޭނެ އެވެ.\nއަހަރެމެން މިކިޔާ ރާއްޖެ ބައްޔަކީ ކޮބާ؟\nއަނގައިން ނުބައި ވަސް ދުވުމަށް ހައްލެއް ބޭނުން!\nނުނިދަނީއެއް ނޫން، ނިދި ނާންނަނީ!\nބީޕީއެޗް: ފިރިހެނުންގެ ހަތުރެއް